34 ވަނަ އިންފޯފިޝް ގަވަރިނިން ކައުންސިލް ބައްދަލުވުން ރާއްޖޭގައި ފަށައިފި - GOV.MV\nޚަބަރު 34 ވަނަ އިންފޯފިޝް ގަވަރިނިން ކައުންސިލް ބައްދަލުވުން ރާއްޖޭގައި ފަށައިފި\n34 ވަނަ އިންފޯފިޝް ގަވަރިނިން ކައުންސިލް ބައްދަލުވުން ރާއްޖޭގައި ފަށައިފި\n34 ވަނަ އިންފޯފިޝް ގަވަރނިންގ ކައުންސިލް ބައްދަލުވުން ރާއްޖޭގައި ފަށައިފިއެވެ. އިންފޯފިޝް ގަވަރނިންގ ކައުންސިލް ބައްދަލުވުން ބޭއްވުމަށް ހަމަޖެހިފައިވަނީ މާލެ ޗަމްޕާ ސެންޓްރަލް ހޮޓަލުގައި މިހިނގާ ޑިސެމްބަރު މަހުގެ 16 އިން 19 ވަނަ ދުވަހުގެ ނިޔަލަށެވެ. މިބައްދަލުވުމުގައި ފިޖީގެ މިނިސްޓަރ އޮފް ފިޝަރީޒް ހިޒް އެކްސެލެންސީ ސެމީ ކޮރޮއިލަވެސައު ބައިވެރިވެވަޑައިގަންވާނެއެވެ. އެމަނިކުފާނު ރާއްޖެ ވަޑައިގެންފައިވަނީ 14 ޑިސެމްބަރ ވަނަ ދުވަހުއެވެ. ރާއްޖޭގައި މިބާއްވާ ގަވަރނިންގ ކައުންސިލްގެ ބައްދަލުވުމުގައި އިންފޯފިޝްގެ7މެމްބަރު ޤައުމުން ބައިވެރިވާނެއެވެ. 2019 ވަނަ އަހަރު އިންފޯފިޝް ގަވަރނިންގ ކައުންސިލްގެ ރިޔާސަތު ބަލަހައްޓަމުން ގެންދަނީ ދިވެހިރާއްޖޭންނެވެ.\nއިންފޯފިޝް އަކީ، ދުނިޔޭގެ ކާބޯތަކެއްޗާއި ބެހޭ ޖަމުޢިއްޔާ (އެފް.އޭ.އޯ) ގެ އެހީތެރިކަމާއެކު ހިންގާ، ސަރަހައްދީ މެމްބަރު ޤައުމުތައް ތަމްސީލުކުރާ ޖަމުޢިއްޔާއެކެވެ. މިޖަމްއިއްޔާގައި 13 މެމްބަރު ޤައުމު އެކުލެވެއެވެ. އިންފޯފިޝްއިން އޭޝިޔާއާއި ޕެސިފިކް ޤައުމުތަކުގެ މަސްވެރިކަމާ އެކުއާކަލްޗަރ ކުރިއަރުވާ ބައިނަލްއަޤްވާމީ ވިޔަފާރިފުޅާކުރުމަށް އެހީތެރިވެދީ މާރކެޓްތަކާއި ގުޅުވައިދިނުމަށް މަގު ފަހިކޮށްދެއެވެ.\nމިއަހަރު ރާއްޖޭގައި މި ބާއްވާ އިންފޯފިޝްގެ ގަވަރިނިންގ ކައުންސިލްގައި އެފް.އޭ.އޯގެ މަންދޫބުންގެ އިތުރުން، އިންޓަރނެޝަނަލް2އޮބްސަރވަރުން ބައިވެރިވެއެވެ.\nދުނިޔޭގައި ކަނޑުމަހުގެ މަސްވެރިކަމާގުޅޭގޮތުން ބާއްވާ އެންމެ ބޮޑު ކޮންފަރެންސް އިންތިޒާމްކުރަނީ އިންފޯފިޝްއިންނެވެ. އިންފޯފިސް ޓޫނާ ކޮންފަރެންސް އަކީ ކޮންމެ2އަހަރަކުން އެއް އަހަރު އިންތިޒާމުކުރަމުން ގެންދާ އިވެންޓެކެވެ. މީގެއިތުރުން އިންފޯފިޝް އިން މަސްވެރިކަމާއި އެކުއާކަލްޗަރ ގެ ބައެއް ޕްރޮޖެކްޓްތައް، އެހެން ބައެއް، އެހީ ދޭ ޖަމްއިއްޔާ ތަކާ ގުޅިގެން ހިންގަމުން ގެންދެއެވެ. އިންފޯފިޝް މެދުވެރިކޮށް މަސްވެރިކަމާއި އެކުއާކަލްޗަރގެ ވިޔަފާރި މާކެޓް ކުރުމާގުޅޭ ފަންނީ ލަފަޔާ މަޝްވަރާ، އިންފޯފިޝް މެދުވެރިކޮށް މެމްބަރު ޤައުމުތަކަށް ލިބޭނޭ ނިޒާމެއްވެސް ވަނީ ހަމަޖެހިފައެވެ.


SunOnline: Story: #Neyngihithaakulheli - 27\nނޭނގި ހިތާ ކުޅެލީ - 27\nއައިޝާ ނަސީމް 26 Feb 2018, 10:06\nފަނޑު ފަނޑު އަލިކަމެއްގެ ތެރެއިން އެއްހިޔަނިފަދައިން ދެމީހުން އެނދުގައި ތިބިތަން ފެނިފާ އަނބުރައިނުގަތީ ހަމަކިރިޔާއެވެ. އުމުރު ދުވަހުވެސް އެދެލޮލުގައި ރައްކާކޮށްފައިވާނެ އެންމެހިތި ހަދާންކަމުގައިވާނެއެވެ. މިފަދަ ކެހިވެރި އެކުވެރިއެއް ލިބުނުކަމަށްޓަކާ އޭނަ ހިތާމަކުރިއެވެ. ބޭވަފާތެރި ފިރިއެއް ދެއްވިކަމީ އޭނަގެ ބަދުނަސީބެވެ. އެވެސް ދުނިޔެއިން އެންމެ ލޯބިވި އިންސާނާއެވެ. އެނދުމަތީގައި ތިބި ދެމީހުންގެ ހޭވެރިކަމެއް ނެތުމުން ދޮރުމައްޗަށް މީހަކު އެރިކަމެއްވެސް ރޭކާނުލިއެވެ. ސަވާނާ އަނގަމަތީގައި އަތް އަޅަމުން ފަހަތަށް ދެތިން ފިޔަވަޅު އަޅައިލިއިރަށް އިނދައަކަށް ޖެހުނެވެ. މަޑުދޫލަ އަޅާފައި ހުރިކަމުގައިވިޔަސް ތަދުވާހާ ބާރަށެވެ.\n"ޑޭމިޓް ލޫކް ކީއް ތިކުރީ. އައި ހޭޓް ޔޫ. އައި ހޭޓް ޔޫ.....އަހަރެން ނުވޭ ލޯތްބެއް. ޔޫ ބްރޯކް މައި ހާޓް. އަނިޔާވެރިޔާ އަހަރެންގެ ހިތް ހަލާކުކޮށްލައިފި. ކުދިކުދިކޮށްލައިފި. ހާދަ ދެރަކޮށްލައިފިޔޭ. ކޮންކުށެއް ކޮށްގެން ތިހާ ބޮޑު އޮޅުވައިލުމެއް އޮޅުވާލީ. ދެމީހުންވެގެން. ހޭޓް ޔޫ..." ސަވާނާ ދަތްތައް ވިކާލައިގެން އިންއިރު ހިތުގައި މާނައެއް ނެތް އެކި ލަފުޒުތައް އަރާ ފޭބިއެވެ. ރުޅިވެރިގޮތަކަށް ދެލޯ އަޅާލިނަމަވެސް ކުރިހޯދީ ވޭނާއި ރިހުމެވެ. އެތަނަށްވަދެ ދެމީހުންގެ ގައިގާ ތަޅައިގަނެ އަރައިގަންނަން ސިކުނޑީގެ ކަނަކުން ގޮވާލާފައިވެސް އެ އަޑުތައް ގަންބައިލީ ހިތާމައިގެ އިންތިހާއެވެ. ހިތާމައިގެ ސާލެއް އޭނަގެ ގައިގާ އޮޅާލާ ބާރުކޮށްލީ އެހެން އިހުސާސަކަށް ތަންދެވޭ ވަރަކަށް ނޫނެވެ. ހިތް ޒަޚަމްވެ ލޭތިކިތައް ފޭބިޔަސް އެކަން ދެކޭނީ ކާކުހެއްޔެވެ. ބިންމަތިން ހަށިގަނޑު ގަދަކަމުން ތެދުކޮށްލައިގެން ހިނގައިގަތީ ކޮޓަރިއާއި ދިމާލަށެވެ. އޭރު މުޅި ހަށިގަނޑު ރޫރޫ އަޅަން ފަށައިފިއެވެ. އެނދާއި ހަމަޔަށް ފޯރިގޮތަށް އޭނަ ގެންގުޅޭ މަޑު ރަޖާގެ ހިމާޔަތުގައި ފޮރުވިގަތްގޮތަށް އަޑުވީއްލާ ރޮއިގަނެވިއްޖެއެވެ. އޭނަގެ ހާލު ދެކޭނެ އެއްވެސް އިންސާނެއްނެތެވެ. ރޮއިރޮއި ގައިގާ ހަކަތަހުސްވަނިކޮށް ރަހުމް ވަދެގެން ނިދީގެ އުނގުގައި ފޮރުވާލަދިންކަމީ އެކުއްޖާއަށް ލެއްވި ރަހުމަތެކެވެ.\nހުކުރުދުވަހަކީ ހަފްތާގައި އަންނަ އެންމެ ބަރަކާތްލެއްވިގެންވާ އެއްދުވަހެވެ. ޚާއްސަދުވަހެކެވެ. ގިނަމީހުން އަރާމުކޮށް ދުވަހުގެ އުފާ ލިބިގަނެއެވެ. ބުރަކޮށް މަސައްތަކުރުމަށްފަހު އަނބިދަރިންނާއިއެކު ޗުއްޓީ ހަދާލާ ގަދަޔަށް ކައްކާ ގުޅުން ބަދަހިކުރަނީ ހުކުރުގައެވެ. ލުކުމާން ފަތިހު ކޮޓަރިއަށް އައިގޮތަށް ފެންވަރާ ތާޒާވެލުމަށްފަހު ފާޚާނާއިން ނުކުތެވެ. ސަވާނާ މަޑުމަޑުން ކުކުރާލާހެން ހީވެގެން ނިތްކުރީގައި އަތްޖައްސައިލިއިރު ހޫނުކަމުން އަލިފާންކޮޅެއްފަދައެވެ.\n"އޯނޯ. ބާނިން އަޕް ވިތް ފީވަރ....." ލުކުމާންއަށް ބުނެލެވުނެވެ.\nދެތިންފަހަރު ގޮވާލުމުން ސަވާނާ އިޖާބައެއްނުދިނުމުން އޭނަ ޖައްސައިލީ ރޭގައި އެއްގޮތަކަށްވެސް ނުނިދާ ހުރުމުންނެވެ. އެހެންވެ މާގިނައިރެއްނުވެ އެސްފިޔަތަކަށް ބަރުވެ ގަދަ ނިންޖަކަށް ގެނބުނެވެ. ހޭލެވުނީ ހުކުރުނަމާދުވެސް ފާއިތުވީފަހުންނެވެ. ސަވާނާ ފެންނާކަށްނެތެވެ. ސަވާނާ ރޭ ހުން އައިސްފާ އޮތްކަން ހަނދާންވިއެވެ. ބައްޔެއްވިޔަސް ހިތާމައެއް ކުރިމަތިވިޔަސް އެކުއްޖާގެ ހިތްވަރުގަދަކަން ލުކުމާންވަނީ ދެކެފައެވެ. އެފަދަ ކުއްޖަކަށް ކޮންމެ ކަމަކާއި ހަގުރާމަކުރެވިދާނެއެވެ. ހުކުރު ފާއިތުވީތީ ކޮންމެވެސް ވަރަކަށް އެކަމާއި ހިތާމަކޮށްފައި ފާޚާނާއަށް ވަނުމާއިއެކު ފެނުނު މަންޒަރަކުން ސިހުމެއްލިބުނެވެ. ސަވާނާ އޮތީ ފާޚާނާތެރޭ ބަންޑުންކަހަލަ ގޮތަކަށް ވެއްޓިފައެވެ. ޚަބަރުހުސްވެފައިވާ އެކުއްޖާ އަތްދަނޑިމައްޗަށް އުފުލައިލިގޮތަށް ގެނެސް ތެތްހެދުން ބަދަލުކުރުވާފައި އޭނަ އަވަހަށް ގުޅީ އިޒިކްއަށެވެ.\n"އަހަންނަށް ހީވަނީ ހެޑްއިންޖަރީއެއްހެން.."\n"ވެލް....ބްރިންގް ހާ ހިއަރ. އަހަރެން ދެންމެ ސާޖަރީއެއް ނިންމާފައި މިހިރީ......"\nލުކުމާން ލިވިއާއަށް ގުޅައިގެން ގެނައިއިރު ނަސީބަކުން ސަވާނާ ހޭވެރިކަންވެ ދެލޯވެސް ހުޅުވާލައިފިއެވެ. އެންމެ ކައިރިން ކަންބޮޑުވުމާއި ހާސްކަމުގެ ކުލަވަރު ދައްކައިގެން އިންމީހަކަށް ލިވިއާ ފެނުމުން ސަވާނާ ދެލޯ މަރައިލަން ބޭނުންވިއެވެ. އެކަހަލަ މަސްނޫއީ ކުލުނާއި ހަމްދަރުދީއަކަށް އޭނަ ބޭނުމެއްނުވެއެވެ. އޯގާތެރިކަމުގެ ކުނޑިފަށެއް އޮތްނަމަވެސް އޭނަގެ ދިރިއުޅުމާއި ކުޅެލާކަށް އެންމެ ގާތް އެކުވެރިޔާއަކަށް ނުކެރޭނެއެވެ. ހެޔޮއެދިގެންކަމަށް ހެދިގެން އެންމެ ކައިރީގައި ހުރެ ފިރިމީހާ ޖަހައިގެންފިއެވެ. އެއަށްވުރެ ބޮޑު އަނިޔާއެއް އެކުވެރިއަކަށް ދެވޭނެހެއްޔެވެ؟ ނުދެވޭނެއެވެ. ތިމާގެ ފިރިމީހާ ޖަހައިގަތުމަކީ ކޮންމެ މީހަކަށްވެސް އަނެކަކަށް ދެވޭނެ އެންމެ ބޮޑު އަނިޔާއާއި ހިތާމައެވެ.\n"އާ ޔޫ އޯލްރައިޓް؟ " ލިވިއާ ގަނޑުފެނުން ސަވާނާގެ ނިތްކުރި ބޮނޑިތާންކުރިއެވެ. ސަވާނާ ދެލޯ މަރާލައިގެން އޮތީ ހުޅުވައިލަން ބޭނުންނުވެފައެވެ. އޭނަ ހަދާންވީ ފާޚާނާއަށްވަދެ އުޅެނިކޮށް މޫނަށް އަނދިރިވީކަމެވެ. ހޭއެރިއިރު މިއިނީ ލިވިއާއެވެ. ލައިގެން އޮތީ ކޮޓްންގަމީހެކެވެ. ހެދުން ބަދަލުކުރުވީވެސް ލިވިއާކަން ނޭގެއެވެ. އެކަމާއިވެސް އުދަގޫވިއެވެ. ކުރިން އެންމެ ގާތްކޮށް އުޅުނުއިރުވެސް އޭނަ ފަހަރެއްގައިވެސް ލިވިއާ ހުއްޓާ ހެދުން ބަދަލުކޮށްފައެއް ނުވާނެއެވެ. ކުޑައިރުއްސުރެން އޭނައަކީ އެކަހަލަ ކަންތައްތަކާ ލަދުގަންނަކުއްޖެކެވެ. އޭނަ ފަލަކަމުންނާއި ބަނޑުކޮޅެއްލާފައި ހުރުމުންވެސް އެހެން މީހަކަށް ފެންނަހިތެއް ނުވެއެވެ. ލިވިއާ ކިތަންމެފަހަރަކު އޭނަގެ ރީތި ބައްޓަމަށްވާ ހަށިގަނޑު އިޝްތިހާރުކުރަން ހެދުން ބަދަލުކުރާނެއެވެ. ބިކިނީގައި ޕޫލަށް އެރޭކަށްވެސް އޭނަ ލަދެއްނުގަނެއެވެ. ޓޫރިސްޓެކޭ އެއްފަދައެވެ. އެމްއާރު އައިމެޝިނަކަށްލުމުން ގުޑިނުލާ އޮންނަން ޖެހޭގޮތަށް އެހެން އޮންނަންވުމުން ހަށިގަނޑުގައިވާ ލޭވެސް ހުއްޓި އައްސިވެދާނެހެން ހީވިއެވެ. ކެތްނުކުރެވިގެން ބޮޑުވާ އިނގިލި ހަލުވާލެވިއްޖެއެވެ. އެއްވެސް މީހަކަށް ބުރައަކަށްނުވެ މަރުވިޔަސް މާ ރަގަޅުވާނެއެވެ.\n"ޔޫ އާ ނޮޓް ޑެޑް. ނަންނި ޕްރިޓެންޑް ނުކޮށް ތެދުވެ އެއްޗެއް ބޯލަބަލަ މިހިރީ ކުރުބާ ފަނި ގެނެސްފަ..." ލިވިއާ ފޮތިގަނޑު އެއްލާލައިފިއެވެ. އަތަށް މާ ބޮޑަށް ފިނިވާންފެށީއެވެ. އޭނަގެ ރީތި އަތްތިލަ ހަލާކުވެދާނެއެވެ. ހާދަ ބަލައިގެން ގެންގުޅޭ އަތެކެވެ.\nއިރުކޮޅެއްނުވަނީސް ފިޔަވަޅުތަކެއްގެ އަޑުއިވުނެވެ. އެންމެ ލޯބިވާ ލުކުމާންގެ ފިޔަވަޅުތަކެވެ. އެނދާއި ކައިރިވިއެވެ. ސަވާނާގެ ހިތް އޭނައަށްޓަކާ ވިންދުޖައްސަން ބޭނުންނުވި ނަމަވެސް އެހިތް އަވަސްވިއެވެ.\n"ކާރު ރެޑީ. ސަވާނާ. ޑޮކްޓަރަށް ދައްކާލަން ހިނގާ. އިޒިކް އިޒް ވެއިޓިން ފޯ ޔޫ.............."ލުކުމާން ސަވާނާގެ އަތުގައި ހިފާފައި ކުޑަކޮށް ތަޅުވައިލިއެވެ. އެއަތްތިލަ ޖެހުމުން ހީކަރުވައިގަތީ އަދި ވަކިގޮތެއް ބަލާފައެއްނޫނެވެ. އޭނަ އެހާ ބަލިވެ ހުމާ ފިހިފައި އޮތްއިރުވެސް އެބުނި ޖުމްލައަކީ ހިތަށް ވީއްލާލި ބާރު އެތިފަހަރަކަށްވިއެވެ. އެހާލުގައި އޮވެވެސް އިޒިކްއާއި އަޅުވާ ކީއެވެ. ހީވާކަހަލައެވެ. ލުކުމާން ބޭނުންވަނީ އޭނަގެ ހަޔާތުން ސަވާނަ ބޭރުކޮށްލުމެވެ. އިޒިކްއާއި ގުޅުވުމެވެ. ސަވާނާ ތުންފަތުގައި ދަތްއަޅާ ބާރުކޮށްލިއެވެ. ރަތް ތުންފަތުން ލޭ އޮހިގަތްފަދައެވެ.\n"ނޫން އަހަރެން ހޮސްޕިޓަލަށް ދާހާ ބައްޔެއްނޫން. ދާކަށް ބޭނުމެއް......." ސަވާނާގެ ޖުމްލަތަކުގެ އެއްބައި އަނގައިގާ އޮތްވާ ލުކުމާން ސަވާނާ އަތްދަނޑިމައްޗަށް އުފުލައިލިގޮތަކުން ގަދަހަދަންވެގެން ގުޑިވެސް ނުލެވުނެވެ. އަމިއްލަ ބާރެއްނެތްކަން އިހުސާސްކުރެވި ލޮލުން ފެން އަންނާން އުޅުނެވެ. ލިވިއާ އާއްމުކޮށް ބާރަށް ހޭ މީހެއްވެސް ނޫނެވެ. މޫނަށް ރުލެއް އަރާފާނެތީ ގިނަފަހަރު ހީލަންވެސް އޭނަ ބިރުގަންނާނެއެވެ. ނަމަވެސް އެވަގުތު އޭނަ މަޖާވެގެން ހޭންފެށިއެވެ.\n"ތިއޮތް ބަރުކުއްޖާ އުފުލާލާހާ ވަރުގަދަމީހަކު ހުރިކަން ރަގަޅު......." ލިވިއާ ކިޔައިލިއެވެ.\n"ކްރޭނެއް ގެނެސްގެން މަގޭ ވައިފް އުފުލަންވެއްޖެއްޔާ މަ ލަދު ގަންނާނެތީ އެހެންނޫންނަމަ ވާވަރު ކަމެއް ނޫނޭ ދޯ............." ލުކުމާން ގެ ޖަވާބު ލިވިއާއަށް މަޖާވެގެން ސާބަހޭވެސް ކިޔާލައިފިއެވެ.\nސަވާނާ ދެފައި ތަޅުވާލަ ތަޅުވާލާ އޮތްވާ ލުކުމާން ސިޑިން ފޭބީ ދުވެލާފައެވެ. ކާރުގެ ދޮރު އެއްއަތުން ހުޅުވާލާފައި ސަވާނާ އެތެރެއަށް ލާފައި ދޮރު ޖެހުމަށްފަހު އޭނަ އެރީ ޑްރައިވަރު ސީޓަށެވެ. އޭރު ލިވިއާވެސް ދުވަމުން އައިސް ދޮރު ހުޅުވާލާފައި ކާރުތެރެއަށް އެރުމުން ސަވާނާ އިނީ ހިމޭނުންނެވެ. ހަގުރާމަކުރާނެ ވަރެއް ހަގީގަތުގައި ނެތެވެ. ނުކައި ނުބޮއި އޮތީމަ ގައިގާ ހަކަތައެއްނެތެވެ. ކައިރީގައި އެހީވާން މިތިބީ ދުޝްމަނުންނެވެ. ހެޔޮއެދޭކަމަށް ހެދިގެންތިބި ފޮރުވިފައިވާ ދުޝްމިނުންގެ ނުރައްކާ ބޮޑުވާނެއެވެ.\nހޮސްޕިޓަލުގައި އެނދުގައި ޖައްސާލިގޮތަށް ސަވާނާ އޮތީ ދެލޯ މަރާލައިގެންނެވެ. އަމިއްލަ ނިކަމެތިކަމާއި މަޖުބޫރީކަން ހިތަށް އަރާފައި ހިތުން ރޮއި ރޮއި އޮތްވާ އިޒިކް އޭނަގެ ހާލުދެކެލަން އައެވެ. ގައިން ފެންމަދުވެފައި ވާ ވަރުން އައިވީ ގުޅަން އުދަގޫވެގެން އެއްޗެއް ބޯންދޭން ލުކުމާން ކައިރީ ބުނެލީވެސް އިޒިކްއެވެ. ލިވިއާ ލުކުމާން އަތުގައި ހިފާލާފައި ބުނީ ކުރުނބާ ގަންނަން ދާއިރު އޭނަވެސް ދާނެކަމުގައެވެ. ސަވާނާ ބަލަން އޮތްވާ ދެމީހުން ގޮސް ލޯމަތިން ގެއްލުނެވެ.\nނަރުސްކުދިންނަކީ އެކަމަށް ގާބިލުކުދިންނެވެ. ތާއަބަދު އައިވީ ގުޅަގުޅާ ފަރިތަވެފައިވާއިރުވެސް ސަވާނާގެ އަތުން ލޭނާރެއް ހޯދުން ފަސޭހައެއްނުވިއެވެ. އިޒިކް އެމަންޒަރު ބަލަން ހުރެފައި އައިވީ ކެނިއުލާ އަތުލިއެވެ. އޭނަ ބިސްމީގެ ބަރަކާތުން ފެށުމުން ދަތިކަމެއްނެތި ލޭނާރު ހޯދާ އައިވީ ގުޅާލުމުން ދެލޯ ހުޅުވައިލާނެ ވަރު ގައިގާ ޖެހި ހަށިގަނޑުން ހުސްވެފައިވާ ހަކަތަ އެނބުރިއައިކަމުގެ އިހުސާސްކުރެވުނެވެ. ނަމަވެސް އިޒިކްއަށްވެސް އޭނަގެ ހިތަށް ޝިފާއެއް ދެވޭނެހެއްޔެވެ؟ ލޮލުގެ ކުރިމަތިން ދުރަށްނުގޮސް ލުކުމާންއާއި ލިވިއާ އޭނަގެ ހިތަށް ތަދުކުރަނީއެވެ. ބޭބެ ކޮއްކޮކަމަށް ހެދިގެން އެކަކު އަނެކަކު ގައިން އަތް ދުރުކޮށްލެވޭކަމަކަށް ނުވެއެވެ. ކުރިން އެގޮތަށް އަތުގައި ހިފާލާއިރު އޭނަ އެކަން ފާހަގައެއް ނުކުރެއެވެ. މިހާރު އެއިން ކުޑަ ކުޑަ އަދާއެއްވެސް ހަނދާންކޮށްދެނީ ބޮޑު މަންޒަރެވެ. އެނދު ފަޅުފިލުވި ތަނެވެ.\nއިޒިކް އޭނަގެ ވާޖިބު އަދާކޮށްފައި ނުކުތްތަނާ ލުކުމާންވެސް އެބައަންނަމޭ ކިޔާފައި ނުކުތުމުން ސަވާނާއާއި ލިވިއާ އެކަނިވިއެވެ. ދެމީހުން ގެނައި ކުރުނބާ ކަނޑާފައި ދޭކަށްވެސް ނޫޅުނެވެ. ބަނޑުހައިކަމުގެ ވޭން ތަހަމައްލުކުރަން ސަވާނާއަށް ޖެހުނެވެ. ނަމަވެސް އޭނަވެސް އިސްވެ ލިވިއާ ކައިރީ އެއްޗެއް ދޭށޭ ބުނާކަށް ގަސްތެއްނުކުރިއެވެ. އެދޭތެރޭގައި ވާ ބީރައްޓެހިކަމުގެ ފަރުދާ ދެން ދުވަހަކު ނުނެގޭނެކަން ސަވާނާއަށް އެނގެއެވެ. ލިވިއާ އަކަށް އޭނަގެ އެކުވެރިކަން ހައްގެއްނޫނެވެ.\n"ކުރީ ދުވަހު ބުނީމެއްނު ލުކުމާންގެ ގާލްފްރެންޑެއް ހުރެޔޭ....." ކުއްލިއަކަށް ސަވާނާ ސުވާލުކޮށްލައިފިއެވެ.\n"އާން އެހެން ބުނިން ދޯ...."\n"އެއީ ކާކުތަ؟ " ސަވާނާ ކަޅިވެސް ޖަހާނުލާ ލިވިއާގެ މޫނަށް ބަލަން އޮތެވެ.\nއެސުވާލަށް ޖަވާބުދޭން ލިވިއާއަށް ދަތިވީކަން ނޭގެއެވެ. އޭނަ އިރުކޮޅެއްވާންދެން ތިރިއަށް ބަލަން އިނެވެ. ސަވާނާގެ ތޫނު ދެލޮލަށް ބަލަން އުދަގޫވި ކަހަލައެވެ. ލިވިއާއަށް އެސުވާލުގެ ޖަވާބު ނުދެވޭނެކަން ސަވާނާއަށް ރަގަޅަށް އެނގުނެވެ. ލުކުމާންގެ އެބުނާ ލޯބިވެރިޔަކީ ލިވިއާ ފިޔަވާ ދެވަނަމީހެއް ނޫނެވެ. ނަމަވެސް އެދެމީހުންގެ ނިޔަތަކީ ކޮބާހެއްޔެވެ؟ ސަބަބެއްނެތި ލުކުމާން އޭނައާއި ކައިވެނިކުރުމުގެ މާނައެއް ނެތެވެ.\n"ލުކް ނަންނި. އަހަރެން ހެޔޮއެދިގެން އެހެން ބުނީ. އެކަމަކު އެއަޑުނާހާ ނަންނި ތިހިރީ މެރީކޮށްފައެއްނު. އެއީ ކާކުކަން އެނގިގެން ވަކި ކީއްކުރާނީ. އެއްވެސް ފިރިހެނަކު ތިބުނާހާ މާތް ނުވާނެކަން ނަންނިއަކަށް ނޭގޭ. އަހަރެން ބުނީމެއްނު އަހަރެމެން ތެރޭގައި އެންޖެލްސް އިންނެއް ނޫޅެއޭ. އިންސާނުންނޭ ކިޔާނީ ކޮންމެވެސް ކަމެއްވީމައެއްނު. ފިރިހެނުން ހިތެއް ނުފުރޭނެ އެންމެ އަންހެނަކުން. ދީންވެރިންވެސް ކޮންމެވެސް ނަމެއްގައި ދެވަނަ އަންބެއްވެސް ހޯދާ ސަބަބަކީ އެއީ. ވީއިރު ލޫކްމެން އަދި ކިހާވަރެއް ވާނެ. ކިތަންމެ ސޯލިހު ރަގަޅު އަންބެއް އިނަސް އެމީހުންނަކަށް އެހެން މީހުން ފަހަތުން ނުގޮސް ނުތިބެވޭނެ................" ލިވިއާ އޭނައަށް ފެންނަ އެއްޗެއް ބުނެލާ ނިންމާލިއެވެ.\n"އަންހެންކުދިންވެސް ހަމަ އެވަރެއްނު...." ސަވާނާ ފާޑަކަށް ބުނެލިއެވެ.\n"އެންމެން އެހެނެއްނުވާނެ. ޕަފެކްޓް ކަޕްލްވެސް އުޅޭ. އިޒިކްއާއި ޖިލް . އެދެމީހުން އުޅެނީ މެރީކުރާކަށްނު. އެދެމީހުންނަކަށް ނުޖެހޭނެ އެހެން ބަޔަކު ހޯދަން ދުވާކަށް. ލޯބިވާ ދެމީހުން އިނީމަ ރަގަޅު ތަންކޮޅަކީ އެއީ. އެހާ ރިޗް. ޕޮޕިއުލާ ނެތީ ކޮންކަމެއް. ތެދަށް ބުނަންޏާ އައިމް ޖެލަސް އޮފް ޖިލް......" ލިވިއާ ދަބަހުން ލޯގަނޑެއްނަގާ މޫނު ބަލާލައިފިއެވެ. މޭކަޕަށް އެއްވެސް ފަނޑުކަމެއް ނާންނަކަން އެނގުމުން ހިތްހަމަޖެހުމުގެ ނޭވާއެއް ދޫކޮށްލިއެވެ.\nލިވިއާ ފެންނަ ކޮންމެ ފިރިހެނެއްގެ ފަހަތުން އަޅުވާލާވަރު ސަވާނާއަށް ރޭކާލާންފެށީ އަދި ކިރިޔާއެވެ. ކުރިން އަބަދު ދައްކާނީ ފިލްމީތަރިއެއްގެ ހެންސަމްކަމުގެ ވާހަކައެވެ. ހުރިހާ ސީރީޒްތައް ބަލަބަލާފައި އޭގައި އުޅޭހާ މީހުން ފެނިފަ ލިވިއާ މޮޔަވެގެން އުޅޭނެއެވެ. މިހާރު ލިވިއާގެ ހަގީގީ ކުލަ ފެންނަންފެށީއެވެ. ލުކުމާން ކައިދަން އަދި އިޒިކުން ނިންމާލިނަމަ އެންމެރަގަޅެވެ. އޭނަގެ ބައްޕައާއި ހެދިވެސް ލިވިއާ ވަނީ ހާދަ ވަރެކެވެ. ޗައިނާއަށްވެސް އެކީ ދިޔައީއެވެ.\n"އިޒިކްއަށް ޕްރޮޕޯސްކޮށްލަންވީނު..." ސަވާނާ ބަހަކުން ޖެހިއެވެ.\n"ހޫމް ދެން އިޒިކް ފޮނިކަމުންގޮސް.........ބަލާވެސް ނުލާނެ އަހަރެމެން މިހެން އުޅޭއިރު. ވަރަށްވެފައި ހުންނަނީ. ޖިލް ކުޑަ ޕަޕީއެއްހެން ފަހަތުން އުޅޭތީކަމަށް ވާނީ......." ލިވިއާ ޖިލްއާއި އެހާ އެކުވެރިކޮށް އުޅެމުންވެސް ހިތް އޮންނަނީ ހަސަދައިން ފުރިފައެވެ. އަދި ކިރިޔާ ލިވިއާގެ ކުލަ ފެންނަންފެށީއެވެ. އޭނަ ލިވިއާއާއިހެދި ހާދަ ވަރަށް އުޅުނެވެ. އެންމެ ގާތް އެކުވެރިޔާކަމުގައި ހީކުރެވުނެވެ. ބައްޕަ ހަދިޔާއެއް ދެއްވިޔަސް އަމިއްލައަށް ބޭނުން ނުކޮށް ގެންގޮސްދެއެވެ. މީރު ކާއެއްޗެއް ހެދިޔަސް ގެންގޮސްދޭނެއެވެ. ބަލިވެއްޖެއްޔާ ކައިރީގައި ހޭލާ އިންނަންވެސް އޭރު ސަވާނާ ފަހެއްނުޖެހެއެވެ. ކިތަންމެ އިރެއްވާންދެން ބޯ މަސާޖުކޮށް ދޭންވެސް އިނދެވިދާނެއެވެ. އޭގެ ބަދަލު ލިވިއާ މިދިނީ ހިތަށް ނާރާފަދަ ގޮތަކަށެވެ. އިމާދުއްދީން އެތަނަށް ވަނުމާއިއެކު ލިވިއާ ފަރިގޮތަކަށް ހީލާފައި އަތުގައި އޮތް އާ ފޯނު ދައްކާލީ ސަވާނާއަށް ނުފެންނާނެކަމުގައި ހީކޮށްފައެވެ. ސަވާނާ އޮތީ ބައްޕައާއި ވާހަކަދައްކާކަހަލަ މޫޑެއްގައެއް ނޫނެވެ. ދެލޯ މަރާލައިގެން އަނެއްފަރާތަށް އެނބުރުނެވެ. ބައްޕަ ފެނުމުން ހިތުގައި އެހެން ކަހަލަ އިހުސާސްތަކެއް އުފެދިއްޖެއެވެ. އޭނަ މަންމަމަތިން ހަދާންވާންފެށިއެވެ. މަންމައާއި ބައްޕަގެ އަރައިރުންތަކެވެ. މަންމަގެ އެސްފިޔަތަކުގެ ފުރަގަހުގައި އަބަދު ފިލާ ހުންނަ ހިމޭން ކަރުނަތަކެވެ. ހުރިހާވެސް ނުބަޔަކީ ފިރިހެނުންގެ ބޭވަފާތެރިކަމެވެ. ކެހިވެރިކަމެވެ.\nވައިރަލް ހުމުގެ އުދަގޫތަކާއިއެކު ހިތާމައިގެ ދުވަސްކޮޅެއް ހޮސްޕިޓަލުގައި ހޭދަކުރިއިރު އެންމެ އަޅައިލި އެކަކީ ޑޮކްޓަރ އިޒިކްއެވެ. އޭނަގެ ބައްޕަވެސް ދޭތެރެއަކުން ވަދެލާފައި ކިހިނެއްހެއްޔޭ އަހާލާކަމެވެ. ބައްޕަވެސް ހުންނަނީ އެހެން ކަމަކާ ފިކުރުބޮޑުވެފައެވެ. ލުކުމާން އިސްކަންދެނީ ކުންފުނި ކުރިއެރުވުމަށެވެ. ކެމްޕެއިންތަކުގައެވެ. ކައިދަންއާއި ދެމީހުން ކެމްޕެއިން ކަންތަކުގައި އުޅޭތީ ރޭގަނޑުވެސް ގެއަށް ވަދެލެވޭކަމަކަށް ނުވެއެވެ. ސަވާނާ އަދިވެސް ކެތްކުރަނީ އަމިއްލަ ނަފުސަށްޓަކައެވެ. އާއިލާއާއި އެކުވެރިންގެ ކައިރީ ގައި ލަދުގަންނަން ޖެހިދާނެތީއެވެ. ކެތްވަނީއެއްވެސް ނޫނެވެ. ލުކުމާންގެ ފަރާތުން މިނިވަންވެގެން ވީހާވެސް ދުރަށް ދާން ހިތް އެދެއެވެ. ނަމަވެސް ދެރައީ އެފަދަ ތަނަވަސްކަމެއް އަތުގައި ނެތުމެވެ. ލުކުމާން އޭނަގެ ފިޔަކޮށާލާފައި ކޮށްޓެއްގައި ބަންދުކޮށްފައިވާތީ އޮފީހަށްގޮސް މަސައްކަތްކޮށްގެން މުސާރަ ހޯދޭކަށްވެސް ނެތެވެ. މޫނުގައި ހުންނަ ލަކުނަކުން އެހެން އޮފީހަކަށްދާނެ ހިތްވަރެއްވެސް ނެތެވެ. އަމިއްލަ ނަފުސަށް ކުރާ އިތުބާރު މަޑުމަޑުން ގެއްލެންފެށިއެވެ. ހިތާމައާއި އެކަނިވެރިކަމަކީ އޭނަގެ ބައިވެރިޔާއެވެ.\nލުކުމާންއާއި ކައިދަން މޭޕްލްވިލާއަށް ވަންއިރު ވާރޭވެހޭލެއް ބޯކަމުން ދެމީހުންވެސް ތިބީ ކޮންމެވެސް ވަރަކަށް ފިނިވެފައެވެ. ކާކޮޓަރިއަށްވަންއިރު ފަންކާ ޖައްސާފައި ހުރުމުން ފިނިކަންގަދަވިއެވެ. ލުކުމާން އަމިއްލައަށް ދެކޮފީތަށި ހަދާފައި އަނެއްފަރާތަށް އެނބުރުނު ދަނޑިވަޅު ބަލާފައި ކައިދަން ކޮންމެވެސް ޕެކެޓަކުން ކުނޑިތަކެއް އެޅިތަން ފެނުމުން ލުކުމާންގެ ދެބުމަގޮށްޖެހުނެވެ. ވަގުތުން ކައިދަންގެ ކަރުގައި ހިފާފައި ސުވާލުކުރަންފެށިއެވެ.\n"ސޮރީ. ލޫކްއަށް ހަމަ ރަގަޅަށް އެހެން ހެދީ."\n"އަހަރެން މަރާލަންތަ އުޅުނީ...." ލުކުމާންއަށް ވަގުތުން ވިސްނުނެވެ. ކައިވެނީގެ ފުރަތަމަ ރޭ ކައިދަން ދިން ކޮފީ އޭނަގެ ސިކުނޑިއާއި ކުޅެލިގޮތް ހަނދާނަށް އައެވެ. ކައިދަންއަށް އިތުބާރުކުރެވުނު ކަމުގެ މޮޔަހީވިއެވެ. ކައިދަން ފެށުނީއްސުރެން ލިވިއާދެކެ ރުޅިއަންނަ ސަބަބެއް އޭނައަކަށް އަދިވެސް ނުވިސްނެއެވެ. ކައިދަން ފާޅުގައި ސަވާނާއަށް ތައުރީފުކޮށް ވާހަކަދެއްކުމުންވެސް ކައިދަން މިކަހަލަ ލަނޑެއްދީފާނެކަމަކަށް އޭނަ ހިޔެއްނުކުރެއެވެ. ލުކުމާން އެކޮފީތަށި ސިންކަށް ބަންޑުންކޮށްލިއެވެ.\n"ފަންޑިތައާއި ސިހުރުން އަދި ޑްރަގަކުންވެސް މަގޭ ހިތް ބަދަލެއް ނުކުރެވޭނެ ބްރޯ. ލޯބިވާނެ މީހެއް ޚިޔާރުކުރާނީ އަހަރެން އަމިއްލައަށް. އެހެން އެކަކަށްވެސް އެ ހައްގެއް ނުދެން. ލޯތްބަކީ ގަދަކަމުން ވެވޭ އެއްޗެއް ނޫންކަމެއް ނޭގޭތަ. ދުވަހަކު ކޮޅުންވެސް އެ ފިރިހެންމީހާގެ ދަރިއަކަށް ރަހުމްގެ ލޮލަކުން ނުބަލާނަން. އޭނަގެ ދަރިއަކަށްޓަކާ އަހަރެންގެ ހޭހުރެގެން މިހިތުގައި ވިންދެއް ނުޖަހާނެ......" ލުކުމާން ހިތްހަމަނުޖެހިފައި ހުރެ ކައިދަން ކޮށްޕާލާފިއެވެ.\n"އެކުއްޖާއަށް ތިހެން ނަހަދާ. ޓްރަސްޓް މީ ޔޫ ވިލް ރިގްރެޓް ދިސް..." ކައިދަން ވިސްނައިދޭން މަސައްކަތްކުރުމުން ލުކުމާން އަލިފާނުގެ ބެލުމަކުން އެކުވެރިޔާއަށް ބަލާލާފައި އެތަނުން ނުކުތީއެވެ. ކައިދަން ޖިންސްގެ ޖީބަށް އަތްޖަހާލަމުން ފާޑަކަށް ހީލައިފިއެވެ. ލުކުމާންއަށް ދުވަހަކުވެސް ލިވިއާއާއި އެކު އުޅެވޭނެކަމަކަށް ދެކެންޏާ އެއީ ހުވަފެނެކެވެ. އޭނަގެ ފުރާނަ ހުރެގެން އެދެމީހުން ގުޅުމަކީ ވާނެކަމެއްނޫނެވެ.\nސަވާނާގެ ހިތް ފަޅިފަޅިވީ އޮފީހުގައި އުޅޭ އޭނަގެ ގާތް މުވައްޒަފަކު ގުޅާފައި ލުކުމާންއާއި ލިވިއާ އެތާ ކޮންފެރެންސްރޫމްގައި ތިބެ ހިންގިކަމެއް ސީސީޓީވީއިން ފެނިގެން މުވައްޒަފުން ވާހަކަދެއްކިކަން އެނގުމުންނެވެ. ބޭރުތެރޭގައި އެވާހަކަ ފެށުމުން ސަވާނާގެ ހިތަށް ވީ އުދަގުލާއި ލިބުނު ކެކުޅުން އެހެން މީހަކަށް އިހުސާސެއް ނުކުރެވޭނެއެވެ. ލޯބިވާ ފިރިމީހާއާއި އެންމެ ގާތް އެކުވެރިޔާ އޭނަގެ ޖަޒުބާތުތަކަށް އެއްވެސް ގަދަރެއްނުކޮށް ދެމީހުންގެ ގުޅުން ފާޅުގައި އޮފީހާއި ހަމަޔަށް ގެންގޮސްފިއެވެ. އެހިސާބުން ލުކުމާންއާއި ކުރިމަތިލުން ނޫންގޮތެއް ސަވާނާއަކަށް ނުވިސްނުނެވެ. ހަދާނެގޮތެއް ނުވިސްނިފައި ހުއްޓާ ލުކުމާންއާއި ލިވިއާ ޓެރެސްގައި ކޮފީ ބޯންތިއްބާ ސަވާނާ އަށް އެތަނަށް އެރުނެވެ. އޭރު ލުކުމާންގެ އަތް އޮތީ ލިވިއާގެ އުނގުގައި ބޭއްވިފައެވެ. ދެމީހުންގެ އިނގިލިތައް މަހާލެވިފައެވެ. ކޮންމެވެސް ސިއްރެއް ކިޔާފައި ހެނީއެވެ. ސަވާނާ ފެނުމުން ކުއްލިއަކަށް ލިވިއާ ފުންމައިގެން ތެދުވުނެވެ.\n"އައި ކެން އެކްސްޕްލެއިން..." ލިވިއާ ބުނަން އުޅުނެވެ.\n"އިތުރަށް ބުނަން ޖެހޭނެ އެއްވެސް އެއްޗެއްނެތް. ހުރިހާ ކަމެއް ފެނިއްޖެ. ޖަސްޓް ލީވް.........މިތަނުން ދޭ....." ސަވާނާ ޖަޒުބާތުން ފޯވެފައި ހުރެ ބާރަކަށް ބުނެލިއެވެ. އޭރު ސަވާނާއަށް ބަލަހައްޓައިގެން ހުރެވުނީ ލުކުމާންއަށެވެ.\n"އަހަރެންވެސް ތަ؟ މިގެއިން ދާށޭތަ ތިބުނީ.." ލުކުމާން ކޮޅަށްތެދުވެ އެއް އަތް ޖީބަށް ޖަހާލައިފިއެވެ. ފަނޑު އަލީގެ ތެރެއިންވެސް އެ ވަރުގަދަ ބުމާއި ރީތި ލޮލުގެ ދަޅަ އަރާވަރުން ސަވާނާގެ ހިތަށް ތަދުކުރުވާ ލޮލުން ފެންއަންނަ ވަރުކުރުވިއެވެ. އަބަދަށްޓަކާ ލުކުމާން އޭނަގެ ދިރިއުޅުމުން ދަނީއެވެ. އަބަދަށްޓަކާ އޭނަގެ ލޯބި އޭނައާއި ވަކިވެގެންދަނީއެވެ. ނުބުނަން ކެތްކުރިނަމަވެސް އޭނަގެ ދުލުން އެބަސް ބޭރުކުރެވިއްޖެއެވެ. ލުކުމާން އައިގޮތަށް ސަވާނާގެ އަތުގެ މުލައްދަނޑީގައި ހިފަހައްޓައިލީ ތަދުވާހާބާރަށެވެ. ލުކުމާންގެ ތޫނު ލޮލާއި ހަތަރުކަޅި ކަމަކުރަން މަޖުބޫރުކުރުވިއެވެ. އެދެލޮލުން ސަވާނާއަށް ލޯބީގެ ކުނޑިފަށެއްހާ މިންވަރުވެސް ނުފެނުނެވެ. ނުރުހުމާއި ފޫހިކަމުގެ އިންތިހާ ފިޔަވާ އެހެން އެއްޗެއް ނެތެވެ. ލުކުމާނަށްޓަކާ އޭނައަކީ އެއްވެސް މީހެއްނޫނެވެ. އެ ލޮލުން ފެނުނު އަސަރުތައް ސަވާނާގެ ހިތް އިތުރަށް ރޮއްވާލައިފިއެވެ. ކަރުނައިގެ ބޮޑެތި ތިކިތައް ގިނަވެ ލުކުމާންގެ މޫނު ފުސްވާންފެށިއެވެ.\n"މިއީ ކާކުގެ ގެއެއްކަން އެހާ އަވަހަށް ހަދާންނެތުނީތަ. މިއީ އަހަރެންގެ ގެއެއް. ސަވާނާ ތިހިރީ އަހަރެންގެ ގޭގައި މިގެއިން އަހަރެން ނެރެން އަމުރުކުރަން ތިއީ ކާކުތަ...." ލުކުމާން ބުމަ ކައިރިކޮށްލައިގެން ހުރެ ބުނެލިއެވެ.\n"ނޫން. މިއީ ބައްޕަގެ ގެ..............." ސަވާނާ ގިސްލަމުން ބުނެލިއެވެ.\n"ކޮން ބައްޕައެކޭ ކިޔާކަށްތަ. އެމީހާގެ އެއްވެސް ބިމެއް މިހާރަކު ނެތް. ކޯޓަށް ދިޔަސް ވަރަށް ސާފުކޮށް މިގެ ރެޖިސްޓްރީވެފައި އޮތީ އަހަރެންގެ ނަމުގައިކަން އެނގޭނެ. ބުނަން ސަވާނާ. ޔޫ އާ މައި ވައިފް. ވަރިނުކޮށް ހުރިހާ ހިނދަކު މިގޭގައި ހުރެވިދާނެ. ނޫނީ ސަވާނާގެ ބައްޕައާއި ދެމީހުން އެއްކޮށް ތަނެއް ކުއްޔަށް ހިފައިގެން ގޮސް ދެބަފައިން އެކީ އުޅެންފަށާ. އެނޫންގޮތެއްނެތް. އިމާދުއްދީންގެ ހުރިހާ އެކައުންޓެއް ހުންނާނީ ހުހަށް. އޭނަގެ ޑައުންފޯލްއަކީ އޭނަ ފެންނަހާ އަންހެނުން ގަޔަށް އަރަން އުޅޭކަން. ނޮޓް މައި ފޯލްޓް ސަވާނާ. އަހަންނަށް ޓްރަސްޓްކުރިކަމީ އަހަރެން އެކަމާއި ކުށްވެރިވާނެކަމެއް ނޫން. ސަވާނާ ބޭނުމިއްޔާ މިގޭގައި އުޅުމުގެ ހުއްދަ ދީފިން. އަހަންނާއި ލިވީ މިގެއިން ގޮސްދާނަން. އެއީ މިތަނުން ސަވާނާގެ ބައްޕަ ކިޔާ ކަލޭގެ ނިކުންނަންދެން. ސަވާނާ އޭނަ ކައިރީ ބުނޭ ތަނެއް ހިފައިގެން ދާށޭ. މިކީ އެއްޗެއް ސާފުވެއްޖެތަ...." ލުކުމާން ވަރަށް ހަމަޖެހިލައިގެން ހުރެ ހުރިހާ އެއްޗެއް ކިޔާލާފައި ލިވިއާގެ އުނަގަނޑުގައި އަތް އަޅުވައިލިއެވެ.\n"ލެޓްސް ގެޓް އައުޓް ފްރޮމް ހިއަ ބޭބީ......" ލުކުމާން ބަލައިލީ ލޯބީގެ ނަޒަރަކުންނެވެ. ބޭޒާރުވުމުން އިތުރަށް ފޮރުވަންވީ ސަބަބެއް ނެތެއްނޫންހެއްޔެވެ؟ ލިވިއާ ކޮންމެވެސް ވަރަކަށް ޖެހިލުންވެ ލަދުގަތެވެ. ސަވާނާފަދަ ރަގަޅު އެކުވެރިއަކާއި ދޭތެރޭ ކަންތައްކުރެވުނުގޮތުން ލަދުވެތިވެ ކުށްވެރި އިހުސާސްތަކެއް ކުރެވުނެވެ. ސަވާނާ ދެރަވާނެވަރާއި އެހިތަށް އަސަރުކުރާނެވަރު ރަގަޅަށްވިސްނުނެވެ. ފިރިމީހާއާއި އެންމެ ގާތް އެކުވެރިޔާ ބޭވަފާތެރިވުމަކީ ކޮންފަދަ ނުބައި އިހުސާސެއްހެއްޔެވެ؟ އެހިތް ކުދިކުދިވާނެއެވެ. އެމައުސޫމް ދެލޮލުގައި ވިދަ ވިދާ ހުރި ކަރުނަތައް ހިފެހެއްޓުމެއްނެތި ފައިބަމުންދާ ތަން ފެނި ޚުދު ލިވިއާގެ ހިތްވެސް މަޑުފުށްކޮޅަކަށްވިއެވެ. ސަވާނާގެ ގައިގާ ބައްދާލާފައި ހުރިހާކަމެއް ރަގަޅުވާނެއޭ ބުނަން ބޭނުންވިއެވެ.\n"ނަން....ނި...އަ އައިމްމް ސޮރީ.." ލިވިއާގެ އަޑު ކުރެހުނެވެ.\nސަވާނާ އެމީހުންނާއި ދިމާލަށް ހިނގާފައި އައީ ޗާބީ ދީފައިވާ ބުދެއްހެންނެވެ. އަރާހަމަވެފައި ލުކުމާންގެ ކަންފަތްކައިރީ ސިއްރެއް ބުނީކަމުގައި ލިވިއާއަށް ހީކުރެވުނެވެ.\n"އައުޗް........."ލުކުމާން ސިހިފާ ސަވާނާ ކޮށްޕާލިއިރަށް ލުއިފަތެއްހެން ވިއްސައިގެންގޮސް ތަންކޮޅެއް ދުރުގައި އެކުއްޖާ ޖެހުނުއިރަށް ވިދުވަރެއްހާ ހަލުވިކޮށް ލޯމަތިން ގެއްލުނެވެ. ލުކުމާން ކަންފަތުގައި އަތްއެޅީ ތަދު އިހުސާސްކުރެވިގެން ކަހަލަގޮތަކަށެވެ. ލިވިއާއަށް ވެގެން އުޅޭގޮތް ރޭކާލީދެނެވެ. ސަވާނާ ރުޅިގަދަވެ ކެތްނުކުރެވިގެން ރުޅިގަނޑުބޭލީ ލުކުމާނަށެވެ. ތަންކޮޅެއް ތޫނު ދަތްތަކެއް ދެއްވާފައި ނެތްކަމީ ނަސީބެކެވެ. ނޫންނަމަ ކަންފަތް ވަކިކޮށްނުލާނެ ކަމެއްވެސް ނޭގެއެވެ. ލިވިއާ އެކަމާއި ހާސްވެ ގަނޑުފެން ގެންނަން އުޅުމުން ލުކުމާން ހިތްހަމަނުޖެހިފައި އޭނައަށް މާ ބޮޑުކަމެއް ނުވެއޭ ބުނެ އެކަން ހުއްޓުވިއެވެ.\n"އޯގޯޑް. ކިހިނެއްމިވަނީ. އައި ފެލްޓް ސޯ ބޭޑް. ޝީ ލުކްސް ޑިވާސްޓޭޓެޑް އެއްވެސް ކުށެއްނެތި ނަންނިއަށް އެހެން ހެދުނީމަ ވަރަށް އުދަގޫވެއްޖެ. ވަރަށް ހިތަށް ބާރުކޮށްފި. ނަންނިގެ ހިތަށް ވާނެ ވަރު އަންދާޒާ އެބަކޮށްލެވޭ. ނަންނިއަށް ހާޓްކުރެވިއްޖެ. ވަރަށް ބޮޑަށް ހާޓްކުރެވިއްޖެ........." ލުކުމާން ލިވިއާ އަތުގައި ހިފާލައިގެން ސިޑިން އެރިގެން ދިޔައިރު ލިވިއާ ހުއްޓާނުލާ އެކަމާއި ދެރަވެގެން ވާހަކަދައްކަން ފެށުމުން ލުކުމާން ބޮލަށް އުދަގޫވިއެވެ.\n"އެކަމަކު ނަންނަ.... " ލިވިއާ ބުނަން އުޅުނެވެ.\n"ބުނެފީމެއްނު ހުއްޓާލާށޭ...." ލުކުމާން ކިތަންމެ މަޑުން ބުނިކަމުގައިވިޔަސް ހަރުކަށި ގޮތެއް ހުރުމުން ލިވިއާއަކަށް އިތުރަށް އެއްޗެކޭ ބުނާކަށް ނުކެރުނެވެ.\nސަވާނާގެ ކުށް ކޮންމެހެން ލިވިއާއަށް އޭނަ ބުނެދޭކަށް ބޭނުމެއްނޫނެވެ. ސަވާނާގެ ބަދުނަސީބަކީ ކުށަކީ އިމާދުއްދީންގެ ދަރިއަކަށްވީކަމެވެ. ލުކުމާންއަށް ނުކުމެވުނީ އިމާދުއްދީން ގެ ކުރިމައްޗަށެވެ. ސަވާނާ ރޮމުން ރޮމުން ދިޔުމާއި މިދެމީހުން އަތު ގުޅުވާލައިގެން ދެލޯބިވެރިން ފަދައިން އައުމާއި ކޮންމެވެސް ގުޅުމެއް އޮންނާނެކަން އެނގުނުވަގުތު ޚުދު އިމާދުއްދީންގެ ހިތަށްވެސް ނުބައި ލޮޅުމެއްއެރިއެވެ. މޭގައި އުފެދުނު ރިހުން އަތަށްވެސް ދިޔަހެން ހީވިއެވެ. ލުކުމާން ލިވިއާ ގެނެސް ގައިގާ ޖައްސާ ބާރުކޮށްލަމުން އޭނަ އުޅެނީ ލިވިއާއާއި ދެ އަންބަށް އިންނަން ކަމަށާއި ސަވާނާއަށް ވިސްނައިދޭން އެންގިއެވެ. އަންބެއްގެ ގޮތުގައި ސަވާނާ ބަހައްޓަން ބޭނުން ނޫނިއްޔާ ތަނެއް ކުއްޔަށް ހިފައިގެން ދެބަފައިން ބަދަލުވާން އެންގިވަގުތު އިމާދުއްދީންގެ ފައިދަށުން ބިންގަނޑު ދެމިގަތްހެން ހީވިއެވެ. ހިންދިރުވައިލަން އުދަގޫވެ ސޯފާއަށް ތިރިވެވިއްޖެއެވެ.\nލުކުމާންއާއި ލިވިއާ މިގެއަށް ވަދެގެން ހިންގައިލީ ކުޅިގަނޑެއްކަން ޔަގީންވެ ދުލުން އެންމެ ބަހެއް ބުނަންވެސް ނުކުޅެދުނެވެ. ލުކުމާން އެދިޔައީ އޭނަގެ ހަޔާތް ބަރުބާދުކޮށްލާ ކުންފުނިތައް ބަގުރޫޓުކޮށްލާފައެވެ. ތިމާއަށް ތިމާފެނި އެހެންމީހުން އޭނަގެ ކައިރިން އެހީއަށް އެދުނުއިރު އެފަދަ އެއްވެސް ކަމެއްކޮށްނުދެވި ރަހުމަތްތެރިން ގެއްލެމުންގޮސް މިއަދު އޭނަވަނީ ބާކީވެ އެކަނިވެރިއަކަށްވެފައެވެ.\nލުކުމާންއާއި ލިވިއާ އެޕާޓްމެންޓަށް ވަންއިރު ކޮންމެވެސް ސަބަބަކާއިހުރެ ދެމީހުންގެ މޫނުމަތިންވެސް އެންމެ އުފާވެރިކަމެއް ނުފެނުނެވެ. ލުކުމާން ސްވިޗްތައް ދިއްލައިލުމުން ރީދޫ އަލިން އެޕާޓްމެންޓް އުޖާލާވިއިރު އެއަލިން ލޮލަށް ފަސޭހައެވެ. ލިވިއާ ބޫޓު ބާލަން އިންއިރު އޭނައަށް ވިސްނުނީ ސަވާނާއާއި ދޭތެރޭގައެވެ. އެފަކީރު އެގޮތަށް ނިކަމެތިކޮށްލާކަށް ލިވިއާގެ ހިތްވެސް އެއްބަހެއްނުވިއެވެ. ލުކުމާން ވަނީ ކޮޓަރިއަށެވެ. މަންމަގެ ފޯނެއް އައުމުން ދޮރު ލައްޕައިލިގޮތުން ފަހަތުން ދާކަށް ލިވިއާވެސް ނޫޅުނެވެ. ލިބުނު ހުސްވަގުތުކޮޅު އޭނަ މެސެޖެއްކޮށްލީ ކައިދަންއަށެވެ.


Raajjeygai Climate Emergency iulaanu kurumah majileehun faaskohffi\nރާއްޖޭގައި ކްލައިމެޓް އެމާޖެންސީ އިއުލާނު ކުރުމަށް މަޖިލީހުން ފާސްކޮށްފި\n12 ފެބްރުއަރީ 2020 - 13:44:07\nދިވެހިރާއްޖޭގައި ކްލައިމެޓް އެމާޖެންސީ އިއުލާނު ކުރުމަށް ގޮވާލާ ގަރާރެއް ރައްޔިތުންގެ މަޖިލީހުން ފާސްކޮށްފި އެވެ.\n"ދުނިޔޭގެ މޫސުމަށް އަންނަ ބަދަލުތަކުގެ މައްސަލައަށް ހައްލެއް ނުލިބި އަދި މި ބޮޑު ނުރައްކަލުން ދުނިޔެ ސަލާމަތްކުރުމަށް އޮތް ހަނި ފުރުސަތު ދުވަހެއް ދުވަހަކަށް ކުޑަވަމުންދާތީ، އެކަމުގެ ކަންބޮޑުވުން ފުޅާކޮށް އަދި އެ ކަންބޮޑުވުން ދުނިޔޭގެ ސަމާލުކަމަށް ގެނައުމަށް އެދި ހުށަހަޅާ ޤަރާރު" ކްލައިމެޓް ޗޭންޖް ކޮމިޓީން ދިރާސާކުރައްވައި ނިންމިގޮތުގެ ރިޕޯޓް މަޖިލީހަށް ހުށަހަޅުއްވާފައިވަނީ ކްލައިމެޓް ޗޭންޖް ކޮމިޓީގެ މުގައްރިރު ހޯރަފުށީ ދާއިރާގެ މެމްބަރު އަހުމަދު ސަލީމެވެ.\nކްލައިމެޓް ޗޭންޖް ކޮމިޓީން މަޖިލީހަށް ހުށަހެޅި ރިޕޯޓްގައި އެދިފައިވަނީ، ރާއްޖޭގައި "ކްލައިމެޓް އެމާޖެންސީ" އިއުލާނު ކުރުމަށް ފާސްކުރުމަށެވެ.\nކޮމިޓީގެ ނިންމުން ފާސްކުރަން މަޖިލީހުގެ މިއަދުގެ ޖަލްސާގައި ބައިވެރިވި 68 މެމްބަރުން ވޯޓު ދެއްވާފައިވެ އެވެ.\nއެ ގަރާރު ފާސްކޮށްފައި ވަނީ ސަރުކާރާއި ރައީސުލްޖުމްހޫރިއްޔާގެ ސަމާލުކަމަށް އެކަން ގެނެސް ގަރާރުގައި ވާ ކަންކަން ކުރުމަށް ސަރުކާރަށް ގޮވާލައެވެ.\nކޮމިޓީ ރިޕޯޓް މަޖިލީހަށް ހުށަހަޅުއްވަމުން ސަލީމް ވިދާޅުވީ، ދުނިޔޭގެ އެވްރެޖް ފިނިހޫނުމިން އިތުރު ދެ ޑިގްރީސެލްސިއަަސް އަށް އުފުލުނު ކަމުގައި ވިޔަސް ރާއްޖޭގެ ނާޒުކު ފަރުތައް ހަލާކުވެ ނެތި ދާނެ ކަމަށެވެ. އަދި އެކަމުގެ ސަބަބުން ކަނޑުގެ ލޮނުގަނޑު އުފުލި ވާރޭވެހޭ މިންވަރު ރާއްޖެއަށް އިތުރުވެ ފެންބޮޑުވުމުގެ މައްސަލަތައް އިތުރަށް ބޮޑުވާނެކަން ސަލީމް ފާހަގަ ކުރެއްވި އެވެ.\nމަޖިލިސްމޫސުންމޫސުމަށް އަންނަ ބަދަލުތައްވިއްސާރަ މޫސުންރަށް ގިރުން


ޙަބަރާއި މަޢުލޫމާތު - NIE\nލިޔަންކިޔަން ދަތުމުގެ ޕޮރޮގްރާމް\nލިޓްރެސީއާއި މެތެމެޓިކްސްގެ ޤައުމީ ސްޓްރެޓެޖީ އިފްތިތާޙުކުރުން\nކެޓްގަރީ: ޙަބަރާއި މަޢުލޫމާތު\nލިޔުނީ: ނޮވެންބަރު 23 2017\nވޯރކްޝޮޕް އޮން އޯޓިޒަމް އެންޑް ކުލާސްރުމް އިންޓަރވެންޝަން\nލިޔުނީ: ސެޕްޓެންބަރު 14 2017\nނޭޝަނަލް އިންސްޓިޓިއުޓް އޮފް އެޑިޔުކޭޝަން ( އެން،އައި،އީ ) އިން އިންތިޒާމު ކޮށްގެން " އޯޓިޒަމް ހުންނަ ކުދީންނަށް ކިޔަވައިދެއްވާ މުދައްރިސުންނަށް އަމާޒުކޮށްގެން ހިންގާ ޓްރޭނިންގ ޕްރޮގުރާމް " 2017 ސެޕްޓެމްބަރު 10 އިން 14 އަށް އެން،އައި،އީ ގެ ސެމިނަރ ރޫމުގައި ބާއްވާ ގޮތަށް ވަނީ ހަމަޖެހިފައެވެ.\n" ޔުނިވަރސަލް ފައުންޑޭޝަން " ގެ ދީލަތި އެހީތެރިކަމާއެކު ކުރިޔަށް ގެންދާ މިތަމްރީނު ޕްރޮގުރާމަކީ، ޚާއްޞަ އެހީތެރިކަން ބޭނުންވާ ކުދީން ޢުމުރުގެ ވީހާވެސް ޅަފަތުގައި ދެނެގަނެ އެފަދަ ކުދިންނަށް އުނގަންނައި ދެއްވާ މުދައްރިސުންނަށް ކޮންމެހެން ބޭނުންވާ ފަންނީ އެހީތެރިކަން ފޯރުކޮށްދިނުމުގެ މަޤުޞަދުގައި ކުރިޔަށް ގެންދާ ޕްރޮގުރާމެކެވެ. މިޕްރޮގުރާމުގައި ކިޔވައިދެއްވާނީ މިކަމަށް ޚާއްޞަކޮށް ރާއްޖެއިން ބޭރުން ވަޑައިގަންނަވާ ކޮންސަލްޓެންޓެކެވެ.\nމި ޕްރޮގުރާމުގެ ސަބަބުން މިފަދަ ކުދީންނަށް އުންގަންނައި ދިނުމުގައި މުދައްރިސުންގެ ވިސްނުން ބަހައްޓަންވީ ގޮތާއި، އެ މުދައްރިސުން ކުލާސް ރުމުގައި އަދާކުރަންޖެހޭ ދައުރާއި، އުނގެނުމަށް ފަހި މާޙައުލެއް ދަރިވަރުންނަށް ފޯރުކޮށްދޭނެގޮތް މިވޯރކްޝޮޕުތެރެއިން އޮޅުންފިލުވައި ދެވޭނެއެވެ. ހަމައެފަދައިން އޯޓިޒަމް ހުންނަ ކުދީންގެ ކިބައިގައި އުނގެނުމުގެ ޝައުޤު އުފައްދާ އެޝައުޤު ދަމަހައްޓާގެ ގޮތުގެ މަޢުލޫމާތު މި ވޯރކްޝޮޕުން ފޯރުކޮށް ދެވޭނެއެވެ. މިކަމުގެ ފުރިހަމަ ނަތިޖާ އަކަށް ވާނީ، އުނގަންނައިދިނުމުގައި ހުރިހާކުދީން ޝާމިލުވާ، ހަމަހަމަ ފުރުޞަތު ފޯރުކޮށްދިނުމުގެ ޤައުމީ ސިޔާސަތު ތަންފީޒު ކުރުމަށް މަގުފަހި ވެގެން ދިއުމެވެ.\nނެޝެނަލް ލިޓްރެސީ އަދި ނިއުމަރަސީ ސްޓްރެޓެޖީއެއް ތައްޔާރުކުރުން\nލިޔުނީ: ޖުލައި 20 2017\nމި އިންސްޓިޓިއުޓާ ޔުނިސެފް ގުޅިގެން ނެޝެނަލް ލިޓްރެސީ އަދި ނިއުމަރަސީ ސްޓްރެޓެޖީއެއް ތައްޔާރުކުރުމުގެ މަސައްކަތް ދަނީ ކުރެވެމުންނެވެ.\nމި ސްޓްރެޓެޖީ ތައްޔާރުކުރުމުގެ ކުރިން މިހާރު ސްކޫލްތަކުގައި އުގެނުމާއި އުގަންނައިދިނުން ކުރިއަށް ގެންދާގޮތުގެ މަޢުލޫމާތު ހޯދުމަށްޓަކައި މަސައްކަތްތަކެއް ދަނީ ކުރެވެމުން ނެވެ.\n18 ޖުލައި 2017 ވަނަ ދުވަހު 08:30 ން 15:00 އަށް މި އިންސްޓިޓިއުޓްގެ ފަންނީ މުވައްޒަފުން ، މިނިސްޓްރީ އޮފް އެޑިޔުކޭޝަންގެ އެސްކިޑް (އެޑިޔުކޭސަން އެންޑް ކޮލިޓީ އިންޕްރޫމެންޓް ޑިވިޝަން) ކެޑް(ކޮލިޓީ އެސުއަރެން ޑިޕާޓްމަންޓް ) މާލޭގެ ޕްރީސްކޫލް އަދި ޕްރައިމަރީ ބައެއް ސްކޫލްތަކުން މުދައްރިސުން ބައިވެރިކޮށްގެން މަސައްކަތު ބައްދަލުވުމެއް ވަނީ ބޭއްވިފައެވެ.\nޖުލައި 19 އަދި 20 މިދެދުވަހު ސްކޫލްތަކުގައި އިނގިރޭސި އަދި ހިސާބު ކިޔަވައިދޭ ގޮތް ދެނެގަތުމަށްޓަކައި ބައެއް ސްކޫލްތަކަށް ޒިޔާރަތް ކުރާގޮތަށް ވަނީ ހަމަޖެހިފައެވެ.\n" އާރލީ އިންޓަރވެންޝަން ޓްރޭނިންގ ފޯ ޕްރީސްކޫލް ޓީޗަރ ވޯކްޝޮޕް " ކާމިޔާބު ކަމާއެކު ނިންމާ ލައިފި.\nސައިން ކިޔަވައިދެއްވާ މުދައްރިސުންނަށް ޕްރޮބްލަމް ބޭސްޑް ލާރނިންގ ވަރކްޝޮޕެއް ހިންގައިފި\nމޯލްޑިވެސް ކޮލިފިކޭޝަން އޮތޯރިޓީ\nނޭޝަނަލް އިންސްޓިޓިއުޓް އޮފް އެޑިޔުކޭޝަން، މާލެ ދިވެހިރާއްޖެ


Anas Male mayor kamah kurimathilavvan nimmavaifi - vNews.mv\nއެމްޑީޕީގެ ސެކެރަޓަރީ ޖެނަރަލް އަނަސް ވެސް މޭޔަރުކަމަށް ކުރިމަތިލައްވަނީ\nހަދީޖާ އާނަސްތު 05 January 2020, 16:12\nމާލެ މޭޔަރުގެ މަޤާމަށް ކުރިމަތިލުމަށް އެމްޑީޕީގެ ސެކެރަޓަރީ ޖެނަރަލް އަނަސް ޢަބްދުއްސައްތާރު ނިންމައިފިއެވެ.\nކުރިއަށް އޮތް ލޯކަލް ކައުންސިލް އިންތިހާބުގައި މާލެ ސިޓީގެ މޭޔަރުކަމަށް ކުރިމަތިލައްވާނެކަން އޭނާ އިއުލާނުކުރެއްވީ މިއަދު ކުރެއްވި ޓުވީޓެއްގަ އެވެ.\nމިމަހުގެ 31 ވަނަ ދުވަހު ބޭއްވުމަށް ހަމަޖެހިފައިވާ އެމްޑީޕީގެ ޕްރައިމަރީގައި މާލެސިޓީގެ މޭޔަރުކަމުގެ މަޤާމަށް ވާދަކުރައްވާނެކަން އިއުލާންކުރައްވާ އަނަސް ވިދާޅުވީ މި މަޤާމަށް ކުރިމަތިލަނީ މާލެއަށް ހުރި ގޮތުންޖެހުންތައް ހައްލުކޮށް މާލެ ރައްޔިތުންނާއި ރަށްވެހިންނަށް ހިންދެމިލައި ހިތްފަސޭހަތަނަކަށް މާލެސިޓީ ހެދުމަށްކަމަށެވެ.\nމާލެއަށް ހުރި ގޮންޖެހުންތައް ހައްލުކޮށް، މާލޭ ރައްޔިތުންނާއި ރަށްވެހީންނަށް ހިންދެމިލާ އުޅެވޭނެ އަމާން، ރައްކާތެރި އަދި ހިތްފަސޭހަ ތަނަކަށް މި ސިޓީ ހެދުމަށް، މާލެ ސިޓީގެ މޭޔަރުގެ މަސްއޫލިއްޔަތު އުފުލާ ހިދުމަތް ކޮށްދިނުމަށް ނިންމައިފިން،"\nމިމަޤާމަށް ވާދަކުރެއްވުމަށް ނިންމުމާއިއެކު މިއަދުން ފެށިގެން އެމްޑީޕީގެ ސެކެޓްރީ ޖެނެރަލްގެ މަސްއޫލިއްޔަތުން މިވަގުތަށް ދުރަށް ޖެހިވަޑައިގެންފައިވާކަމަށް އޭނާ ވިދާޅުވިއެވެ.\nއަނަސް ވަނީ ނިމިގެން ދިޔަ މަޖިލިސް އިންތިހާބުގެ ރައްޔިތުންގެ މަޖިލީހުގެ މާފަންނު މެދު ދާއިރާގެ އެމްޑީޕީ ޕްރައިމަރީގައި ވެސް ވާދަކުރައްވައިފަ އެވެ.\nމާލޭގެ މޭޔަރުގެ މަޤާމަށް އެމްޑީޕީގެ ޓިކެޓަށް ވާދަކުރައްވާނެކަމަށް މިހާތަނަށް އިޢުލާންކުރައްވާފައިވާ ބޭފުޅުންގެ ތެރޭގައި އަނަސްގެ އިތުރުން ދެން ހިމެނެނީ މިހާރުގެވެސް މާލޭގެ މޭޔަރުގެ މަޤާމް ފުރުއްވަމުންދާ ސިފާ މުހައްމަދާއި، ޑެޕިއުޓީ މޭޔަރު ޝަމާޢު ޝަރީފާއި، ހެންވޭރު ދެކުނު ދާއިރާގެ އެމްޑީޕީ ކައުންސިލަރު އަހްމަދު ނިޔާޒެވެ.\nއެމްޑިޕީގެ އެތެރޭގެ ޕްރައިމަރީ މިމަހުގެ 31 ގައި ބާއްވާނެކަން އެޕާޓީން ވަނީ އިއުލާން ކޮށްފައެވެ.\nއަންނަ އޭޕްރީލް މަހުގެ ހަތަރު ވަނަ ދުވަހު ބާއްވާ ލޯކަލް ކައުންސިލް އިންތިހާބުގައި މާލެ ސިޓީ ކައުންސިލަށް 19 މެމްބަރުން އިންތިހާބުކުރާނެ އެވެ.\nލޯކަލް ކައުންސިލް އިންތިޚާބު 2020 އެމްޑީޕީ ސިޔާސީ ޕާޓީ ސިޔާސީ\nމާލޭގެ މޭޔަރުކަމަކީ ވަރަށްމުހިއްމު މަޤާމެކެވެ.


ސާމީ ދަރިކޮޅާއި ޢަދާވާތްތެރިވުން : އިޒްރޭލުގެ ދިފާޢީ ތަވީދު | ފަހުގެ މައްސަލަތައް | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފަހުގެ މައްސަލަތައް ސާމީ ދަރިކޮޅާއި ޢަދާވާތްތެރިވުން : އިޒްރޭލުގެ ދިފާޢީ ތަވީދު\nސާމީ ދަރިކޮޅާއި ޢަދާވާތްތެރިވުން : އިޒްރޭލުގެ ދިފާޢީ ތަވީދު\n30 ނޮވެމްބަރު 2003\nދާދިފަހުން، ޔޫރަޕިއަން ކޮމިޝަނުން އެދިގެން، ޔޫރަޕުގެ އިއްތިޙާދުގައި ހިމެނޭ ޤައުމުތަކުގެ ރައްޔިތުންގެ ޚިޔާލު ހޯދުމެއް ނެގުނެވެ. މިޚިޔާލު ހޯދުމުގެ މަޢުޟޫޢަކީ، ދުނިޔޭގެ އަމާންކަމާއި ސަލާމަތަށް އެންމެ ނުރައްކާތެރި ޤައުމުތަކަކީ ކޮބައިތޯ ބެލުމެވެ.\nޔޫރަޕުގެ އިސް އިދާރާތަކާއި، އެމީހުންގެ ރަޙްމަތްތެރި އެމެރިކާއިން ހީކުރިގޮތާއި ޚިލާފަށް، މިޚިޔާލު ހޯދުމުގައި ބައިވެރިވެ އެންމެ ގިނަ މީހުންގެ ނަޒަރުގައި ދުނިޔޭގެ އަމާންކަމަށް އެންމެ ނުރައްކާ ކުރާ ޤައުމެއްގެ ގޮތުގައި ހޮވުނީ އިޒްރޭލެވެ. ދެވަނައަށް އައީ އެމެރިކާއެވެ.\nމިނަތީޖާ އިޢްލާނުކުރެވުނުތާ މާގިނައިރެއް ނުވެއެވެ. މިއީ ޔޫރަޕުން 'ސާމީ ދަރިކޮޅާއި ޢަދާވާތްތެރިވާކަން '' ހާމަކޮށްދޭ ކަމެއްގެ ގޮތުގައިބުނެ އިޒްރޭލުން ވާހަކަދައްކަން ފެށިއެވެ. ސާމީ ދަރިކޮޅާއި ޢަދާވާތްތެރިވުން ނުވަތަ އެންޓި ސެމިޓިޒަމް އަކީ، އިޒްރޭލުމީހުން ހިތްހަމަ ނުޖެހޭ ގޮތަށް، ބަޔަކު ބަހެއް ބުނެފިނަމަ، އެކަމަކުން ރެކި ދަފަރާވުމަށް، އެމީހުން މިހާރަކަށް އައިސް މާގިނައިން ބޭނުންކުރަމުން އަންނަ '' އައްޑަނަ'' އެކެވެ.\nމިމުޞްޠަލަޙުގެ ޙަޤީޤަތަށް ނަޒަރެއް ހިންގާލުމަށްޓަކައި، ތާރީޚުގެ ތަންކޮޅެއް އެހާރަށް ޖެހިލަންޖެހެއެވެ. ޔޫރަޕާއި ދުނިޔޭގައި ހަނގުރާމަ ޢާއްމުވެ، ތަޅާފޮޅުން އޮތް ދުވަސްވަރު، ޔަހޫދީންގެ ވަރަށް ގިނަ ޢަދަދެއްގެ ބަޔަކު، ހިޓްލަރގެ އަމުރަށް އަންދާލެވުނު ކަމަށްވެއެވެ. މިކަންތައްގަނޑަށް ކިޔާ އުޅޭ ނަމަކީ ''ހޮލޯކާސްޓް'' އެވެ. ނަމަވެސް ޙަޤީޤަތަށް ބަލާއިރު، މިފަދަ އަނިޔާވެރި ގޮތަކަށް، އެދުވަސްވަރު ކަންތައްކުރެވުނީ ހަމައެކަނި ޔަހޫދީންނަކަށް ނޫނެވެ. އެހެން ދީންތަކާއި، ނަސްލުތަކުގެ މީހުންނަށްވެސް، ވަރަށް އަނިޔާވެރި ހިތާމަވެރި ކަންކަމާއި، އެދުވަސްވަރު ކުރިމަތިލާން ޖެހުނެވެ.\nކޮންމެއަކަސް މިކަންތައްގަނޑަށްފަހު، ޔޫރަޕުގައި ހިންގުނު ލާއިންސާނީ ޢަމަލުތަކުގެ މަތި އޮއްބުވުމަށްޓަކައި، ޔަހޫދީންނާއި ނުވަތަ އިޒްރޭލާއި އިދިކޮޅު ޚިޔާލުތައް ގެންގުޅޭ ފަރާތްތަކަށް އެއީ، ސާމީ ދަރިކޮޅާއި ޢަދާވާތްތެރި މީހެކޭ ކިޔެން ފަށައިފިއެވެ. މިހާތަނުން އުފެދޭ ސުއާލަކީ، ސާމީ ދަރިކޮޅުން އައި ހަމައެކަނި ބަޔަކީ ޔަހޫދީން ބާވައެވެ؟\nސާމީ ދަރިފަސްކޮޅު ނިސްބަތްވަނީ ނޫޙުގެ ފާނުގެ ދަރިކަލުން، ސާމުގެފާނަށެވެ. ސާމުގެފާނުގެ މަތިފުށުން އައި މީހުންގެ ތެރޭގައި ދެކޯރުގެ ރަށްތަކުގެ (ޢިރާޤުގެ) އަހްލުވެރިިންނާއި، ޝާމްކަރައާއި، ޢަރަބިކަރައާއި، ޙަބަޝްއާއި، އުތުރު އެފްރިކާގެ މީހުންނާއި، ޢާޝޫރީންނާއި، ބާބިލީންނާއި، އިބްލާރީންނާއި، ކަންޢާނުން (ޢަރަބިން) ހިމެނެއެވެ. ސާމީ ބަހަކީ ދުނިޔޭގެ އެންމެ ޤަދީމީ އެއް ބަހެވެ. ސާމީ ބަސްތަކުގެ ތެރޭގައި، ޢިބްރީ ބަހާއި، ޢަރަބި ބަސް ވެސް ހިމެނެއެވެ. އެހެން ކަމުން ، ޙަޤީޤަތުގައި މިމުޞްޠަލަޙުގެ މާނަ ހަމައެކަނި، ދަންމަރުކޮށްދޭން ޖެހޭނީ ޔަހޫދީންނަކަށް ނޫނެވެ. ނަމަވެސް އިޒްރޭލުން، އެމީހުންނަށް އެހެން މީހުންގެ ހަމްދަރުދީ ލިބޭނެހެން، ސާމީންނަކީ ހަމައެކަނި އެމީހުންކަމަށް ހަދަން މަސައްކަތްކުރަނީއެވެ.\nއެންމެފަހުން ބޭއްވުނު އިސްލާމީ ޤައުމުތަކުގެ ވެރިންގެ ބައްދަލުވުމުގައި، މެލޭޝިޔާގެ އޭރުގެ ބޮޑުވަޒީރު، މަހާތީރު މުޙައްމަދު، ''ޔަހޫދީން މުޅިދުނިޔޭގައި ވެރިކަންކުރަނީ، އެހެން މީހުން އެމީހުންގެ ވަކީލުންގެ ގޮތުގައި ބައިތިއްބައިގެން'' ކަމަށް ވިދާޅުވުމުން، މަހާތީރަކީ ސާމީދަރިކޮޅާއި ޢަދާވާތްތެރި މީހެއްކަމަށްބުނެ، އިޒްރޭލާއި އެމީހުންނަށް ތާއީދުކުރާ އެމެރިކާއާއި ހުޅަނގުގެ ޤައުމުތަކުން، އޭނާއަށް ވަރަށް ފާޑުކިޔައި ކުށްވެރިކުރިއެވެ. ހަމަ މިދުވަސްކޮޅުގެ ތެރޭގައި، އެމެރިކާއިން މިހާރު ކުރަމުންނަ ''ޓެރަރިޒަމާއި އިދިކޮޅު ހަނގުރާމައިގެ'' މޭސްތިރިއެއްކަމުގައިވާ ޖެނެރަލް ވިލިއަމް ބޮއިކިން ، މުސްލިމުން އަޅުކަންކުރަނީ، ބުދަކަށްކަމަށްބުނެފައިވާ ބުނުމަކީ،ކުށްވެރިކުރުން ޙައްޤު ބަހަކަށް ނުވިއެވެ. އެބަސްވީ ''ޚިޔާލުފާޅުކުރުމުގެ މިނިވަންކަންލިބިފައިވާ'' ޤައުމެއްގައި ފާޅުކުރެވުނު ހަމައެކަނި މިނިވަން ޚިޔާލަކަށެވެ.\nހުޅަނގުގެ ސަރުކާރުތަކަށް އިޒްރޭލުގެ ޒަޔޮނިސްޓުންގެ ބާރު ފޯރާފައިވާ މިންވަރުން، އިޒްރޭލުގެ ސިޔާސަތާއި ފުށުއަރާގޮތަށް ޙަރަކާތްތެރިވާ ކޮންމެ މީހެއްގެ ނިތްކުރީގައި ''ސާމީދަރިކޮޅާއި ޢަދާވާތްތެރި'' ވުމުގެ ސިއްކަޖެހެއެވެ.\nމިނިވަން މުޖުތަމަޢެއްގެ ގޮތުގައި ބުނެވޭ ފްރާންސްގައި، މަޝްހޫރު ފިލޯސަފަރ ރޯޖާ ގާރޫޑީ ލިއުއްވި ފޮތް ''އިޒްރޭލުގެ ސިޔާސަތުތައް އެމައްޗަށް ބިނާކުރެވިފައިވާ ފުލޯކުތައް'' މަނާކުރެވުނެވެ. މިއީ ފްރާންސްގައި، ފޮތެއް ނެރުން މަނާކުރެވުނު ފުރަތަމަ ފަހަރެވެ. ފަލަސްޠީނުގެ ޒުވާނުންނާއި ކުޑަކުދިންގެ ހުވަފެންތަކާއިބެހޭ ގޮތުން، މިޞްރު އަންހެންކުއްޖަކު ލިއުނު ފޮތަކަށްވެސް ކަންތައް ދިމާވީ ހަމަ މިފަދަ ގޮތަކަށެވެ.\nގްރީކްގެ މަޝްހޫރު ފަންނާނެއްކަމުގައިވާ، މިކީސް ތިއުދްރާކީސް ބުނެފައިވެއެވެ. ''މިކުޑަ ކުޑަ އުއްމަތަކީ، (ޔަހޫދީންނަކީ) ދުނިޔޭގެ ނުބައިކަމުގެ އަސާސެވެ.'' ތިއުދްރާކީސްއަކީ، ނާޒީންގެ ފަރާތުން ޔަހޫދީންނަށް ލިބިފައިވާ އަނިޔާތައް މީހުންގެ ހިތްތަކަށް ވަންނާނެފަދަ، އަސަރުގަދަ މިޔުޒިކްތަކެއް ތައްޔާރުކޮށްދީފައިވާ ފަންނާނެކެވެ. އިޒްރޭލުން އޭނާގެ ބަހަށް ރައްދުދިނުމުގެ ގޮތުން، ބުނެފައިވަނީ، އޭނާ ފާޅުކޮށްފައިވާ ޚިޔާލަކީ ނާޒީންގެ ޝިޢާރުތަކެއްކަމުގައެވެ. އިޒްރޭލުގެ ރައްދަށް ޖަވާބުދިނުމުގެ ގޮތުން، ތިއުދްރާކީސް ބުނެފައިވަނީ، އިޒްރޭލުގެ ސިޔާސަތާއިމެދު އޭނާ ދެކޭގޮތް، ބަދަލުނުވާކަމަށާއި، އެމީހަކު އަމިއްލައަށް އެމީހަކީ، ސާމީ ދަރިކޮޅާއި ޢަދާވާތްތެރި މީހެއްގެ ގޮތުގައި ސިފަކުރާނީ، ހަމައެކަނި ޝައިޠާނާ ކަމަށެވެ.\nޖަރުމަނުގެ ޕާރލަމެންޓުގެ މެންބަރު، މާރޓިން އޮމާން، ''ޔަހޫދީންނަކީ ކުއްވެރިންތަކެއްކަމަށް'' ވިދާޅުވުމާއި ގުޅިގެން، ކްރިސްޓިއަން ޑިމޮކްރެޓިކް ޕާރޓީން އޭނާ ވަކިކޮށް، ޕާރލަމެންޓުން ވަކިކުރުމަށް ގޮވާލައި، ފާޑުކިއުމުގެ ވަރަށްގިނަ ބަސްތައް އޭނާއަށް އަމާޒުކުރެވުނެވެ.\nއެމެރިކާގެ ކޮންގްރެސްގެ މެންބަރުކަން ކުރެއްވި، ޕޯލް ވެންޑްލީވެސް، މަޤާމުން ވަކިވެވަޑައިގަންނަވަން ޖެހުނީ، އިޒްރޭލުގެ ޢަމަކުތަކާއިމެދު، އޭނާ ފާޅުކުރައްވަމުން ގެންދެވި ޝުޢޫރުތަކުގެ ސަބަބުންނެވެ.\nޒަޔޮނިސްޓުންގެ ރޭވުންތަކާއި، އެމީހުންގެ ޙަޤީޤަތްތައް ހާމަކޮށްދޭ، ބައެއް ފަންނީ މަސައްކަތްތަކަށްވެސް، އެއީ ސާމީދަރިކޮޅާއި އިދިކޮޅު ޢަމަލުތަކެއްކަމަށް އިޒްރޭލުން ބުނެފައިވެއެވެ. މިގޮތުން މިދިޔަ އަހަރު، މިޞްރު ޓީވީ އިން ރޯދަމަހު ފޮނުވި، ''ފާރިސް ބިލާ ޖަވާދު'' (އަހެއްނެތް އަސްވާރު) އާއި، މިއަހަރުގެ ރޯދަމަހު ލުބްނާނުގެ އަލްމަނާރު ޓީވީ އިން ދެއްކި ''ޝަތާތު'' (ވިއްސިވިހާލި) ސިލްސިލާއަށްވެސް، ސާމީދަރިކޮޅާއި އިދިކޮޅު އުފެއްދުންތަކޭ ކިޔައި، އެމެރިކާއާއި އިޒްރޭލުން، މިތަކެތި ނުދެއްކުމަށް ގޮވާލާފައިވެއެވެ.\nއ.ދ އިން ފާސްކޮށްފައިވާ ބައެއް ޤަރާރުތަކަށްވެސް، ސާމީ ދަރިކޮޅާއި އިދިކޮޅު ޤަރާރުތަކެކޭ ބުނެ، އިޒްރޭލުން ފާޑުކިޔާފައިވެއެވެ.\nއިޒްރޭލުން ޢަރަބިންނާއި މުސްލިމުންގެ ބިންތަކަށް ނުޙައްޤުން އަރައިތިބެ، އެތަންތާގެ އަހްލުވެރިންނަށް ދެމުންދާ އަނިޔާތައް ފޮރުވުމަށްޓަކައި، ކިތަންމެވަރަކަށް މަސައްކަތްކުރަމުން ދިޔަކަމުގައިވިޔަސް، މިކަންކަމުގެ ޙަޤީޤަތް ފޮރުވާފައި ނުބޭއްވޭނެކަން، އެމީހުންގެ ސިޔާސަތާއި އިދިކޮޅަށް، ހާމަކުރެވެމުންދާ ބަސްތަކުން ދަނީ ހާމަވަމުންނެވެ.\nޔޫރަޕުގެ ޚިޔާލުހޯދުމުގެ ނަތީޖާއަކީ، ޔޫރަޕުގެ އިއްތިޙާދުން، އެހާ ސަމާލުކަންދޭ ކަމެއް ނޫންކަމަށާއި، އަދި އެއީ ޔޫރަޕުން އިޒްރޭލާއިމެދު ދެކޭގޮތް ނޫންކަމަށް، މަސްއޫލުވެރިން ހާމަކުރައްވަމުންދިޔަ ނަމަވެސް، ޢާއްމުން، އިޒްރޭލާއިމެދު ދެކޭގޮތް ދަނީ ވަރަށް ބޮޑަށް ބަދަލުވަމުންނެވެ. މިއީ ޚަބަރު ޚަބަރުފަތުރާ ވަސީލަތްތަކުން، އިޒްރޭލުގެ ސޫރަ ޢާއްމުންނާއި ހަމައަށް ފޯރުކޮށްދޭގޮތުން، ދިމާވިކަމެއްކަމަށްބުނެ، ފުއްދާލަން އުޅުނަސް، ޙަޤީޤަތަކީ، މިޝުޢޫރުތަކަކީ، އިޒްރޭލުގެ ހަމައެއްލަމައެއްނެތް، އަނިޔާވެރި، ޢަމަލުތަކުގެ ސަބަބުން، އުފެދޭ ޝުޢޫރުތަކަކަށްވާކަމެވެ.\nއަނިޔާވެރިބައެއްގެ ބަދަލުގައި، އަނިޔާ ލިބިފައިވާ ބައެއްގެ ގޮތުގައި އިޒްރޭލުގެ ''ޒަޔޮނިސްޓު'' ސަރުކާރުން، އެމީހުން ދުނިޔޭގެ ޢާއްމު ރައުޔުގެ ކުރިމައްޗަށް ނެރެންވެގެން، ހުރިހާ ދާއިރާއެއްގައިވެސް ދަނީ މަސައްކަތްކުރަމުންނެވެ. ސާމީދަރިކޮޅާއި ޢަދާވާތްތެރިވުމޭ ކިޔައިގެން ބޭނުންކުރެވޭ މުޞްތަލަޙުގެ ފަހަތުގައިވެސް ވަނީ މިބޭނުމެވެ.\nއިޒްރޭލަށް ރައްދުވާ ބަސްތަކަކީ، އެއްވެސް ޙާލެއްގައި ޔަހޫދީ ދީނަށް ބުނެވޭ ބަސްތަކެއް ނޫނެވެ. އަދި އެއީ ސާމީ ދަރިކޮޅަށް އަމާޒުކުރެވޭ ބަސްތަކެއްވެސް ނޫނެވެ.\nޖެނެރަލް ޑިގޯލްއަކީ، އިޒްރޭލަށް ހަތިޔާރުދީ، އެމީހުންނަށް ވަރަށް އެހީތެރިވެދިން މީހެކެވެ. އޭނާވެސް '' ޔަހޫދީންނަކީ، އެހެންމީހުންގެ މައްޗަށް ބާރުހިންގުމަށް ބޭނުންވެގެން އުޅޭ ބައެއް'' ކަމަށް 1968މ. ގައި ވިދާޅުވެފައިވެއެވެ.\n''ޣައްޒާގައި މަރު'' މި ފިލްމުގެ އަގަކަށް މަރު !\nއިސްލާމީ ތާރީޚުގެ ތެރެއިން ފުރަތަމަ\nނަބިއްޔާ ޞައްލައްﷲ ޢަލައިހި ވަސައްލަމަ ނަމާދު ކުރެއްވި ގޮތުގެ ޚުލާޞާ\nޒަކާތުގެ ފިޤުހު: މިސްކީނުންނަށް ކާންދިނުމަކީ އީމާންކަމުގެ ތެރެއިންވާ ކަމެއް\nދިރިތިބީން ޤުރުއާން ކިޔެވުމުން، އެކަމުގެ ޘަވާބު މައްޔިތާއަށް ފޯރާތަ؟


ކާޖަލް: "އިންޑިއަން 2" ގެ ބަތަލާގެ ރޯލުން ފެނިގެން ދާނެ.\n22 ޖެނުއަރީ 2019 - 07:35\nމީގެ ތެރޭގައި މުޅިން އަލަށް ޑައިރެކްޝަނަށް ނުކުންނަ މަޝްހޫރު ކޮރިއޯގްރާފަރު ބޮސްކޯ މާޓިސް ހިމެނެ އެވެ. އޭނާއަކީ ބޮލީވުޑްގެ އެތައް ފިލްމެއްގެ ލަވަތަކުގެ ކޮރިއޯ ހަދައިދީފައިވާ މަޝްހޫރު ފަންނާނެކެވެ.\nޒީ ސްޓޫޑިއޯ އިން ދެން އެއްބަސްވުން ހެދި ޑައިރެކްޓަރުންނަކީ "ޓޮއިލެޓް: އޭކް ޕްރޭމް ހަތާ" އާއި ""ބައްތީ ގުލް މީޓަރު ޗާލޫ" ފަދަ ފިލްމުތައް ގެނެސް ދިން ޝްރީ ނާރަޔަން ސިންގް އާއި "ހައުސްފުލް 3" ގެ ޑައިރެކްޓަރު އަދި ސްކްރީން ރައިޓަރު ސާޖިދު ސަމްޖީ އާއި މިދިޔަ އަހަރުގެ އެންމެ ކާމިޔާބު އެއް ފިލްމު ކަމަށްވާ ޖޯން އަބްރަހަމްގެ "ޕަރްމަނޫ: ދަ ސްޓޯރީ އޮފް ޕޮކްރާން" ގެނެސް ދިން އަބީޝެކް ޝަރުމާ އެވެ.\nZee Studios announces in-house film production plans for 2019... Signs four directors: Abhishek Sharma [#Parmanu], Bosco Martis [of Bosco-Caesar], Sajid Samji [#Housefull3] and Shree Narayan Singh [#ToiletEkPremKatha] for their forthcoming films. pic.twitter.com/dLp3Se8l9T\nޒީ ސްޓޫޑިއޯސް މި އަހަރު ގެނެސްދޭ ފުރަތަމަ ފިލްމަކީ ކްރިޝް އާއި ބަތަލާ ކަންގަނާ ރަނާވަތު ޑައިރެކްޓްކޮށްފައިވާ "މަނިކަރްނިކާ: ދި ކްއީން އޮފް ޖާންސީ" އެވެ.\nރޯނީގެ ހަމަލާއެއް ޝާކްރުކަށް\n"ޒީރޯ"ގެ ބޮޑު ނާކާމިޔާބީއާ ގުޅިގެން ޝާހްރުކް ހާން ސޮއިކޮށްފައި އޮތް، ކުރީގެ އެސްޓްރޮނޯޓް ރާކޭޝް ޝަރުމާގެ ބައޮގްރަފިކަލް ޑްރާމާ "ސާރޭ ޖަހާ ސެ އައްޗާ" އިން އޭނާ ވަކިވުމުން، ޕްރޮޑިއުސަރު ރޯނީ ސްކްރޫވާލާ ނުސީދާކޮށް ބަހުގެ ހަމަލާއެއް ފޮނުވާލައިފި އެވެ.\nއޭނާ ކުރި ޓްވީޓެއްގައި ބުނީ ބައެއް ފަހަރު ކާމިޔާބީ އާއި ނާކާމިޔާބީއަކީ ހީ ވެސް ނުކުރާ ކަހަލަ ކަމަކަށް ވެދާނެ ކަމަށެވެ.\nއެހެންވެ ކަމެއް ފެށުމުގެ ކުރިން ދުރާލައި އެކަމަށް ތައްޔާރުވެ، ހިސާބުކިތާބު ހަދައިގެން ކުރިއަށް ދިއުމަކީ ވަރަށް މުހިއްމު ކަމެއް ކަމަށް ރޯނީ ބުންޏެވެ.\nރިޕޯޓްތައް ބުނާ ގޮތުން ޝާހްރުކް "ސާރޭ ޖަހާ ސެ އައްޗާ" ދޫކޮށްލީ ފަރްހާން އަހްތަރު ޑައިރެކްޓް ކުރާ "ޑޮން 3" އަށް ވަގުތު ދިނުމުގެ ގޮތުންނެވެ. އަދި އެ ފްރެންޗައިޒަކީ ބެލުންތެރިންގެ މަގުބޫލުކަން ހޯދާފައިވާ އެއްޗަކަށްވާތީ، "ޑޮން 3" އަކީ ކާމިޔާބު ފިލްމަކަށް ވެދާނެ ކަމުގެ ޔަގީންކަން ޝާހްރުކަށް އޮތް ކަމަށްވެ އެވެ.\nނަކްޝްފެ ރޯލަށް ޝެހެޒާދު\nސްޓާ ޕްލަސްގެ ޓީވީ ސިލްސިލާ "ޔޭ ރިޝްތާ ކިޔާ ކެހެލާތާ ހޭ" ގައި ނަކްޝްގެ ރޯލް ކުޅެމުން ދިޔަ ރޯހަން މެހެރާ އެ ރޯލް ދޫކޮށްލުމުން އަލަށް އެ ރޯލާ ހަވާލުވި ޝެހްޒާދު ޝެއިހް ކާސްޓާ ގުޅި ޝޫޓިން ވެސް ފަށައިފި އެވެ.\nA post shared by SHEHZAD SHAIKH (@shehzadss) on Jan 8, 2019 at 3:22am PST\nޝެހްޒާދު "ޔޭ ރިޝްތާ" ގެ ސެޓްގައި.\nއޭނާ ވަނީ އިންސްޓަގްރާމްގައި ޝޫޓިން ތެރެއިން ނަގާފައިވާ ބައެއް ފޮޓޯތައް ވެސް ހިއްސާކޮށްފަ އެވެ. ޝެހްޒާދު އެންމެ ފަހުން ފެނިފައި ވަނީ ކަލާޒުން މިދިޔަ އަހަރު ނިންމައިލި ސިލްސިލާ "ބޭޕަނާ" އިންނެވެ. ނަކްޝްގެ ކެރެކްޓާއަކީ ސިލްސިލާގެ މިހާރުގެ ލީޑް ބަތަލާ ނައިރާގެ ބޭބެ އަދި އޭނާގެ ފިރިމީހާ ކާތިކްގެ ދައްތަ ކްރިތީގެ ފިރިމީހާގެ ރޯލެވެ.\n"ޔޭ ރިޝްނާ ކިޔާ ކެހެލާތާ ހޭ" އަކީ ސްޓާ ޕްލަސްގެ އެންމެ ދުވަސްވީ އެއް ސިލްސިލާ އެވެ. މީގެ ކާސްޓުން ކުރިން ވެސް ތަރިންތަކެއް ވަކިވެގެން ގޮސްފައިވެ އެވެ. އޭގެ ތެރޭގައި ނައިތިކްގެ ރޯލް ކުޅުނު ކަރަން މެހެރާ އާއި އަކްޝަރާގެ ރޯލް ކުޅުނު ހީނާ ހާން ފާހަގަކޮށްލެވެ އެވެ.\n"އިންޑިއަން 2" ގެ ރޯލަކަށް އަބީޝެކް\nކަމަލް ހަސަންގެ ވަދާއީ ފިލްމު "އިންޑިއަން 2" ގެ ރޯލަކަށް އަބީޝެކް ބައްޗަން ސޮއިކޮށްފައިވާ ކަމަށް ރިޕޯޓްތައް ބުނެފި އެވެ.\nކުރިން އަޑު އަރާފައިވާ ގޮތުން މި ފިލްމުގެ ރޯލެއް ވަނީ އަކްޝޭ ކުމާރާއި އަޖޭ ދޭވްގަން އަށް ވެސް ހުށަހަޅައިފަ އެވެ.\nނަމަވެސް އެ ދެ ތަރިން އެހެން ފިލްމުތަކެއްގައި ބިޒީވެގެން ވަގުތު ދެވެން ނެތުމުން، އަބީޝެކް ފިލްމަށް ނެގީ ކަމަށް ޕިންކްވިލާ އިން ބުންޏެވެ. ނަމަވެސް އެކަން އަދި ކަށަވަރެއް ނުވެ އެވެ.\nއަބީޝެކް: "އިންޑިއަން 2" އިން ފެންނާނެ ކަމަށްވޭ.\nމިދިޔަ އަހަރު "2.0" ގެނެސް ދިން ޝަންކަރު ޑައިރެކްޓް ކުރާ "އިންޑިއަން 2" ގެ ޝޫޓިން މިދިޔަ ހަފުތާގައި ވަނީ ފަށައިފަ އެވެ. އަދި ރިލީޒް ކުރާނެ ތާރީހެއް އިއުލާންކޮށްފައި ނުވާ ފިލްމުގެ ބަތަލާއަކީ ކާޖަލް އަގަރްވާލެވެ.\n"އިންޑިއަން 2" އަކީ ކަމަލްއާ އެކު 1996 ގައި ޝަންކަރު ގެނެސް ދިން ދިން "އިންޑިއަން" ގެ ދެވަނަ ބައެވެ.\nއަބީޝެކް މި ވަގުތު އަންނަނީ އަނޫރާގް ބާސޫގެ އައު ފިލްމާއި އެމެޒޯންގެ ވެބް ސީރީޒް "ބްރީތު 2" ގެ މަސައްކަތް ކުރަމުންނެވެ.\nއިތުރު ލިޔުންތައް ބޮލީވުޑް އަބީޝަކް ބައްޗަން


South Asia ge noosverikamuge minivan kamaa behey report Raajjeyga launch koffi\n"ސައުތު އޭޝިއަން ޕްރެސް ފްރީޑަމް ރިޕޯޓް 2018-2019" ލޯންޗުކުރުމުގެ ހަފްލާގެ ތެރެއިން--- ފޮޓޯ: ޔުނެސްކޯ ނިއު ދިއްލީ\nދެކުނު އޭޝިއާ ސަރަހައްދުގެ ނޫސްވެރިކަމުގެ މިނިވަންކަމާ ބެހޭ ރިޕޯޓް ރާއްޖޭގައި ލޯންޗުކޮށްފި\nދުނިޔޭގެ ނޫސްވެރިކަމުގެ ދުވަހާ ދިމާކޮށް ދެކުނު އޭޝިއާ ސަރަހައްދުގެ ނޫސްވެރިކަމުގެ ހާލަތު ބަޔާންކުރާ ރިޕޯޓް ރާއްޖޭގައި ލޯންޗުކޮށްފި އެވެ.\n"ސައުތު އޭޝިއަން ޕްރެސް ފްރީޑަމް ރިޕޯޓް 2018-2019" ނެރުނީ ހޮޓެލް ޖެންގައި އިއްޔެ ހެނދުނު ބޭއްވި ރަސްމިއްޔާތެއްގަ އެވެ. މި ހަފްލާއަކީ ސަރަހައްދުގެ ގައުމުތަކުން މިދުވަސް ފާހަގަކުރުމަށް ބޭއްވި ރަސްމީ ހަފްލާ އެވެ.\nއެ ރިޕޯޓު ތައްޔާރުކޮށްފައި ވަނީ އިންޓަނޭޝަނަލް ފެޑެރޭޝަން އޮފް ޖާނަލިސްޓްސް (އައިއެފްޖޭ) އަދި އދ.ގެ އެޑިއުކޭޝަނަލް، ސައިންޓިފިކް އަދި ކަލްޗަރަލް ޖަމާއަތް (ޔުނެސްކޯ) އިންނެވެ.\nހަފްލާގައި ބައިވެރިވެވަޑައިގެން ކޮމިއުނިކޭޝަން، ސައިންސް އަދި ޓެކްނޮލޮޖީ މިނިސްޓަރު މުހައްމަދު މަލީހު ޖަމާލް ވިދާޅުވީ "ޑިމޮކްރަސީ ކުރިއެރުވުމަށް މީޑިއާ ކުރިއަރަން ޖެހޭނެ" ކަމަށެވެ.\n"ހުރިހާ އެންމެންނަށް ޑިމޮކްރަސީ ބިނާކުރުމަށް މީޑިއާ ވެސް ވާން ޖެހޭނީ އެންމެންގެ އެއްޗަކަށް. މިނިވަން އަދި ބާރުވެރި މުޖްތަމައެއް ބިނާކުރުމަށް މީޑިއާ ވެސް ވާން ޖެހޭނީ މިނިވަން އަދި ބާރުވެރި ބަޔަކަށް،" މަލީހް ވިދާޅުވި އެވެ.\nމަލީހު ވަނީ ނޫސްވެރިކަމުގެ މިނިވަންކަން ރައްކާތެރިކޮށް، ބާރުވެރިކުރުވުމަށް ރައީސް އިބްރާހިމް މުހައްމަދު ސޯލިހުގެ ސަރުކާރުން ކެނޑިނޭޅި މަސައްކަތް ކުރާނެ ކަމުގެ ޔަގީންކަން ދެއްވާފަ އެވެ.\n"މީޑިއާ ބާރުވެރިކުރުވާ، ނޫސްވެރިކަމުގެ މިނިވަންކަން ރައްކާތެރިކޮށް، ރައްޔިތުންނަށް އިތުބާރު ކުރެވޭ ފަދަ ޕްލެޓްފޯމްތައް އުފެއްދުމަށް ސިޔާސަތު ކަނޑައަޅާ ފްރޭމްވޯކްތައް ހެދިގެން ދާނެ،" މަލީހު ވިދާޅުވި އެވެ.\nދެކުނު އޭޝިއާ ސަރަހައްދުގެ ނޫސްވެރިކަމުގެ ހާއްސަ ހަފްލާ މިއަހަރު ޔުނެސްކޯ އިން ރާއްޖޭގައި ބޭއްވިއިރު، ރާއްޖެއިން ވަނީ ޕްރެސް ފްރީޑަމް އިންޑެކްސް ގައި 22 ދަރަޖަ ކުރިއަށް ޖެހިލާފަ އެވެ.\nއެކަމާ ގުޅިގެން ރާއްޖޭގައި ހުންނަ އދ.ގެ އެކްޓިންގް ރެޒިޑެންޓް ކޯޑިނޭޓަރު އަރްވިންދް މާތޫރު ވަނީ އިއްޔެގެ ހަފްލާގައި ރާއްޖެ އަށް މަރުހަބާ ކިޔާފަ އެވެ.\n"އަޅުގަނޑުމެން މި ކާމިޔާބީއަށް މަރުހަބާ ކިޔަން އަދި ދިވެހި ސަރުކާރުން ނޫސްވެރިކަމުގެ މިނިވަންކަން ކަށަވަރު ކުރުމަށް ކުރާ މަސައްކަތް ބަލައިގަންނަން،" މާތޫރު ވިދާޅުވި އެވެ.\nއެ ހަފްލާގައި މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) ފަރާތުން ވާހަކަދެއްކެވި ސީނިއާ ލީގަލް އޮފިސަރު މުޝްފިގް މުހައްމަދު ވަނީ ރިލްވާން-ޔާމީން ފައުންޑޭޝަންގެ މަސައްކަތްތަކަށް ތައުރީފުކޮށްފަ އެވެ.\nރިލްވާން-ޔާމީން ފައުންޑޭޝަނަކީ ގެއްލުވާލާފައިވާ ނޫސްވެރިޔާ ރިލްވާން އަބްދުﷲ އާއި މަރާލާފައިވާ ބްލޮގަރު ޔާމީނު ރަޝީދުގެ މަސައްކަތުގެ އަގު ވަޒަންކުރުމަށް އެމީހުން އާއިލާތަކުން އުފެއްދި ފައުންޑޭޝަނެކެވެ.\n"މި ފައުންޑޭޝަނުގެ އަމާޒަކީ ރާއްޖޭގެ ނޫސްވެރިންނާއި ލިޔުންތެރިންނަށް ބޭނުންވާ ހުނަރުތަކާއި ސަޕޯޓު ފޯރުކޮށްދިނުން،" މުޝްފިގު ވިދާޅުވި އެވެ.\nނޫސްވެރިކަން މީޑިއާ ކޮމިއުނިކޭޝަން


IS In Raajje Ah Dhin Furathama Hamalaa Akee Mahibadhoo Falhugai Oi Launch Thakehggai Roa Kohllun - Vaguthu\nއައިއެސް އިން ރާއްޖެއަށް ދިން ފުރަތަމަ ހަމަލާ އަކީ މަހިބަދޫ ލޯންޗްތައް ރޯކޮށްލުން\nމަހިބަދޫ ބަނދަރުގައި ހުރި ލޯންޗުތަކުގައި ރޯވެފައ.\nއިސްލާމިކް ސްޓޭޓް (އައިއެސް) އިން ރާއްޖެއަށް ދިން ފުރަތަމަ ހަމަލާ އަކީ އދ. މަހިބަދޫގެ ފަޅުގައި އަޅާފައި އޮތް ލޯންޗެއްގައި ރޯކޮށްލުން ކަމަށް އދ. ގެ ސަލާމަތީ މަޖިލީހުގެ ރިޕޯޓެއްގައި ބުނެފިއެވެ.\nމި ރިޕޯޓަކީ ދުނިޔޭގެ ޓެރަރިސްޓު ޖަމާއަތްތައް ލިސްޓުކުރާ އދ. ގެ ސަލާމަތީ މަޖިލީހުގެ ކޮމެޓީން އެ ކޮމެޓީގެ ރައީސަށް މިދިޔަ ހަފްތާގައި ފޮނުވި ރިޕޯޓެކެވެ.\nއެކި ގައުމުތަކުގައި ޓެރަރިސްޓު ޖަމާއަތްތައް ހަރަކާތްތެރިވާ މިންވަރު ބަޔާންކޮށްފައިވާ އެ ރިޕޯޓުގައި އައިއެސް އަށް ވާގިވެރިވާ ނެޓްވޯކެއް އުޅޭ ކަމަށް ވަނީ ބަޔާންކޮށްފައެވެ. އަދި މިދިޔަ އޭޕްރީލް މަހު މަހިބަދޫ ފަޅުގައި އަަޅާފައިވާ ލޯންޗުތަކެއްގައި ރޯކޮށްލި ހާދިސާއަކީ އައިއެސް ޖަމާއަތުން ރާއްޖޭގައި ހިންގި ފުރަތަމަ ޓެރަރިސްޓު ހަރަކާތް ކަމަށް އެ ރިޕޯޓުގައި ބަޔާންކޮށްފައިވެއެވެ.\nއެ ރިޕޯޓުގައި ބުނެފައިވާ ގޮތުގައި އެ ހަމަލާ އަކީ ދީނީ ގޮތުން ހައްދު ފަހަނަ އަޅާފައިވާ މީހުންނާއި ދެކޮޅަށް ސަރުކާރުން މަސައްކަތްތަކެއް ކުރަމުން ދިއުމާއި ގުޅިގެން ދިން ހަމަލާއެއް ކަމަށް ވަނީ ބަޔާންކޮށްފައެވެ.\nމަހިބަދޫގައި ލޯންޗުތަކެއްގައި ރޯކޮށްލި ފަހުން އައިއެސްއާ ގުޅުންހުރި މީޑިއާ ނެޓްވޯކުތަކުން އެ މައުލޫމާތު ފެތުރިކަމަށް ވެސް އދ. ގެ ސަލާމަތީ މަޖިލީހުގެ އެ ރިޕޯޓުގައި ފާހަގަކޮށްފައިވެއެވެ.\nނަމަވެސް ރާއްޖޭގެ ފުލުހުންގެ މުއައްސަސާއިން އެއީ ސީދާ އައިއެސް އިން ކޮށްފައިވާ ކަމެއް ކަމަށް ބުނެފައެއް ނުވެއެވެ. މިދިޔަ އޭޕްރީލް މަހުގެ 30ވަނަ ދުވަހު ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން އެސިސްޓަންޓް ކޮމިޝަނަ އޮފް ޕޮލިސް މުހައްމަދު ރިޔާޒް ވިދާޅުވީ މިހާތަނަށް ބެލި ބެލުމުން، އެ އަމަލު ހިންގާފައި ވަނީ އެރޭ ފަތިހުގެ ވަގުތެއްގައި ޑިންގީއެއްގައި ރަށަށް ކައިރި ކުރި ބައެއް ކަން އެނގިފައިވާ ކަމަށެވެ. އަދި ލޯންޗުގައި ރޯކޮށްލުމަށްޓަކައި އެމީހުން ރަށުގެ ތޮށިގަނޑު މައްޗަށް އެރުމަށް ފަހު، ފުޅިއަކަށް އަލިފާން ރޯވާ ފަދަ އެއްޗެއް އަޅައި އޭގައި ރޯކޮށްލައިގެން ލޯންޗުތަކާއި ޑިންގީތަކަށް އުކާފައިވާ ކަމަށް ރިޔާޒް ވިދާޅުވިއެވެ.\nމަހިބަދޫ ފަޅުގައި އަޅާފައި އޮތް ފަސް ލޯންޗާއި ދެ ޑިންގީގައި އަލިފާން ރޯކުރުމުގެ ޒިންމާ އައިއެސް ޖަމާއަތުން އުފުލާފައި ވިޔަސް އެކަން މިހާތަނަށް ތަހުގީގަށް އެނގިފައިނުވާ ކަމަށެވެ. ނަމަވެސް ރާއްޖޭގައި އުޅޭ ހަރުކަށި ފިކުރުގެ މީހުންނަކީ އެފަދަ ޖަމާއަތްތަކާ ގުޅުން ބާއްވާ މީހުން ކަމަށް ރިޔާޒް ވިދާޅުވިއެވެ.\nޖުލައި 26, 2020 20:18\nމިޤައުމަށް އިންޑިއާ ސިފައިން ނުވަތަ ބޭރުގެ ކުލީ ސިފައިން ގެނައުމަށް އަޅާ ފިޔަވަޅު ތައް ކަމަށް ބެލެވެނީ. ދިވެހި ލޮބުވެތި ސިފައިންނޭ މި ސަރުކާރާއި މެދު ހުޝިޔާރުވާށެވެ.\nސަލްޓަން ޕާކް ދުށް މީހެއް\nޖުލައި 26, 2020 20:32\nސަލްޓަން ޕާރްކް ޙާދިސާ؟\nޖުލައި 26, 2020 20:46\nމިމައްސަލަ ތަހުގީގުކޮށް ނިމޭނެބާ؟\nޖުލައި 26, 2020 21:28\nއަޑީގަ ތިބޭނީ ކެރަފާ އާއިލާ. މިއަކު ނެތް ޝައްކެއް.\nޖުލައި 26, 2020 22:48\nތިމައުލޫމާތު އދ ދިނީކާކު\nޖުލައި 26, 2020 23:07\nކޯޗެކޭ ކިޔާކަށް ، މިޤައުމުއެބަތިބި އިސްލާމް ދެކެ ލޯބިވާ ބޭފުޅުން ، ލާދީނިއްޔަތާ ދެކޮޅަށް އެމީހުން ތެދުވުމަކީ ޓެރަރިޒަމް އެއްނޫން ، މިކަން ކުރާތީ ލާދީނީ ބައިގަނޑަށް ހަޖަމް ނުވެގެން އައިއެސްއޭ މިކިޔަނީ ، މިއުޅެނީ އިންޑިޔާގެ އަޅުވެތިކަން\nޖުލައި 27, 2020 00:17\nދައުވާއެއްކޮށް ސާބިތުވެފަނެތްކަމެއްގަ ތިހެންދައްކާ ވާހަކަ ގަބޫލުކުރާނީ ކިހިނެއް. ތިހެން ތަންތަނުން ނެރޭ ރިޕޯޓުތައް ހަދަނީ ކޮންބައެއްކަމާ އެމީހުން ކުރަނީ ކޮންކަމެއްކަން ނޭނގޭބަޔަކު ނޫޅޭ.\nޖުލައި 27, 2020 00:19\nލާދީނީ މިހުން އަޑީގެ ތިބެގެން ހިންގާ ޖަރީމާތަށް ތިޔައީ. ދެން އައިއެސް ބޮލުގައި އަޅުވަގައި މި ރާއްޖޭގެ މިނިވަންކަން ނަގާލަން އެއުޅެނީ. މި ދިވެހިރާއްޖެއަށް ޖެހިފައިވާ ބަލާއަކީ ލާދީނީ މީހުން.\nޖުލައި 27, 2020 00:32\nވަﷲ ލާދީނީ ސަރުކާރުގެ ތިކަަހަަލަ ރިޕޯރޓެއް ޤަބޫލެއް ނުކުރާނަން\nޖުލައި 27, 2020 02:11\nޢާއްމުންނަށް ހަްީގަތް އެގޭއިރުވެސް ރާއްޖޭގެ ޕޮލިހުންނަާް ނޭގޭނެ... އެގުނަސް ނޭގުނަސް މުސާރައާއި ފްލެޓް ލިބޭނެ..\nޖުލައި 27, 2020 04:04\nހަމަ ޔަގީން ތިޔަ ރިޕޯޓަށް ތިމައުލޫމާތު ތިގޮތައް ދީފައިވާނީ މަޖިލީހުގެ ރަޢީސް ބޮއްޅަބޭ\nޖޭ އެސް އެސް\nޖުލައި 27, 2020 08:57\nމި ބައިގަނޑު ވެރިކަމަށް ދަހިވެތިވެގެން ރާއްޖެ ބަދުނާމް ކުރަން ޖެއްސި ހުރިހާކަމެއް މީހުންގެ ބޮލަށް މިނިމުނީ ؟ ތަގުދީރު ގައި ކަންވާނެ ގޮތް ކުރިން އެގޭނަމަ މީމީހުން މިހެން ނުތެޅުނީސް،\nޖުލައި 27, 2020 11:19\nމިއީ ގަންޖާ ބޯ ގެ ޕްލޭނެއް. އިންޑިޔާއަށް ރާއްޖެ ވިއްކަލުމުގެ ސިލްސިލާ ޙަރަކާތެއް. އިބުނާ ހައްދުފަހަނެޅި މީހުން އެންމެ އެކްޓިވް ވީ ވެސް ގަންޖާބޯގެ ވެރިކަމުގައި ހައްދެއް ނެތް މިނިވަންކަމުގެ ތެރޭގައި


Shkuriyaa Raees adhi Naibu raees: Saaidh\nރަންމެޑަލް ހޯދުމަށްފަހު ސާއިދު، ރައީސާއި ނައިބު ރައީސަށް ޝުކުރު އަދާކޮށްފި\nރައީސް އަބްދުﷲ ޔާމީންގެ ފަރާތުން ކުޅިވަރަށް ލިބޭ ސަޕޯޓާ އެކު ރާއްޖޭގެ ކުޅިވަރަށް އޮތީ ތަނަވަސް މުސްތަގުބަލެއް ކަމަށް ބުނެ އިންޑިއަން އޯޝަން އައިލެންޑް ގޭމްސްގެ 100 މީޓަރު ދުވުމުން ރަންމެޑަލް ހޯދި ބާރު ދުވުންތެރިޔާ ހަސަން ސާއިދު ރައީސް އަށް ޝުކުރު އަދާ ކޮށްފި އެވެ.\nސާއިދު ހޯދި ފަހުރުވެރި، ކާމިޔާބާ ގުޅިގެން ނައިބު ރައީސް އަހުމަދު އަދީބު ސާއިދަށް މަރުހަބާ ވިދާޅުވެ، މިއަދު ކުރެއްވި ޓްވީޓާ ގުޅިގެން ސާއިދު ބުނީ، ރައީސް އަބްދުﷲ ޔާމީނާއި ނައިބު ރައީސް އަހުމަދު އަދީބު ކުޅިވަރަށާއި އެތުލީޓުންނަށް ދެއްވާ އެހީތެރިކަމަށް ޓަކައި ޝުކުރު އަދާކޮށް އެކަން ފާހަގަ ކުރާ ކަމަށެވެ. އަދި އެ އެހީތެރިކަމާއެކު ރާއްޖޭގެ ކުޅިވަރަށް އޮތީ އުފާފާގަތި ދުވަސްތަކެއް ކަމަށް ވެސް އޭނާ ވަނީ ބުނެފައި ވެއެވެ.\n"ހަމަ ޔަގީނުން ވެސް އަހަރުމެންނަށް އޮތީ އުޖާލާ މުސްތަގުބަލެއް،" އިންޑިއަން އޯޝަން އައިލެންޑް ގޭމްސްގައި ރާއްޖޭގެ ދިދަ އުފުލައިދިން އެތްލީޓް ސާއީދު ބުންޏެވެ.\nސާއިދު އަދި ބުނީ މިއީ މުޅި ރާއްޖެއަށް ހޯދައިދިން މެޑަލްއެއް ކަމަށެވެ. ނައިބު ރައީސް އަދީބު ސާއިދު ސިފަކުރެއްވީ ގައުމީ ބަތަލެއްގެ ގޮތުގަ އެވެ. އަދި ސާއިދު އެ ހޯދި ކާމިޔާބަކީ ދިވެހިން ފަހުރުވެރިވާ ކާމިޔާބެއް ކަމަށް ވެސް އެމަނިކުފާނު ވިދާޅުވި އެވެ. ނައިބު ރައީސް ވިދާޅުވި ގޮތުގައި މިފަދަ ކާމިޔާބީތަކުގެ އަސްލަކީ ރައީސް ޔާމީން ޒުވާނުން ކުރިއެރުވުމަށް ކުރައްވާ މިންނެތް މަސައްކަތްތަކެވެ.\nދިވެހި ކޮންޓިންޖެންޓް އައިލެންޑް އޯޝަން ގޭމްސްއަށް ފުރުމުގެ ކުރިން، ރައީސް ވަނީ ޓީމުތަކާ ބައްދަލު ކުރައްވައި އެންމެ މަދުވެގެން 15 ރަންމެޑަލް ގެނެސްފި ނަމަ އިނާމު ދޭނެ ކަމަށް ވިދާޅުވެފަ އެވެ. އަދި ރާއްޖެއިން ކުޅިވަރުތަކުގައި ބައިވެރިވާން ޖެހޭނީ މޮޅުވާން ކަމަށް ވެސް ވިދާޅުވެފައިވެ އެވެ. އަދި އައިލެންޑް އޯޝަން ގޭމްސްއަށް ތައްޔާރުވަމުން ދިޔައިރު ކުރިމަތިވި އެކި ދަތިތައް ރައީސްގެ ބެއްލެވުމުގެ ދަށުން ވަނީ ހައްލު ކޮށްދީފަ އެވެ.\nބޮޑީބިލްޑިންގް އަހަރީ ޖަލްސާ މި މަހު 20 ގައި


އެމްޑީޕީގެ ރައީސް އަދި ކުރީގެ ރައީސް މުޙައްމަދު ނަޝީދަށް އަމާޒުކޮށް6މެއި 2021 ގައި ދިން ޙަމަލާގައި ތުހުމަރުކުރެވޭ މީހުންގެ ޝަރީޢަތް ބައްލަވާ އެއް ޤާޟީ، 12 ޖޫން 2022 ގައި މައްސަލައިން […]\nމިއަދު އޮތް ރައްޔިތުންގެ މަޖިލީހުގެ ޖަލްސާއަށް ކުއްލި މައްސަލަ އެއްގެ ގޮތުގައި މަޑުއްވަރީ ދާއިރާގެ މެންބަރު އާދަމް ޝަރީފް ހުށަހެޅުއްވި މައްސަލައާއި ގުޅޭގޮތުން ދަންނަވަމެވެ. އެ މައްސަލައަކީ ކީރިތި ރަސޫލާ صَلَّى اللّٰهُ عَلَيْهِ […]\nއިންޑިއާގެ ވެރިކަންކުރާ ބާރަތިޔަ ޖަނަތާ ޕާޓީ (ބީ.ޖޭ.ޕީ)ގެ އިސްތަރުޖަމާނު މާތް ނަބިއްޔާ އަށް ފުރައްސާކުރި މައްސަލަ މިޕާޓީން ހަރުއަޑުން ކުށްވެރިކުރުން\nއިންޑިއާގެ ވެރިކަންކުރާ ބާރަތިޔަ ޖަނަތާ ޕާޓީ (ބީ.ޖޭ.ޕީ)ގެ އިސްތަރުޖަމާނު އިސްލާމީ އުއްމަތުގެ މާތް ނަބިއްޔާ އަށް ފުރައްސާރަކުރި މައްސަލައިގައި، މިޕާޓީން އިންތިހާއަށް ނުރުހުން ފާޅުކޮށް، އެއަމަލު އެންމެ ހަރުއަޑުން ކުށްވެރިކުރަމެވެ. މިއަމަލަކީ އިސްލާމް ދީނަށް […]\nދިވެހިރައްޔިތުންގެ ޑިމޮކްރެޓިކް ޕާރޓީ (އެމް.ޑީ.ޕީ.) ގެ ޗެއާޕާރސަންކަމުގެ5އަހަރުގެ ދައުރު ފުރިހަމަކޮށްދެއްވައި، އެ މުއްދަތުގައި މި ޕާރޓީއަށް ކޮށްދެއްވި އަގުހުރި ޚިދުމަތްތަކަށް އަލްއުސްތާޛު ޙަސަން ލަޠީފަށް ނުހަނު އިޚްލާޞްތެރިކަމާއެކު މި ޕާރޓީން ޝުކުރުދަންނަވަމެވެ. […]\nށ.މިލަންދޫ ރަށު ކައުސިލުގެ އެމް.ޑީ.ޕީ. މެމްބަރ ޢަހްމަދު ޝިޔާމަށް ބަޔަކު މީހުން ރޭގެ ވަގުތެއްގައި ޙަމަލާދީ މާރާމާރީ ހިންގާފައިވާތީ ދިވެހިރައްޔިތުންގެ ޑިމޮކްރެޓިކް ޕާރޓީ (އެމް.ޑީ.ޕީ.) އިން އެކަން ހަރުއަޑުން ކުށްވެރިކުރަމެވެ. އަދި އެ މައްސަލައިގެ […]\n20 ޑިސެމްބަރު 2021\nނިޝާން ޢިއްޒުއްދީނުގެ ޢިއްޒަތުގެ ވެރިޔާ ޢުމަރު ޒާހިރު އަވަހާރަވުމުގެ ފުންހިތާމާގައި އެމް.ޑީ.ޕީ. އިން ބައިވެރިވުން\nނިޝާން ޢިއްޒުއްދީނުގެ ޢިއްޒަތުގެ ވެރިޔާ ޢުމަރު ޒާހިރު އަވަހާރަވުމުގެ ފުންހިތާމާގައި ދިވެހިރައްޔިތުންގެ ޑިމޮކްރެޓިކް ޕާރޓީ (އެމް.ޑީ.ޕީ.) އިން ބައިވެރިވަމެވެ. އޮނަރަބަލް ޢުމަރު ޒާހިރަކީ ދިވެހި ދައުލަތަށް ވަރަށް ގިނަ ޒަމާންތަކަކަށް، އެކި ޙައިޞިއްޔަތުން އަގުނުކުރެވޭ […]


Padmavat Ah Bodu Kaamiyaabee Eh - Vaguthu\n"ޕަދްމާވަތް" އަށް ބޮޑު ކާމިޔާބީއެއް\n"ޕަދްމާވަތް" ސިނަމާތަކުގައި އެޅުވި ދުވަހުން ފެށިގެން އެ ފިލްމްގެ ލީޑް ތިން ތަރިން ކަމަށްވާ ދީޕިކާ ޕަޑޫކޭ އާއި ސާހިދު ކަޕޫރު އާއި ރަންވީރު ސިންގް އަށް އަންނަނީ މީހުންގެ ތައުރީފް އޮހެމުންނެވެ.\nސަންޖޭ ލިލާ ބަންސާލީގެ މި ފިލްމް ރިލީޒް ކުރުމުގެ ކުރިން ހިންދޫން މި ފިލްމާއި ދެކޮޅަށް މުޒާހަރާކޮށް އަޑުއުފުލާ ފިލްމްގެ ތަރިންނާއި ޑައިރެކްޓަރަށް މަރުގެ އިންޒާރުދީ ފިލްމް އަޅުވާ ސިނަމާ ތަކުގައި ރޯކުރާނެކަމުގެ އިންޒާރުދިން ނަމަވެސް ފިލްމް އަޅުވާ ފިލްމްގެ ވާނުވާ އެގުނު ހިސާބުން ފިލްމާ ދެކޮޅު އެއްވެސް ހަރަކާތެއް ފެނިގެން ގޮސްފައި ނުވެއެވެ.\nމި ފިލްމް އެޅުވިތާ މިހާރު4ހަފްތާ ވެފައިވާއިރު މި ފިލްމަށް ވަނީ 500 ކުރޯޑް ރުޕީސްއަށް ވުރެ ގިނަ ފައިސާ ލިބިފައެވެ. މިއީ އިންޑިއާގެ އިތުރުން ދުނިޔޭގެ ހުރިހާ ސަރަހައްދަކުން ލިބުނު އާންމުދަނީއެވެ. އަދި ކުރިއަށް ހުރި ދުވަސްތަކުގައި މި އަދަދު އިތުރުވާނެކަމަށް ދިރާސާ ކުރާ ފަރާތްތަކުން ބުނެއެވެ. މިއީ ބަންސާލީގެ ފިލްމަކަށް މިހާ ބޮޑު އާންމުދަނީ އެއް ލިބުނު ފުރަތަމަ ފިލްމެއެވެ.\nސަންޖޭ ލީލާ ބަންސާލީ ބުނިގޮތުގައި މި ފިލްމާއި ދެކޮޅަށް މުޒާހަރާތަށްކޮށް ފިލްމު އަޅުވާ ސިނަމާތަކަށް އިންޒާރު ނުދިން ނަމަ މިއަށްވުރެ ބޮޑު އާންމުދަނީއެއް މިހާތަނަށް ލިބުނީސްއެވެ. އިންޒާރުތަކާހުރެ ބައެއް ސަރަހައްދުތަކުގައި މި ފިލްމް އަޅުވާފައި ނުވެއެވެ.\nމި ފިލްމުގައި ދައްކުވައިދެނޫ ހިންދޫ ރީތީގެ ރާނީ އެއް ހޯދުމަށްޓަކައި މުސްލިމް ރަސްކަލަކު ކުރާ ހަނގުރާމައެވެ. އަދި އެކަން ނާކާމިޔާބު ކޮށްލުމުގެ ގޮތުން އެ ރާނީ އެ ސަހަރުގެ އެތަށް އަންހެނުންާއެކު އަލިފާންގަޑަކަށް އެރެ އެންމެން މަރުވެއެވެ.


Dhe event akun Raajjey ge dhe pair Gold Medal hoadhaifi - vNews.mv\nނަބީހާ އާއި ނަބާހާގެ ޕެއާ ---\nދެ އިވެންޓަކުން ރާއްޖޭގެ ދެ ޕެއާ ރަން މެޑަލް ހޯދައިފި\nއިސްމާޢީލް ޝާހު (ކުޑަ ޝާހު) Islamabad | 10 November 2019, 17:24\nޕާކިސްތާނުގެ ވެރިރަށް އިސްލާމްއާބާދުގައި ކުރިއަށްދިޔަ ޔޮނެކްސް ސަންރައިސް ޕާކިސްތާން އިންޓަނޭޝަނަލް ސީރީސް ބެޑްމިންޓަން މުބާރާތުުން ރާއްޖޭގެ ކުޅުންތެރިން ދެ ރަން މެޑަލް ހޯދައިފި އެވެ.\nމި މުބާރާތުން ރާއްޖެއިން ރަން މެޑަލް ހޯދީ އަންހެން ޑަބަލްސް ބައިން ރާއްޖޭގެ އައިމިނަތު ނަބީހާ އާއި ފާތިމަތު ނަބާހާގެ ޕެއާ އަދި މިކްސް ޑަބަލްސް އިން ރާއްޖޭގެ ފާތިމަތު ނަބާހާ އާއި ޒަޔާން ޒަކީގެ ޕެއާ އެވެ.\nއަންހެން ޑަބަލްސް ބައިން ރާއްޖޭގެ ނަބީހާ އާއި ނަބާހާ ރަން މެޑަލް ހޯދީ ސެމީގައި ރާއްޖޭގެ ނީލާ ނަޖީބާއި މައިސާ ފަތުހުﷲގެ ޕެއާ ބަލިކުރި ޕާކިސްތާނުގެ ޕެއާއެއް ކަމަށްވާ ބުޝްރާ ގައްޔޫމާއި މަހޫރު ޝަހުޒާދުގެ ޕެއާ އަތުން މޮޅުވެގެންނެވެ. މި ޕެއާ ފައިނަލުން ފުރުސަތު ހޯދާފައިވަނީ ސެމީގައި ސެހެރާ އަކުރަމް އާއި ހުމާ ޖާވީދުގެ ޕެއާ އަތުން ސީދާ ދެ ސެޓުން މޮޅުވެގެންނެވެ.\nމިއީ އަންހެން ޑަބަލްސްގައި ނަބީހާ އާއި ނަބާހާގެ ޕެއާ ރާއްޖެ އަށް ބައިނަލްއަގުވާމީ މުބާރާތްތަކުން ހޯދައިދިން ނުވަވަނަ މެޑަލް އެވެ.\nނަބާހާ އާއި ޒަޔާންގެ ޕެއާ ---\nމުބާރާތުގެ މިކްސް ޑަބަލްސް އިން ރާއްޖޭގެ ފާތިމަތު ނަބާހާ އާއި ޒަޔާން ޒަކީގެ ޕެއާ ރަން މެޑަލް ހޯދީ ފައިނަލް މެޗުގައި އެއްވަނަ އަށް ސީޑްކޮށްފައިވާ ނޭޕާލުގެ ދިޕޭޝް އާއި އަމީތާގެ ޕެއާއާ ވާދަކޮށް 21-16 އަދި 21-19 އިން މޮޅުވެގެންނެވެ. މިކްސް ޑަބަލްސް އިން ނަބާހާ އާއި ޒަޔާންގެ ޕެއާ ރަން މެޑަލް ހޯދިއިރު، މިޕެއާ އިއްޔެ ވަނީ ސެމީގައި ޕާކިސްތާނުގެ އަބްދުއްރަހުމާނާއި ސައިމާގެ ޕެއާ ބަލިކޮށްފަ އެވެ. އެ މެޗުން ޒަޔާން އާއި ނަބާހާގެ ޕެއާ މޮޅުވީ 21-14 އަދި 21-13 އިންނެވެ.\nމީގެ އިތުރުން މުބާރާތުގެ އަންހެން ސިންގަލްސް ބައިން ރާއްޖޭގެ ނީލާ ނަޖީބް ސެމީން ބަލިވެ މުބާރާތް ނިންމާލީ މި ބައިން ލޯ މެޑެއްޔަކާއެކު އެވެ. ނީލާ ސެމީގައި ބަލިވީ ދެވަނަ އަށް ސީޑްކޮށްފައިވާ ޕާކިސްތާނުގެ މަހޫރު ޝަހްޒާދު އަތުން 21-18 އަދި 21-11 އިންނެވެ. އަދި އަންހެން ޑަބަލްސް ބައިން ނީލާ އާއި މައިސާ ފަތުހުﷲގެ ޕެއާވެސް ވަނީ ލޯ މެޑަލް ހާސިލްކޮށްފަ އެވެ.


Barca ge mahchah Real ah advantage eh nunegunu\nއެތުލެޓިކް ބިލްބާއޯ އަތުން ވާދަވެރި ބާސެލޯނާ އެއްވަރު ވުމުން، އެކަމުގެ ފައިދާ ހޯދަން އެތުލެޓިކޯ މެޑްރިޑާ ދެކޮޅަށް ނިކުތް ރެއާލް މެޑްރިޑަށް ބާސާގެ މައްޗަށް އެޑްވާންޓޭޖެއް ނުހޯދުނެވެ.\nގިނަ މަންޒަރުތަކެއް ފެނިގެން ދިޔަ މެޗުގެ ކުރިން ރެއާލް މެޑްރިޑްގެ ކެޕްޓަން ސާޖިއޯ ރާމޯސް ބުނީ، ރެއާލް މެޗަށް ނިކުންނަނީ ބާސާއަށް ތިން ޕޮއިންޓް ނުހޯދުމުން، އެކަމުގެ އެޑްވާންޓޭޖު ނަގަން ކަމަށެވެ. ނަމަވެސް މެޗު ލަނޑެއް ނުޖެހި އެއްވަރުވުމުން ރެއާލްއަށް އެޑްވާންޓޭޖު ނުނެގުނެވެ.\nމިދިޔަ ހަފުތާގައި އޮތީ ރާމޯސް އާއި އެތުލެޓިކޯގެ އެންޓްއާން ގްރީޒްމަންއާ ދެމެދު ބަދަލު ކުރަމުން ދިޔަ ބަހުގެ ހަމަލާތަކެވެ. ނަމަވެސް މެޗުގެ ކުރިން ދެ ކުޅުންތެރިން ވަނީ ސަލާންކޮށް ވާހަކަ ދައްކާފަ އެވެ.\nމެޗުގެ ފުރަތަމަ ހާފުގައި، ރެއާލުން އެ ޓީމުގެ ގޭމް ކުޅެން މަސައްކަތް ކުރި އެވެ. ނަމަވެސް ދެ ވަނަ ހާފުގައި އެތުލެޓުކޯއިން ޑޮމިނޭޓް ކޮށް ރެއާލްގެ ގޯލަށް ނުރައްކާތެރި ބޯޅަތަކެއް ފޮނުވާލި އެވެ. ޗެލްސީގެ ލޯން އެއްބަސްވުމެއްގެ ދަށުން ކުރިން އެތުލެޓިކޯއަށް ކުޅުނު ރެއާލްގެ މިހާރުގެ ގޯލްކީޕަރު ވަނީ ނުރައްކާތެރި ތިން ބޯޅައެއް ހުށިޔާރު ކަމާއެކު ދިފާއު ކޮށްފަ އެވެ.\nރެއާލްގެ ވިނީސިއުސް (ކ-3) އަތުން ބޯޅަ ހޯދަން އެތުލެޓިކޯގެ ކުޅުންތެރިން މަސައްކަތް ކުރަނީ ---\nރެއާލްގެ ކޯޗް ހުލެން ލޮޕެޓެގީއަށް ދިމާވި އެންމެ ބޮޑު މައްސަލައަކަށް ވީ، ގެރެތު ބޭލްއަށް އަނިޔާވެގެން ބަދަލު ކުރަން ޖެހުމެވެ. ބޭލްއަށް ކަުރިމަތިވި އަނިޔާއާ ގުޅިގެން ދެ ވަނަ ހާފު ރެއާލުން ފެށީ، ބޭލްގެ ބަދަލުގައި ޒުވާން ކުޅުންތެރިޔާ ޑެނީ ސެބެޔޯސް އާއެކު އެވެ.\nރެއާލްގެ ޕެނަލްޓީ އޭރިއާ ތެރެއިން ރާމާސް އަތުގައި ބޯޅައިން ޖެހުނެވެ. ނަމަވެސް ރެފްރީ ޕެނަލްޓީއެއް ނުދިނުމުން އެތުލެޓިކޯގެ ކޯޗް ޑިއޭގޯ ސިމިއޯނޭ ވަނީ އެކަމާ ވަރަށް ބޮޑަށް ހިތްހަމަ ނުޖެހުން ފާޅު ކޮށްފަ އެވެ. އިތުރަށް އޭނާ ހިތްހަމަ ނުޖެހުނީ ވީއޭއާރުން މެދުވެރިކޮށް ބަލަން ރެފްރީން ބޭނުން ނުވުމުންނެވެ.\nމެޗުގެ އެންމެ ފަހު ތިން މިނެޓްގައި ލޮޕެޓެގީ ވަނީ، ބްރެޒިލްގެ އުންމީދީ ތަރި ވިނީސިއުސް ޖޫނިއާ ކުޅެން ނެރެފަ އެވެ. އެއީ ރެއާލްގެ ސީނިއާ ޓީމުގައި އޭނާ ކުޅުނު ފުރަތަމަ ރަސްމީ މެޗެވެ. އޭނާ ވަނީ އޭނާއަށް ލިބުނު ބޯޅައިގައި އެތުލެޓިކޯގެ ޑިފެންސަށް ހާސްކަން ކުރިމަތި ކޮށްފަ އެވެ.\nބާސެލޯނާ ރެއާލް މެޑްރިޑް އެތުލެޓިކޯ މެޑްރިޑް


އުއްދަނޑި | ކާނާ | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ކާނާ އުއްދަނޑި\nއުއްދަނޑި އަކީ ހަކުރު އުފައްދާ އަސާސީ މަޞްދަރެވެ. ފުރާ ފުރިހަމަވެފައިވާ އުއްދަނޑި ތޮށި ނައްޓައިގެން ކެއުމަށް ވެސް ބޭނުންކޮށް އުޅެއެވެ. އަދި ފަނިގިރައިގެން ވެސް ބޭނުންކުރެއެވެ. ދުނިޔޭގައި އެންމެ ގިނައިން އުއްދަނޑި ބޭނުންކޮށްގެން ހަކުރު އުފައްދާކަމަށް ރިކޯޑް ކުރެވިފައިވަނީ ބްރެޒިލް އެވެ.\nދިވެހި ނަން : އުއްދަނޑި\nއިގިރޭސި ނަން : Sugar Cane\nޢިލްމީ ނަން : Saccharum Officianarum\nއުއްދަނޑިން ލިބޭ ޞިއްޙީ ފައިދާތައް\n• ހަކުރު ބަލި : އުއްދަނޑި އަކީ "ގްލައިސިމިކް އިންޑެކްސް"(Glycemic Index) ދަށް ކާނާގެ ބާވަތެކެވެ. ގްލައިސިމިކް އިންޑެކްސް ދަށް ކާނާގެ ބާވަތްތަކަކީ ހަކުރު ބަލީގެ މީހުންނަށް ފަސޭހައިން ބޭނުންކުރެވިދާނެ، އަދި ހަށިގަނޑު ދުޅަހެޔޮކަންމަތީ ބެހެއްޓުމަށް އެހީތެރިވެދޭ ބާވަތްތަކެކެވެ. ނަމަވެސް ބޮޑެތި މީހުންނަށް ދިމާވާ ހަކުރު ބަލީގެ ދެވަނަ ވައްތަރު ހުންނަ ކަމުގައިވާނަމަ، އުއްދަނޑި ކެއުމުގައި ވަކި ހުދޫދެއް އޮވެފައި ސަމާލުވުމަކީ މުހިއްމު ކަމެކެވެ.\n- އުއްދަނޑި އަކީ ގްލައިސިމިކް އިންޑެކްސް ދަށް އެއްޗަކަށްވުމުން، އުއްދަނޑި ނުވަތަ އޭގެ ޖޫސް ބޭނުންކުރި ނަމަވެސް، ލޭގައި ހުންނަ ހަކުރުގެ މިންވަރަކަށް މާބޮޑު ބަދަލެއް ނާދެއެވެ. އަދި ލޭގައި ހަކުރުގެ މިންވަރު އެއްވަރެއްގައި ހިފެހެއްޓުމަށް އެހީތެރިވެދޭނެ އެވެ. އަދި މިފަދަ ކާނާގެ ބާވަތްތަކީ އިންސިއުލިން އުފެއްދުން މަދުކޮށް، ލޭގައި ހަކުރުގެ މިންވަރު ހަމަހަމަކަންމަތީ ބެހެއްޓުމަށް އެހީތެރިވެދޭ ބާވަތްތަކެކެވެ.\n• ކެންސަރުން ރައްކާތެރިވުން : އުއްދަނޑި އަކީ ތަބީޢަތުގައި "އެލްކަލައިން"(Alkaline) އެއްޗަކަށްވުމުން ކެންސަރާއި ދެކޮޅަށް ހަނގުރާމަ ކުރުމުގައި އެހީތެރިވެދެއެވެ. ޚާއްޞަކޮށް އުރަމަތީގެ ކެންސަރާއި، ޕްރޮސްޓޭޓް ކެންސަރުން ރައްކާތެރި ވުމުގައި އެހީތެރިކަން ފޯރުކޮށް ދެއެވެ.\n- އެންޓި އޮކްސިޑެންޓް ކަމްޕައުންޑް ތައް : 2006 ވަނަ އަހަރު ބްރެޒިލްގެ ސައުޕޯލޯ ޔުނިވަސިޓީ އިން ހެދި ދިރާސާއެއް ބުނާގޮތުގައި، އުއްދަނޑި ޖޫހަކީ ފްލޭވޮނޮއިޑް ތަކާއި، ފީނޯލިކް ކަމްޕައުންޑްތަކުން މުއްސަދި އެއްޗެކެވެ. މި ދެވައްތަރަކީ ވެސް އެންޓި އޮކްސިޑެންޓްގެ ގޮތުގައި ހަރަކާތްތެރިވާ ފައިޓޯކެމިކަލް ތަކެވެ. އެންޓި އޮކްސިޑެންޓް ތަކަކީ ފްރީ ރެޑިކަލްތަކުން ހަށިގަނޑުގެ ސެލްތަކަށް ލިބޭ އަނިޔާ ކުޑަކޮށް، ކެންސަރާއި ހިތުގެ ބަލިތައް ޖެހުމުން ދުރުކޮށްދިނުމުގައި އެހީތެރިވެދޭ މާއްދާ ތަކެކެވެ.\n• ހަށިގަނޑަށް ހަކަތައާއި ބާރު ފޯރުކޮށްދިނުން : އުއްދަނޑިން ހަށިގަނޑަށް ގުލްކޯޒު ފޯރުކޮށް ދެއެވެ. އަދި މިގުލްކޯޒު ހުންނަނީ ގްލައިކޯޖަން ގެ ގޮތުގައި މަސްތަކުގައި ރައްކާކުރެވިފައެވެ. ހަށިގަނޑަށް ހަކަތަ ބޭނުންވުމުން މަސްތަކުގައި ހުންނަ ހަކުރު އަންދައިގެން ހަށިގަނޑަށް ހަކަތަ އާއި ބާރު ފޯރުކޮށް ދެއެވެ. އެހެންކަމުން އުއްދަނޑިއަކީ ހަށިގަނޑަށް ހަކަތައާއި ބާރު ފޯރުކޮށްދޭ މަޞްދަރެއް ކަމުގައި ބެލެވެއެވެ. މީގެ އިތުރުން އުއްދަނޑީގައި ކާބޯހައިޑްރޭޓް ހުރެއެވެ. މިސަބަބުތަކާހުރެ ކުޅިވަރުތައް ކުޅުމާއި، ބުރަ މަސައްކަތުގައި އުޅޭމީހުން ހަށިގަނޑުގައި ވަރު ޖެއްސުމަށް އުއްދަނޑި ބޭނުންކުރާކަން ފާހަގަ ކުރެވެއެވެ. 100 ގުރާމްގެ އުއްދަނޑި ޖޫހުގައި 84 ކިލޯކެލޮރީ ހުރެއެވެ.\n- ގިނައިރު ތަކެއް ވަންދެން ކަސްރަތުކުރުމުގައި ނުވަތަ އަވީގައި ނުވަތަ ހޫނުގެ ތެރޭގައި އުޅެންޖެހުމަކީ ވަރަށް ގިނަ ފަހަރު ހަށިގަނޑުން ފެންމަދުވާނެ ކަމެކެވެ. މިފަދަ ޙާލަތުގައި އުއްދަނޑި ޖޫސް ތައްޓެއް ބޯލުމުން، ހަށިގަނޑުން އުނިވެފައިވާ ފެނުގެ ބައި އަނބުރާ ހަށިގަނޑަށް ހޯދައިދޭނެ އެވެ.\n- އެންމެ އުއްދަނޑި ފަނި ތައްޓަކުން ވެސް 21 ގްރާމްގެ ކާބޯހައިޑްރޭޓް ލިބެއެވެ. އެގޮތުން ހުންނަނީ ގުލްކޯޒު އަދި ފުރަކްޓޯޒު އެވެ. ޑައެޓްރީ ފައިބަރު އަދި ސްޓާރޗް އެއް ނުހުރެއެވެ.އެއްވެސް ވަރަކަށް ތެޔޮ ނުވަތަ ސަރުބީ އެއް ނުހުރެއެވެ.\n• ކުޑަކަމުދާ ނިޒާމްގެ މައްސަލަތައް : އުއްދަނޑި އަކީ ކުޑަކަމުދާ ނިޒާމް ސާފުކޮށްދީ، ގުރުދާގެ މަސައްކަތް ހަރުދަނާކޮށް ރަގަޅުކޮށްދޭ އެއްޗެކެވެ. އެސިޑްގެ މިންވަރު މަތިވުމުން ކުރިމަތިވާ ކުޑަކަމުދިއުމުގެ މައްސަލައަށް ވެސް އުއްދަނޑި އަކީ ރަގަޅު އެއްޗެކެވެ. ކުޑަކަމުދާ ނިޒާމްގައި ޖަރާސީމް އެޅުމުން ކުޑަކަމުދާ އިރު ދިލަނަގައި ތަދުވާނަމަ، އުއްދަނޑި ޖޫސް ބޭނުންކުރުމުން ލުއިވެއެވެ. މީގެ އިތުރުން ކިހުނުވުން، ޕްރޮސްޓޭޓް ބޮޑުވާ ބަލި، މަސާނާ ދުޅަވުން، އަދި ގުރުދާ ދުޅަވުން ފަދަ ހާލަތްތަކުގައި ވެސް އުއްދަނޑި ބޭނުންކުރުމަކީ ފައިދާހުރި ކަމެކެވެ. އުއްދަނޑި ޖޫހާއި، ލުނބޯ ޖޫހާއި، އިގުރު ޖޫސް އަދި ކުރުބާ ފަނި އެއްކޮށްގެން ބޭނުންކުރުން މޮޅު އިތުރުކަމަށް ބުނެވެއެވެ.\n• ހުންއައުން : ހުންއައުމުން ބޭނުންކުރަން ވަރަށް ރަގަޅު އެއްޗަކަށް އުއްދަނޑިވަނީ ވެފައެވެ. ހުންއައުމުން ވަރަށް ގިނަ ފަހަރު ހަށިގަނޑުން ގިނަ އަދަދެއްގެ ޕްރޮޓީން އުނިވެގެން ދެއެވެ. އުއްދަނޑި ޖޫސް ބޭނުންކުރުމުން އެގޮތުން އުނިވެފައިވާ ޕްރޮޓީންގެ ބައިތަކާއި، އަދި އެހެނިހެން ކާނާގެ ބައިތައް އަނބުރާ ހަށިގަނޑަށް ހޯދައިދެއެވެ.\n• ކޯއެންޒައިމް –ކިޔޫ10 : ކޯއެންޒައިމް – ކިޔޫ10(Coenzyme Q-10) އަކީ، ހިތާއި، ފުރަމޭ، ޗިސްމޭ، އަދި ގުރުދާގެ މަސައްކަތްތަކަށް ބޭނުންތެރި އެންޒައިމެކެވެ. ބައެއް ގައުމުތަކުގައި ހިތުގެ މައްސަލަތަކަށް ފަރުވާކުރުމަށް ވެސް މި އެންޒައިމް ބޭނުން ކުރެއެވެ. މިއެންޒައިމް އުފައްދަނީ އުއްދަނޑި އާއި ބައެއްކަހަލަ "ޔީސްޓް"(yeast) ގެ ސްޓްރެއިންތައް "ފާމެންޓް"(Ferment) ކޮށްގެންނެވެ.\n• ރީނދޫވުން : ރީނދޫވުމަކީ ހަށިގަނޑުގެ ދިޔަތަކުގެ ތެރޭގައި، "ބިލިރޫބިން"(Bilirubin) ކިޔާ މާއްދާއެއްގެ މިންވަރު މަތިވުމުން، ހަށިގަނޑުގެ ތެތްދުލި ފަށަލަތަކާއި، ހަންގަނޑުގެ ކުލަ މަޑު ރީނދޫ ކުލައަކަށް ބަދަލުވުމެވެ. މިއީ ފުރަމޭ އިން ކުޑަގޮހޮރަށް ބައިލް ގެންދާ މަގު ބެދުން، ނުވަތަ ފުރަމޭ ރަގަޅަށް މަސައްކަތް ނުކުރުމުން ދިމާވެދާނެ ކަމެކެވެ. ތާޒާ އުއްދަނޑި ޖޫސް ތައްޓެއް، ލުނބޮއެއް ނުވަތަ ދެލުނބޮއެއްގެ ހުތާއި އެއްކޮށްގެން ބޭނުންކުރުމުން ރީނދޫވުމުގެ އަސަރު ވަރަށް އަވަހަށް ފިލައިދާކަމުގައި ބުނެވެއެވެ.\n• އެހެނިހެން ފައިދާތައް :\no ބެލެވިފައިވާ ގޮތުގައި އަރިދަފުސް ރޯގާ، ވައިރަލް ހުން، އަދި ކަރުތެރެ ހަލާކުވުން ފަދަ ޙާލަތްތަކުގައި އުއްދަނޑި ބޭނުންކުރުމުން ވަރަށް އަވަހަށް ރަގަޅުވެއެވެ.\no އުއްދަނޑި އަކީ ހަޖަމުކުރުން ރަގަޅުކޮށްދޭ އެއްޗެކެވެ. އުއްދަނޑީގައި ޕޮޓޭސިއަމް ގިނައިން ހުރުމަކީ އެކަމުގެ ސަބަބުން ބަނޑުސާފުވެ، ބޮޑުކަމުދިއުމަށް ފަސޭހަކޮށްދޭނެ ކަމެކެވެ.\no އުއްދަނޑި ޖޫހަކީ ދަތްފަނިކެއުމުން ދުރުކޮށް ރައްކާތެރިކޮށްދޭ އެއްޗެކެވެ.\no އުއްދަނޑި އަކީ މައިދާ، ގުރުދާ، ޖިންސީ ގުނަވަން، ހިތް، ލޯ، ސިކުނޑި ފަދަ ގުނަވަންތަކުގެ މަސައްކަތް ހަރުދަނާކޮށް ރަގަޅުކޮށްދޭ ކާނާގެ ބާވަތެކެވެ.\nކުޑަދަރިފުޅު ނުކާތީ ކަންބޮޑުވޭތަ؟


Newcastle Balikoh Chelsea 1 Vana Ah – adduLIVE\nނިއުކާސަލް ބަލިކޮށް ޗެލްސީ އެއްވަނަ އަށް\nNov 21, 2020, 19:37 ހަސަން ރަޝީދު\n2-0 އިން ނިއުކާސަލް ޔުނައިޓެޑް ބަލިކުރުމަށްފަހު އިނގިރޭސި ޕްރިމިއާ ލީގުގެ އެއްވަނަ އަށް ޗެލްސީ އަރައިފިއެވެ.\nމި މޮޅާއެކު ޗެލްސީ ލީގުގެ އެއްވަނައިގައި އޮތީ ކުޅުނު9މެޗުން ލިބުނު 18 ޕޮއިންޓާ އެކުއެވެ. ނިއުކާސަލް އޮތީ 11 ޕޮއިންޓާ އެކު ލީގުގެ 13 ވަނައިގައެވެ.\nނިއުކާސަލްގެ ދަނޑުގައި ކުޅުނު މި މެޗުގައި ގިނަ ވަގުތު ބޯޅަ ހިފަހައްޓައިގެން ޗެލްސީން ކުޅުނުއިރު މެޗުގެ 10 ވަނަ މިނެޓްގައި އެޓީމުން ވަނީ ލީޑު ނަގާފައެވެ. އެގޮތުން މި ގޯލަކީ ނިއުކާސަލްގެ ފެޑެރީކޯ ފަނާންޑޭޒްގެ އަތުން ބައިކޮޅަށް ވަތް ގޯލެކެވެ.\nމި ގޯލަށްފަހު ޗެލްސީ އަށް ވަނީ ލީޑު ފުޅާކޮށްލަން ރަނގަޅު ފުރުސަތުތަކެއް ލިބިގެން ގޮސްފައެވެ. އެގޮތުން ވާނާ އަށް ލިބުނު ދެ ފުރުސަތު ފާހަގަކޮށްލެވެއެވެ. އެ ފުރުސަތުތަކުގެ ބޭނުން ނުހިފުނު ނަމަވެސް ވާނާ ދިން ޕާހަކުން މެޗުގެ 65 ވަނަ މިނެޓްގައި ޓެމީ އަބްރަހަމް ވަނީ ޗެލްސީގެ ދެވަނަ ގޯލު ކާމިޔާބުކޮށްދީ އެޓީމަށް ތިން ޕޮއިންޓު މި މެޗުން ކަށަވަރުކޮށްދީފައެވެ.\nނިއުކާސަލްގެ ފަރާތުން ދަށް ކުޅުމެއް ފެނިގެންދިޔަ މި މެޗުގައި އެޓީމަށް ޗެލްސީގެ ގޯލާ އަމާޒުކޮށް ފޮނުވާލެވުނީ އެންމެ ހަމަލާއެކެވެ. އެގޮތުން އެޓީމުގެ ލޯންގްސްޓާފް ފޮނުވާލި އެ ހަމަލާ އަމާޒުވީ ޗެލްސީގެ ގޯލުގެ ހުރަސް ދަނޑި އަށެވެ.\nމިއީ ލީގުގައި ޗެލްސީން ޖެހިޖެހިގެން ހޯދި ތިންވަނަ މޮޅު ކަމަށްވާއިރު، ލީގުގައި އެޓީމު ދެން ނިކުންނާނީ ޓޮޓެންހަމްއާ ދެކޮޅަށެވެ.


Living Expo: Maldive gas ge pipeline hidhunamaathuge mauloomaathaai Kaatey aa eku vaguthukolheh - One Online\n--- ފޮޓޯ: މޯލްޑިވް ގޭސް---\nހައިރައިޒުން އިންތިޒާމުކޮށްގެން ހުޅުމާލޭގައި މިހާރު ކުރިއަށް ގެންދާ ލިވިން އެކްސްޕޯގައި މޯލްޑިވް ގޭހުގެ ސްޓޯލަށް ޒިޔާރަތްކޮށްގެން ހާއްސަ ލަކީޑުރޯއެއްގައި ބައިވެރިވުމުގެ ފުރުސަތު ހުޅުވާލައިފި އެވެ.\nއެ ލަކީޑްރޯގައި ބައިވެރި ވެވޭނީ، ލިވިން އެކްސްޕޯގައި ހުރި މޯލްޑިވް ގޭހުގެ ސްޓޯލަށް ޒިޔާރަތްކޮށް، ނަން ނޯޓުކުރުމުންނެވެ. މޯލްޑިވް ގޭހުން ބުނީ، އެކުންފުނީގެ ސްޓޯލަށް ކޮންމެ ދުވަހަކު ޒިޔާރަތްކޮށް ނަންނޯޓު ކުރާ ފަރާތްތަކުގެ ތެރެއިން ގުރުއަތުން ހޮވޭ ތިން ފަރާތަކަށް މައިކްރޮވޭވް އަވަނެއް ލިބޭނެ ކަމަށެވެ.\nމޯލްޑިވް ގޭހުގެ ސްޓޯލުގައި އެ ކުންފުނިން ވިއްކާ ހުރިހާ ވައްތަރެއްގެ ގޭސްފުޅި ޑިސްޕްލޭކޮށްފައި ހުރިއިރު، އެކުންފުނިން ދެމުން އަންނަ ޕައިޕްލައިންގެ ހިދުމަތާ ގުޅޭ މައުލޫމާތުވެސް ފޯރުކޮށްދެއެވެ.\nމޯލްޑިވް ގޭހު ޕްރޮޑަކްޝަން އެންޑް އިންޖިނިއަރިން ޑިޕާޓުމަންޓްގެ ޖެނެރަލް މެނޭޖަރު، އަހުމަދު އަމީރު "ވަން" އަށް ވިދާޅުވީ، ޕައިޕްލައިންގެ ހިދުމަތުގެ ސަބަބުން، އުސް އިމާރާތްތަކަށް ގޭސްފުޅި އުފުލުން ނިމުމަކަށް ގެނެވޭނެ ކަމަށެވެ. އަދި އެއީ ރަށްކާތެރި ހިދުމަތެއް ކަމަށް ވިދާޅުވިއެވެ،\n"ޕައިޕްލައިން އަޅުގަނޑުމެން މި އަޅަނީ އިމާރާތުގެ ހުރިހާ ފްލޯއަކަށް. މިއީ ވަރަށް ރައްކާތެރި ހިދުމަތެއް، މައްސަލައެއް ކުރިމަތިވެއްޖެ ނަމަ މުޅި އިމާރާތުންވެސް އަދި ވަކިވަކި ފަންގިފިލާތަކުންވެސް ގޭސް ބަންދުކުރެވޭނެ." އަމީރު ވިދާޅުވިއެވެ.\nމޯލްޑިވް ގޭހުގެ ސްޓޯލްގައި އަންނަނީ، މަޝްހޫރު ކޮމީޑިއަން ކާއްޓޭއާއެކު "އިނގޭތަ ވިތު ކާއްޓޭ"ގެ ނަމުގައި ހޭލުންތެރިކަން އިތުރުކުރުމުގެ ހާއްސަ ހަރަކާތްތަކެއް ކޮންމެ ރެޔަކު 8:00 އިން 9:00އަށް ކުރިއަށް ގެންދަމުންނެވެ. އެ ހަރަކާތުގައި ގޭހާ ބެހޭ އެކިއެކި މައުލޫމާތުތައް ފޯރުކޮށްދެއެވެ.\nރާއްޖޭގެ ލީޑިން އިވެންޓް މެނޭޖްމަންޓް، ޕަބްލިކޭޝަން އަދި ޕީއާރު ކުންފުނި ހައިރައިޒުން 2013 ވަނަ އަހަރުން ފެށިގެން ބާއްވަމުން އަންނަ ލިވިން އެކްސްޕޯއަކީ ރިއަލް އެސްޓޭޓްގެ ޕްރޮޖެކްޓުތަކުގެ މަސައްކަތްތައް އެއް ޕްލެޓްފޯމެއްގެ ތެރެއިން ފެންނާނެ ގޮތް ހަދައި އެ ދާއިރާގެ ފުރުސަތުތައް އެއް ޕްލެޓްފޯމަކުން ދައްކައިދިނުމުގެ މަގުސަދުގައި ރާއްޖޭގައި ބާއްވާ އެންމެ ބޮޑު އެކްސްޕޯއެކެވެ.\nގުޅޭ ޓެގު މޯލްޑިވް ގޭސް މޯލްޑިވްސް ލިވިން އެކްސްޕޯ


އިންސާނުންނަކީ، އުފެދުމުގައިވެސް، އިޖްތިމާޢީ ބައެކެވެ. "ސޯޝަލް އެނިމަލް" އެކެވެ. އެމީހަކު ދިރިއުޅޭ މުޖްތަމަޢަކަށް ނިސްބަތްވުމުގެ، ވިރާސީ ޝައުޤުވެރިކަމެއް ހުންނަނީ އެހެންވެއެވެ. ހަމަ އެހެންމެ، އެހެން މީހުންނަށް އެހީތެރިވުމުގެ ޝައުޤުވެރިކަންވެސް އުފެދެނީ މިދެންނެވި ޠަބީޢަތުގެ ތެރެއިންނެވެ.\nޕްރޮސިކިއުޓަރ ޖެނެރަލް އޮފީހުގެ ކުޅުދުއްފުށީ ގޮތްޕަކީ، އިޖްތިމާޢީ ގުޅުންތަކަށް އަބަދުވެސް އަހައްމިއްޔަތު ދޭ މުވައްޒަފުންތަކެއް އުޅޭ ގޮތްޕެކެވެ. ވޭތުވެދިޔަ ދެއަހަރު ރަމަޟާންމަހު، ވަކި ތަރުތީބަކުން މަސައްކަތްޕުޅު ކުރައްވައިގެން، ކުޅުދުއްފުށީ ރައްޔިތުންނަށް ހަދިޔާއެއް އެބަދެއްވައެވެ. މިއަހަރުގެ ރަމަޟާން މަހަށް، އެމުވައްޒަފުން ތައްޔާރުކުރީ، ކުޅުދުއްފުށީ ބަނދަރު ސަރަޙައްދުގައި ބަހައްޓާނެ ޖޯލިފައްޗެކެވެ. އެކި އެކި ބޭނުންތަކަށް ކުޅުދުއްފުށީ ސިޓީއަށް ދަތުރުކުރާ މީހުން، ގަހެއްގެ ހިޔަލުގައި މަޑުކޮށްލައިގެން ތިބެވޭނެ އިންތިޒާމު މިހާރު އެހުރީ ހަމަޖެހިފައެވެ. ޖޯލިފަތި ވެލްޑިންގކުރުމުން ފެށިގެން، ހަރުކުރުމާ ހަމައަށް، އެމުވައްޒަފުން ޢަމަލީ ގޮތުން މަސައްކަތް ކޮށްފައިވެއެވެ. މިމަސައްކަތް ކުރެއްވީ، ދުވަހުގެ ރަސްމީ މަސައްކަތް ނިންމަވާފަައި ލިބިިވަޑައިގަތް ހުސްވަގުތުގައެވެ. އަޅުގަނޑަށްވެސް އެނގުނީ ޖޯލިފަތީގެ ވީޑިއޯއެއް ފެނުމުންނެވެ. މިއީ، ގޮފީގެ މުވައްޒަފުންގެ ސީއެސްއާރުގެ ދަށުން، އެބޭފުޅުންނަށް އަމިއްލައަށް ފެނިވަޑައިގެން ކުރެއްވި ކަމެކެވެ.\nމާތްވެގެންވާ އިސްލާމްދީނުގެ އެއް އަސާސަކީ އެކަކު އަނެކަކަށް ހެޔޮކޮށް ހިތުމެވެ. އެހީތެރިވުމެވެ. އިޖްތިމާޢީ ޚިދުމަތެވެ. މިކަމަށް އިސްލާމްދީން ބާރު އަޅުއްވައި، އިޖްތިމާޢީ ޚިދުމަތްތެރީންނަށް ހުރި ސަވާބުގެ ވާހަކަ ބަޔާންކޮށްފައިވެއެވެ.\nރަސޫލުﷲ (ޞ) ގެ ޙަދީޘްފުޅުތަކުގެ ތެރެއިންވެސް އަޅުގަނޑަށް ފެނުނު އެންމެ މޮޅު، އެންމެ އިންޤިލާބީ ޙަދީޘަކީ އީމާންތެރިކަން ފުރިހަމަވާ ގޮތާބެހޭ ގޮތުން އޮތް ޙަދީޘެވެ. އެޙަދީޘްގައި އޮންނަނީ، މީހެއްގެ އީމާންތެރިކަން ފުރިހަމަވާނީ، ތިމާ ބޭނުންވާކަންކަން، ތިމާގެ އަޚާއަށް ބޭނުންވާ ހިސާބުން ކަމަށެވެ. އޭގެ ކުރިން، އެމީހަކީ މުސްލިމެކެވެ. ފުރިހަމަ މުއުމިނެއް ނޫނެވެ. ޢިލްމުވެރިން ވިދާޅުވާ ގޮތުން، މުއުމިނުންނަކީ މުސްލިމުންގެ ތެރެއިން މަތީ ފަންތިއެއްގައިވާ ބައެކެވެ. މަތީގައި އޮތް ޙަދީޘްގައި 'އީމާންތެރިކަން ފުރިހަމަ' ވާ ވާހަކަ އޮތުމުން، މުއުމިނުންގެވެސް ތަފާތު ދަރަޖަ ހުންނަކަމާއި، އެންމެ މަތީ، އަދި އެންމެ ފުރިހަމަ ދަރަޖައަކީ، މިޙަދީޘްގައިވާ ދަރަޖަކަން އެނގެއެވެ.\nއިސްލާމްދީން ބިނާވެފައި އޮތީ މި ޙަދީޘްގެ މައްޗަށެވެ. ތިމާ ބޭނުންވާ ކަންތައް، ތިމާގެ އަޚާއަށް ހޯދައިދިނުމުގެ މައްޗަށެވެ. ތިމާގެ ދަރިފުޅަށް ލިބޭ ފެންވަރުގެ ތަޢުލީމެއް، ތިމާގެ އަޚާގެ ދަރިފުޅަށްވެސް ލިބެން އެދެންވީއެވެ. ތިމާއަށް ލިބުމަށް އެދޭ އިޖްތިމާޢީ އަދި ޤާނޫނީ ރައްކާތެރިކަން، ތިމާގެ އަޚާއަށްވެސް ލިބެން އެދެންވީއެވެ. ތިމާ، ކުޅުދުއްފުށީ ސިޓީ ބަނދަރުގައި، އަވީގައި ހުންނަން ނޭދޭތީ، އެހެން މީހަކަށްވެސް އެހެން ވުމަށް ނޭދެންވީއެވެ.\nއިބްރާހީމް ސޫރަތުގެ7ވަނަ އާޔަތުގައި އޮތީ، "ހަމަކަށަވަރުން ތިޔަބައިމީހުން ޝުކުރުކޮށްފިނަމަ، ހަމަކަށަވަރުން، ތިމަން ރަސްކަލާނގެ ތިޔަބައިމީހުންނަށް އިތުރުކޮށްދެއްވާ ހުށީމެވެ." ޝުކުރު ކުރުމަކީ އަނގައިން ބުނާ ބަހެއް އެކަންޏެއް ނޫނެވެ. ޝުކުރު ކުރުމަކީ، މާތްﷲ ދެއްވި ތަކެތިން ހޭދަކުރުމެވެ. ޢަމަލު ކުރުމެވެ. ހޭދަކުރާނަމަ، އިތުރުކޮށްދެއްވާނެއެވެ.\nއިސްލާމްދީނުގައި އޮތް އުޞޫލުތައް، މިހާރުގެ ސައިންސުގެ އަލީގައި ކަށަވަރުކޮށްދެއެވެ. ސައިންސްވެރިން ބުނާ ގޮތުން، އެކަކު އަނެކަކަށް އެހީތެރިވެދިނުމަކީ، ތިމާގެ ސިކުނޑީގައި ޑޯޕަމިން އިތުރުކޮށްދޭ ކަމެކެވެ. ޑޯޕަމިނަކީ، ކުރާ ހިތްވާ ކަންކަން ކުރުމުން ލިބޭ އުފާވެރިކަން އުފައްދައިދޭ ހޯމޯނެވެ. މިކަމަކީ، ސައިންސްވެރިން އިއްތިފާޤުވާ ކަމެކެވެ.\nމިވާހަކަ އަޅުގަނޑު މިލިޔަނީ، އެހެން އިދާރާތަކުން މިކަހަލަ ޚިދުމަތްތައް ނުދޭތީއެއް ނޫނެވެ. ވަރަށް ގިނަ މީހުން، ވަރަށް ގިނަ ގޮތްގޮތަށް އިޖްތިމާޢީ ކަންކަމަށް ހޭދަކުރެއެވެ. އަޅުގަނޑު މިވާހަކަ ލިޔުނީ، މިބާވަތުގެ ކަންކަމަށް ހިތްވަރު ދިނުމުގެ ނިޔަތުގައެވެ. އަޅުގަނޑު ދެކެން ބޭނުންވާ މަންޒަރަކީ، ކޮންމެ ރަށެއްގައިވެސް، އެރަށެއްގައި މަސައްކަތްކުރާ އޮފީހެއްގެ ނުވަތަ އެހެންވެސް ޖަމާޢަތެއްގެ ބަޔަކު، މިކަހަލަ ކުދިކުދި އިޖްތިމާޢީ ޙަރަކާތްތައް ހިންގުމެވެ. އެކަން ކުރެވިއްޖެނަމަ، މުޅި މުޖްތަމަޢުގެ ޙާލަތު އެއްކޮށް، ބޮޑުތަކުން ކުރިއަރައިގެންދާނެތީއެވެ.\nޤުރުއާނުގައި އޮންނަނީ، إِن تُبْدُوا۟ ٱلصَّدَقَـٰتِ فَنِعِمَّا هِىَ ۖ وَإِن تُخْفُوهَا وَتُؤْتُوهَا ٱلْفُقَرَآءَ فَهُوَ خَيْرٌۭ لَّكُمْ މާނައަކީ، ތިޔަބައިމީހުން، ފާޅުގައި ޞަދަޤާތް ދެނީނަމަ، ފަހެ، އެއީ ނުހަނު މޮޅުކަމެކެވެ. އަދި، ތިޔަބައިމީހުން ވަންހަނާކޮށް، އެ ޞަދަޤާތްތައް ފަޤީރުންނަށްދެނީނަމަ، ތިޔަބައިމީހުންނަށް އެކަމުގެ ހެޔޮކަން މާބޮޑެވެ. މިއާޔަތުގައި، ފައުޅުގައި ދިނުން ހުއްދަކުރައްވާފައި އޮތުމާއި، ރަސޫލުﷲ (ޞ) އެތައް އެތައް ޞަޙާބީންނެއް (މިގޮތުން، ޢުޘްމާންގެ ފާނުންގެ ޞަދަޤާތުގެ ވާހަކައަކީ މަޝްހޫރު ވާހަކައެކެވެ) ކުރެއްވި ޞަދަޤާތްތައް ފާޅުގައި ފެންނަން ހުރުމުން، ފައުޅުގައި ޞަދަޤާތްކުރުމަކީ، އެމަގަށް މީހުންނަށް ހިތްވަރުދިނުމުގެ ގޮތުން އިސްލާމް ދީނުގައި ހުއްދަކުރައްވާފައި އޮތް ކަމެއްކަން އެނގެއެވެ.\nޖޯލިފައްޗެއް ހެދުމަކީ، ނިސްބަތުން ކުޑަ ކަމަކަށް ވެދާނެއެވެ. ނަމަވެސް، އެކި އިދާރާތަކުން، ކޮންމެ އިދާރާއަކުން ޖޯލިފައްޗެއް ހަދައިފިނަމަ، ކުޅުދުއްފުށީގައި ދިމާވެފައި އޮތް މައްސަލަ ޙައްލުވާން ނަގާނީ ޖޯލިފަތި ހަދަން ނަގާ ވަގުތެވެ. ޖޯލިފަތި މައްސަލަ ޙައްލުވީމާ، އެހެން ކަމެއް ހޯދިދާނެއެވެ. އެ މަސައްކަތުގެ ތެރޭގައި މުވައްޒަފުންގެ މެދުގައި އެއްބާރުލުން އިތުރުވެ، ރަށުގެ ރައްޔިތުންނަށް ޚިދުމަތެއް ކޮށްދެވި، ޑޯޕަމިން ސިކުނޑީގައި ހިނގައިގަނެ، އެންމެންގެ ހިތަށް އުފާވެރިކަން އިޙުސާސްވެ، އެތައް ގިނަ ގުނަ (ދެމިގެންދާ) ސަވާބު ލިބުމުން، މިކަމުން ގެއްލުމެއްވި ހަމަ އެކަކުވެސް ނެތެވެ. ހައްތާވެސް ފައިދާއެވެ.


Hoarafushi Airport: Ihavandhihpolhuge tharahggeeah muhinmu dhoreh - One Online\n22 އޮކްޓޫބަރ 2020، ހއ.ހޯރަފުށި، ހއ. ހޯރަފުށީ އެއާޕޯޓު -- ވަން ފޮޓޯ: މުހައްމަދު ހައްޔާން\nހއ. ހޯރަފުށީގައި ހަދަން ފަށައި، މިހާރު ނިމުމަކަށް އައިސްފައިވާ އެއާޕޯޓަކީ، ހޯރަފުށީގެ ރައްޔިތުންގެ އިތުރުން މުޅި ހއ. އަތޮޅުގެ ރައްޔިތުންނަށްވެސް ނުވަތަ އިހަވަންދިއްޕޮޅުގެ ރައްޔިތުންނަށްވެސް އެކަމުގެ ނަފާ ކުރާނެ އެއާޕޯޓެވެ. އެ އެއާޕޯޓުގެ ސަބަބުން، އެ އަތޮޅުގެ ރައްޔިތުންނަށް ހާއްސަކޮށް ހޯރަފުށްޓާވީ ބިތުގައި އޮންނަ ހަތް ވަރަކަށް ރަށުގެ ރައްޔިތުންނަށް ދަތުރުފަތުރުކުރުމުގައި ބޮޑު ލުޔެއް ލިބިގެންދާނެއެވެ. ހޯރަފުށި އެއާޕޯޓަކީ، ޒަމާނުއްސުރެ، އެ އަތޮޅުގެ ރައްޔިތުން ދެކެމުން އައި ހުވަފެނެއްގައި ހަގީގީ ކުލަ ޖެހުމެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު 2018 ވަނަ އަހަރުގެ ރިޔާސީ އިންތިހާބުގެ ކެމްޕޭނުގެ ދުވަސްވަރުގައި ހޯރަފުށްޓަށް ވަޑައިގެން އެރަށުގައި އެއާޕޯޓެއް ހައްދަވައިދެއްވާނެ ކަމަށް ވެވަޑައިގެންނެވި ވައުދުފުޅާ އެއްގޮތަށް، މިއަދު އެދަނީ އެ މަސައްކަތް ބާރަށް ކުރެވި، އެއާޕޯޓުގެ އެންމެ ފަހުގެ މަސައްކަތްތައް ކުރަމުންނެވެ. ސަރުކާރުގެ ތަރައްގީގެ މަޝްރޫއުތައް ހިންގުމުގެ މައި ހިއްސާދާރު، މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ ލިމިޓެޑް (އެމްޓީސީސީ)އާ ހޯރަފުށީ އެއާޕޯޓުގެ މަސައްކަތް ހަވާލުކޮށްފައިވާއިރު، އެ މަޝްރޫއު ކުރިއަށް ގެންދަނީ ދެ ފިޔަވައްސަކަށް ބަހާލައިގެންނެވެ.\n16 އޮކްޓޯބަރު 2020، ހއ. ހޯރަފުށި، ހޯރަފުށީ އެއާޕޯޓުގެ މަސައްކަތް ކުރިއަށްދަނީ --- ފޮޓޯ/ އެމްޓީސީސީ\nފުރަތަމަ ފިޔަވައްސަކީ އެއާޕޯޓުގައި ރަންވޭ، ޓެކްސީވޭ އަދި ފްލައިޓް ޕާކިން އޭރިއާ (އޭޕްރަން) ތަރައްގީކުރުމުގެ މަސައްކަތެވެ. އެ މަސައްކަތް ޓްރާންސްޕޯޓް އެންޑް ސިވިލް އޭވިއޭޝަން މިނިސްޓްރީން، އެމްޓީސީސީއާ ހަވާލުކޮށްފައިވަނީ 25 މާޗު 2019 ގައެވެ. އެ މަސައްކަތް ހަވާލު ކުރީ 198 މިލިއަން ރުފިޔާއެވެ. ފުރަތަމަ ފިޔަވަހީގެ މަސައްކަތްތަކުގެ ތެރޭގައި ހޯރަފުށީ އެއާޕޯޓު ހެދުމަށް 35 ހެކްޓަރުގެ ބިން ހިއްކުމާއި 1120 މީޓަރުގެ ސަރަހައްދެއްގެ ގޮނޑުދޮށް ހިމާޔަތްކުރުމާއި 720 މީޓަރުގެ ސެކިއުރިޓީ އަދި ބީޗް ފެންސް ޖެހުމާއި 57251 އަކަ މީޓަރުގެ ސަރަހައްދެއްގައި ތާރު އެޅުމާއި 1200 މީޓަރު ދިގު އަދި 30 މީޓަރު ފުޅާ ރަންވޭއެއް އެޅުމުގެ މަސައްކަތް ހިމެނެއެވެ. ފުރަތަމަ ފިޔަވަހީގެ މަސައްކަތްތަކުގެ 95 އިންސައްތަ މިހާރު ވަނީ ނިމިފައެވެ. ހޯރަފުށީ އެއާޕޯޓުގެ ދެވަނަ ފިޔަވަހީގެ މަސައްކަތް އެމްޓީސީސީއާ ހަވާލު ކުރީ މިިދިޔަ މަހުގެ 13 ވަނަ ދުވަހުއެވެ. ދެވަނަ ފިޔަވަހީގެ މަސައްކަތްތަކުގެ ތެރޭގައި 4240 އަކަ މީޓަރުގެ ފަޔާ ބިލްޑިންގެއް ހެދުމާއި 14453 އަކަ މީޓަރުގެ ޕަސެންޖާ ޓާމިނަލްއެއް ހެދުން ހިމެއެވެ. ދެ ވަނަ ފިޔަވަހީގެ މަސައްކަތް 13.8 މިލިއަން ރުފިޔާއަށް އެމްޓީސީސީއާ ހަވާލު ކުރީ އަންނަ މަހުގެ 11އަށް އެ މަސައްކަތް ނިންމާ ގޮތަށެވެ. އެމްޓީސީން ވަނީ އެ މަސައްކަތުގެ 35 އިންސައްތަ މަސައްކަތް ވެސް މިހާރު ނިމިފައިވާ ކަމަށް ބުނެފައެވެ.\nތާރީހުގެ ކުރިން އެއާޕޯޓުގެ މަސައްކަތް ނިންމައި ހަވާލު ކުރެވޭނެ!\nހޯރަފުށީ އެއާޕޯޓުގެ އަމަލީ މަސައްކަތް ނިންމައި އަންނަ މަހުގެ 11ގައި ސަރުކާރާއި ހަވާލުކުރަން ޖެހޭ ގޮތަށް ކޮންޓްރެކްޓްގައި އޮތް ނަމަވެސް އެ މަސައްކަތް އަންނަ މަހުގެ އަށް ވަނަ ދުވަހުގެ ނިޔަލަށް ނިންމާލެވޭނެ ކަމުގެ ޔަގީންކަން އެ މަސައްކަތް ކުރާ އެމްޓީސީސީން ވަނީ ދީފައެވެ.\nހޯރަފުށީ އެއާޕޯޓް މަޝްރޫއުގެ އެންމެ ފަހުގެ މަސައްކަތްތައް ބައްލަވައިލެއްވުމަށް އެމްޓީސީސީގެ ސީއީއޯ އާދަމް އާޒިމް އާއި ޕްލޭނިން މިނިސްޓްރީގެ ސްޓޭޓް މިނިސްޓަރު އަކްރަމް ކަމާލުއްދީން މިމަހުގެ 22 ވަނަ ދުވަހު ހޯރަފުއްޓަށް ކުރެއްވި ޒިޔާރަތުގައި، މީޑިއާތަކަށް ދެއްވި އިންޓަވިއުއެއްގައި އާޒިމް ވިދާޅުވީ، ހޯރަފުށީ އެއާޕޯޓަކީ ފަޅެއް ހިއްކައިގެން ހަދާ އެއާޕޯޓެއް ކަމަށާއި އެ އެއާޕޯޓަކީ އެއްވެސް ހުއްޓުމެއް ނައިސް އެމްޓީސީސީއަށް މަސައްކަތްތައް ކުރިއަށް ގެންދެވޭ ފުރަތަމަ އެއާޕޯޓް ކަމަށެވެ. އަދި އެމްޓީސީސީން މަސައްކަތް ކުރަނީ އަންނަ މަހުގެ އަށްވަނަ ދުވަހަށް އެއާޕޯޓުގެ މަސައްކަތްތައް ނިންމައި، ސަރުކާރާ ހަވާލުކުރަން ކަމަށްވެސް އާޒިމް ވިދާޅުވިއެވެ.\n22 އޮކްޓޫބަރ 2020، ހއ.ހޯރަފުށި، ހއ.ހޯރަފުށީ އެއާޕޯޓުގެ މަޝްރޫއުއާއި ގުޅޭގޮތުން އެމްޓިސީސީގެ ސީއީއޯ އާދަމް އާޒިމް ވާހަކަދައްކަވަނީ --- ވަން ފޮޓޯ: މުހައްމަދު ހައްޔާން\n"އަޅުގަނޑުމެން މަސައްކަތް މި ކުރަނީ 8 ނޮވެމްބަރުގެ ކުރިއަށް އަޅުގަނޑުމެންގެ ހުރިހާ މަސައްކަތެއް ނިންމައި ސަރުކާރާ ހަވާލުކުރެވޭތޯ. އޭރުން 11 ނޮވެންބަރުގައި އެއާޕޯޓު ހުޅުވުމަށް ސަރުކާރުން އެ ބޭނުންވާ ލަނޑުދަނޑިއަށް އަޅުގަނޑުމެންނަށް ގެންދެވޭނެ،" އާޒިމް ވިދާޅުވިއެވެ.\nހޯރަފުށީ އެއާޕޯޓަކީ ރަށުގެ އިތުރުން އަތޮޅުގެ އުމްރާނީ ތަރައްގީއަށް ވެސް ހުޅުވައިލެވޭ ދޮރެއް!\nހޯރަފުށީގައި ހަދާ އެއާޕޯޓަކީ އެރަށުގެ އިތުރުން، ހއ އަތޮޅުގައި ހިމެނޭ ރަށްތަކުގެ އުމްރާނީ ތަރައްގީއަށް ހުޅުވާލެވޭ ދޮރެއް ކަމުގައި ހޯރަފުށީ ކައުންސިލުން ގަބޫލު ކުރެއެވެ. ހޯރަފުށީ ކައުންސިލްގެ ރައީސް މުހައްމަދު ވަހީދު "ވަން"އަށް މައުލޫމާތު ދެއްވަމުން ވިދާޅުވީ، ހޯރަފުށީގައި އެއާޕޯޓެއް ތަރައްގީ ކުރެވުމުން އެކަމުގެ ނަފާ އެރަށުގެ އިތުރުން މުޅި އަތޮޅަށް ކުރާނެ ކަމަށެވެ. އެގޮތުން، އުމްރާނީ ގޮތުން ގިނަ ފައިދާތަކެއް ކުރާނެ ކަމަށް އޭނާ ވިދާޅުވިއެވެ.\n"އަޅުގަނޑު ގަބޫލު ކުރަނީ އެއާޕޯޓުގެ ސަބަބުން ރަށުގެ (ހޯރަފުށީގެ)އުމްރާނީ ތަރައްގީއަށް ހެޔޮ ބަދަލުތަކެއް އަތުވެގެންދާނެ ކަމަށް. އެގޮތުން އެއާޕޯޓުގެ ހިދުމަތް ހޯދުމަށް ރަށަށް މީހުން ޒިޔާރަތް ކުރުމުގެ ސަބަބުން ރަށުގެ ކުދި އަދި މެދުފަންތީގެ ވިޔަފާރިތަކަށް އޭގެން ނަފާ ކުރާނެ. އެންމެ ބޮޑު ލުއިފަސޭހައަކީ ފަސޭހަކަމާ އެކު ޖީބަށް ލުއި ގޮތެއްގައި ދަތުރު ކުރުން. އެންމެ ކައިރީގައި އޮތް ހދ. ހަނިމާދޫ އެއާޕޯޓަށް ދިއުމަށްވެސް ސްޕީޑް ލޯންޗެއްގައި އެބަ ނަގާ 45 މިނެޓު. އެއީ ގާތްގަނޑަކަށް 2500-3000ރ ގެ ދަތުރެއް" ވަހީދު ވިދާޅުވިއެވެ.\n22 އޮކްޓޫބަރ 2020، ހއ.ހޯރަފުށި، ހއ.ހޯރަފުށީ އެއާޕޯޓު -- ވަން ފޮޓޯ: މުހައްމަދު ހައްޔާން\nމީގެ އިތުރުން ވަހީދު ވިދާޅުވީ، ހއ. އަތޮޅަކީ ލޯކަލް ޓޫރިޒަމްވެސް ފައްކާވަމުން އަންނަ އަތޮޅަކަށްވީއިރު، އެއާޕޯޓުގެ ސަބަބުން ފަތުރުވެރިން ގެނައުމުގައި އެތައް ލުޔެއް ލިބިގެންދާނެ ކަމަށެވެ. އަދި އެކަމުގެ ސަބަބުން ލޯކަލް ޓޫރިޒަމް ކުރިއެރުމަށް މަގުފަހިވާނެ ކަމުގައިވެސް ވިދާޅުވިއެވެ.\nހޯރަފުށީގައި ތަރައްގީކުރާ އެއާޕޯޓަކީ ހުވަފެނެއް ހަގީގަކަށް ވުން ކަމުގައި އިހަވަންދޫ ކައުންސިލުންވެސް ފާހަގަކުރިއެވެ. އިހަވަންދޫ ކައުންސިލްގެ ރައީސް މުހައްމަދު ރަޝީދު "ވަން"އަށް މައުލޫމާތު ދެއްވަމުން ވިދާޅުވީ، ހޯރަފުށީގައި ތަރައްގީ ކުރާ އެއާޕޯޓުގެ ސަބަބުން އެ ރަށުގެ ރައްޔިތުންނަށްވެސް އަދި ހޯރަފުށްޓާވީ ބިތުގައި އޮންނަ އިހަވަންދޫ، މޮޅަދޫ، ތުރާކުނު، އުލިގަން، މާރަންދޫ އަދި ތަކަންދޫގެ ރައްޔިތުންނަށްވެސް ބޮޑު ލުޔެއް ލިބިގެންދާނެ ކަމަށެވެ.\n"މޫސުން ގޯސް ދުވަސްވަރެއްގައި އަޅުގަނޑުމެންގެ މި ރަށްތައް މި އޮންނަ ގައްލަންދޫ ކަނޑުން ދަތުރުކުރުމަކީ ބިރުވެރި ކަމެއް. ނަމަވެސް އެއާޕޯޓެއް ހެދިގެން ދިއުމާއެކު ކަނޑުމައްޗަށް ނާރައި، މަތިންވެސް އަޅުގަނޑުމެންނަށް ދަތުރުކުރެވިގެންދާނެ. އެއީ ހަގީގަތުގައި ރައްޔިތުންނަށް ލިބޭ ބޮޑު ލުޔެއް" ހޯރަފުށީ އެއާޕޯޓާ މެދު ހިތުގައި އުފެދިފައިވާ އުފާވެރިކަމުގެ ޝުއޫރުތައް ރަޝީދު ފާޅުކުރެއްވި އެވެ.\nހޯރަފުށީ ޒުވާނަކު "ވަން"އަށް މައުލޫމާތު ދެމުން ބުނީ، އެރަށުގައި ހެދޭ އެއާޕޯޓަކީ މާލީ ގޮތުން ބޮޑެތި ފައިދާތަކެއް ރައްޔިތުންނަށް ލިބިގެންދާނެ އެއާޕޯޓެއް ކަމަށެވެ. އެގޮތުން އެއާޕޯޓު ހުޅުވުމާއި އެކު، ދަތުރުފަތުރަށް ރައްޔިތުންގެ ޖީބުން ކުރަން ޖެހޭ ހަރަދު ކުޑަވެގެންދާނެ ކަމަށް އޭނާ ބުންޏެވެ.\nފެންނަނީ އެކުވެރިކަން. މިއީ އަތޮޅުގެ ހުރިހާ ރަށެއްގެވެސް އެއާޕޯޓެއް!\nހޯރަފުށީ އެއާޕޯޓުގެ މަޝްރޫއު ފެށުމާއެކު ރަށުގެ ރައްޔިތުންގެ ފަރާތުން ފެނިގެން ދިޔައީ ނަމޫނާ މަންޒަރެއް ކަމަށް އެރަށުގެ ކައުންސިލުން ބުންޏެވެ. އެގޮތުން ވަކި ކުލައަކަށް ވަކި ފިކުރަކަށް ބެލުމެއް ނެތި، އެއާޕޯޓުގެ މަސައްކަތް ކުރާ އެމްޓީސީސީގެ މުވައްޒަފުންނަށް ވާގިވެރިވުމަށް ރަށުގެ ރައްޔިތުންނާއި އަމިއްލަ ޖަމިއްޔާތަކުން ހަރަކާތްތެރިވަމުން އަންނަ ކަމަށްވެސް ބުންޏެވެ.\nހޯރަފުށީ އެއާޕޯޓުގެ މަސައްކަތް ކުރާ މުވައްޒަފުންނަށް ރަށު ރައްޔިތުންގެ ފަރާތުން ސައިފޮދެއް ތައްޔާރުކޮށްފައި ---- ފޮޓޯ: އިއްބެ ނިޔާ/ފޭސްބުކް\n"އެއާޕޯޓުގެ މަޝްރޫއާއެކު ރަށުގެ ރައްޔިތުންގެ އެއްބައިވަންތަކަން މިވަނީ ފެނިގެން ގޮސްފައި. ކަނބަލުންވެސް ބައެއް ދުވަސްތަކުގައި ހަވީރުގެ ސައިފޮދާއި، ފަރިވަޅާއި އެއްޗެތި ކައްކައިގެން އެހެރެގެން ދަނީ. މިކަމުންވެސް ދޭހަވަނީ ރަށުގެ ރައްޔިތުން އެއާޕޯޓަކަށް ބޭނުންވެފައިވާ މިންވަރު" ހޯރަފުށީ ކައުންސިލްގެ ރައީސް ވަހީދު ވިދާޅުވިއެވެ.\nހޯރަފުށީ ރައްޔިތުންގެ އިތުރުން ކައިރީގައިވާ އެހެން ރަށްރަށުންވެސް އެއާޕޯޓުގެ މަޝްރޫއަށް އެހީތެރިކަން ފޯރުކޮށްދެމުން އަންނަ ކަން އޭނާ ފާހަގަކުރިއެވެ. އެގޮތުން އެއާޕޯޓުގައި އިންދުމަށް ގަސް ހިފައިގެން މާރަންދޫ އާއި އުލިގަމާއި ތުރާކުނުންވެސް ދިޔަ ކަމަށް ވަހީދު ވިދާޅުވިއެވެ.\nހޯރަފުށީ އެއާޕޯޓުގެ މަސައްކަތް ނިމުމަކާ ހަމައަށް އައިސްފައިވާއިރު، އެރަށުގައި ތަރައްގީ ކުރެވިގެންދާ އެއާޕޯޓު ވެގެންދާނީ އިހަވަންދިއްޕޮޅުގެ ރައްޔިތުންނަށް ލިބިގެންދާ އަގުބޮޑު ހަދިޔާއަކަށެވެ. އެތައް ދުވަހެއް ވަންދެން ކަޅާއި ހުދުން ދެކެމުން އައި ހުވަފެން ހަގީގަކަށް ވަމުން އަންނަ މަންޒަރު މިއަދު އެ އަތޮޅުގެ ރައްޔިތުންނަށް އަންނަނީ ފެންނަމުންނެވެ.\nގުޅޭ ޓެގު އެމްޓީސީސީ ހއ. އިހަވަންދޫ ހއ. އަތޮޅު ހޯރަފުށީ އެއާޕޯޓު ބަނދަރު ހެދުން ތަރައްގީގެ މަޝްރޫއުތައް\nގައުމީ ޝިޕިންލައިން: މެރިޓައިމް ދާއިރާގައި ސަރަހައްދީ އެންމެ ވަރުގަދަ ބާރަށް ވުމަށް ރާއްޖެ ކުރާ ދަތުރު\nގައިޑްލައިންގައި މަނާވިޔަސް ރެސްޓޯރެންޓުތަކުގެ "ނައިޓްކުލަބް" ކޮޓަރިތަކުގައި ޝީޝާވިޔަފާރި ބާރަށް ކުރިޔަށް\nވަޒީފާގެ ބާޒާރުގައި ދިވެހީންގެ ބާރު ގަދަކޮށް ކުދިއަދި މެދުފަންތީގެ ފިޔަފާރިއަށް ފުރުސަތު ފަހިކޮށްދިން ދެއަހަރު\nދެވަނަ ބުރުގައި ހެދި ދެކޯލިޝަން ފެއިލް، ފުރަތަމަ ބުރުގައި ހެއްދެވި ކޯލިޝަނާ އެކު ރައީސް ސޯލިހު ކުރިޔަށް!\nއައިއޯއައިޖީގެ ބޮޑު ކާމިޔާބީއާއި އައިއޯޖީ ރާއްޖޭގައި ބޭއްވުން، ރައީސް ސޯލިހުގެ ދުރުވިސްނުންފުޅެއް


Instagram gai emme maguboolu5thareege hotel thakuge thereygai Raajjeyge2resort eh | Mihaaru\nއިންސްޓަގްރާމްގައި އެންމެ މަގުބޫލު ފަސް ތަރީގެ ހޮޓެލްތަކުގެ ތެރޭގައި ރާއްޖޭގެ ދެ ރިސޯޓެއް\nސޮނެވާ ޖާނީ: އިންސްޓާގްރާމުގައި ދެވަނައަށް އެންމެ މަގުބޫލު ޓޫރިސްޓު ހޮޓަލަކަށް ވަނީ ހޮވިފައި--\n14 ޖެނުއަރީ 2022 - 13:32\nއިންސްޓަގްރާމްގައި އެންމެ މަގުބޫލުގެ ފަސްތަރީގެ ޓޫރިސްޓް ހޮޓެލްތަކުގެ ތެރޭގައި ރާއްޖޭގެ ދެ ރިސޯޓެއް ހިމެނިއްޖެ އެވެ.\nދުނިޔޭގެ އެކި ސަރަހައްދުތަކުގެ 20 ފެސިލިޓީއެއް ހިމެނޭ މި ލިސްޓަށް ހޮޓެލްތަކާއި ރިސޯޓުތައް ހޮވާފައި ވަނީ މިދިޔަ އަހަރު އެންމެ ގިނައިން ހޭޝްޓެގް ބޭނުން ކޮށްފައިވާ އަދަދަށް ބަލައިގެންނެވެ. މުޅި ދުނިޔެ އިން ވެސް ފަސް ތަރީގެ ޓޫރިސްޓް ފެސިލިޓީތަކުގެ ތެރެއިން ދެވަނަ އަށް އެންމެ ގިނައިން ހޭޝްޓެގެއްގެ ގޮތުގައި ބޭނުން ކޮށްފައިވަނީ ސޮނެވާ ޖާނީ އެވެ. އަދި ނުވަ ވަނަ އަށް އެންމެ ގިނައިން ހޭޝްޓެގް ބޭނުންކުރީ ނިޔާމަ ޕްރައިވެޓް އައިލެންޑެވެ.\nއިންސްޓަގްރާމްގެ ތަފާސްހިސާބުތައް ދައްކާ ގޮތުން އެ އެޕްލިކޭޝަންގެ އެންމެ މަގްބޫލު ފަސްތަރީގެ ހޮޓަލަކަށް ހޮވިފައިވަނީ ދުބާއީގެ ބުރުޖް އަލް އަރަބް ޖުމެއިރާ އެވެ. އެއީ 2.4 މިލިއަން ހޭޝް ޓެގާއެކު އެވެ. ދެވަނައިގައި އޮތް ސޮނެވާ ޖާނީ ހޭޝްޓެގްގެ ގޮތުގައި ބޭނުން ކޮށްފައިވަނީ 415,461 ފަހަރު އެވެ. އަދި ނުވަ ވަނައިގައި އޮތް ނިޔާމަ ހޭޝްޓެގް ގޮތުގައި ބޭނުން ކޮށްފައިވަނީ 69,595 ފަހަރު އެވެ.\nސޮނެވާ ޖާނީއަކީ އިންސްޓަގްރާމްގައި އެންމެ ކުރި ހޯދަފައިވާ ރިސޯޓުތަކުގެ ތެރެއިން އެއް ރިސޯޓެވެ. މިދިޔަ އަހަރު އިންސްޓަގްރާމްގައި އެ ރިސޯޓުގެ ފޮލޯވަރުންގެ އަދަދު ވަނީ މިލިއަނަކަށް ވެސް އަރައިފަ އެވެ. މިއީ ރާއްޖޭގެ ރިސޯޓުތަކުގެ ތެރެއިން ދެވަނަ އަށް އެންމެ ގިނަ ބަޔަކު ފޮލޯ ކުރާ ރިސޯޓެވެ.\nނިޔާމަ ޕްރައިވެޓް އައިލެންޑުގެ އިންސްޓަގްރާމް ފޮލޯވަރުންގެ އަދަދު ހުރީ 263،000ގަ އެވެ.\nރާއްޖޭގެ ރިސޯޓުތަކުގެ ތެރެއިން އެންމެ ފޮލޯވަރުންގެ ގިނަ ރިސޯޓަކީ ފޯ ސީޒަންސް އެވެ. އެއީ 1.1 މިލިއަން ފޮލޯވަރުންނެވެ. ނަމަވެސް އިންސްޓަގްރާމްގެ އެންމެ މަގުބޫލު ލިސްޓުގައި ފޯ ސީޒަންސްގެ އެއްވެސް ފެސިލިޓީއެއް ނުހިމެނެ އެވެ.\n1000 ފޮލޯވަރސް ގަންނަން 10 ޔޫއެސް ޑޮލަރ ދެވޭކަން އިގޭބާ؟\nގެޓް ފެކްޓްސް ރައިޓް\n“ ރާއްޖޭގެ ރިސޯޓުތަކުގެ ތެރެއިން އެންމެ ފޮލޯވަރުންގެ ގިނަ ރިސޯޓަކީ ފޯ ސީޒަންސް އެވެ. އެއީ 1.1 މިލިއަން ” އެއީ ރިސޯޓްގެ މައި ކުންފުނި 1.1 މިލިއަން، ރާއްޖޭގެ ފޯ ސީޒަން އަކީ 324،000


ކީވެތޯ އަޅުގަނޑަށް މިހާ އަނިޔާވެރި މިވީ، މިކަން ކުރިމަތި މިވީ އަދީބްގެ ސަބަބުން: ރައީސް ޔާމީން\nޖަލަށްދާން ޖެހިވަޑައިގެންނެވީ ކުރީގެ ނައިބް ރައީސް އަހުމަދު އަދީބްގެ ސަބަބުންކަމަށް މަނީ ލޯންޑަރކުރެއްވިކަމުގެ ކުށް ސާބިތުވެ ޖަލު ހުކުމެއް ތަންފީޒްކުރައްވަމުންގެންދަވާ ކުރީގެ ރައީސް އަބްދުﷲ ޔާމީން ވިދާޅުވެއްޖެ އެވެ.\nބުރާސްފަތި ދުވަހުގެ ޝަރީއަތަށްފަހު ވަކީލުންނާއި ހިއްސާކުރެއްވި ބައެއް މައުލޫމާތުކަމަށް ވިދާޅުވެ ޤާނޫނީ ވަކީލުންގެ ޓީމުގައި އިސްކޮށް ހަރަކާތްތެރިވެވަަޑައިގަންނަވާ ޑރ. މުހައްމަދ ޖަމީލް އަހުމަދު، ރައީސް ޔާމީނާއި ހަވާލާދެއްވައި ނޫސްވެރިންގެ ބައްދަލުވުމުގައި ވިދާޅުވީ އެމަނިކުފާނުގެ މައްޗަށް މިހާ އަނިޔާވެރިމިވީ ކީއްވެތޯ އެމަނިކުފާނު ސުވާލުކުރެއްވި ކަމަށެވެ.\n"މިކަން އަޅުގަނޑަށް ކުރިމަތި މިވީ މި އަދީބްގެ ސަބަބުންނޭ. އަދީބްގެ ފަހަތަށް، އަދީބްގެ ހެއްލުންތެރިކަމަށް ހަމަ ވަރަށް ގިނަ ބަޔަކު ގޮސްގެން އެކަންތައްތަކެއް، އަދި މިއަދުވެސް ތިމަން މަނިކުފާނު ގަބޫކުރައްވާގޮތުގައި ޕީޕީއެމްއަށާއި ޕީއެންސީއަށާއި އޮތް އެންމެ ބޮޑު ގޮންޖެހުމަކީ ހަޤީޤަތުގައި އަދީބް. އަދީބް ދޫކޮށްފަ، އަމީން އެވެނިއުގައި ބަހައްޓާފަ އެ ހުރީ ސީދާ ޕީޕީއެން ޕީއެސްސީ ހަލާކުކޮށްލުމަށްޓަކައި ކަމަށް." ރައީސް ޔާމީނާއި ހަވާލާ ދެއްވައި ޑރ. ޖަމީލް ވިދާޅުވި އެވެ.\nރައީސް ޔާމީނާއި ހަވާލާދެއްވައި ޑރ. ޖަމީލްް އިތުރަށް ވިދާޅުވީ އެމަނިކުފާނު އެދިލައްވަނީ މުޅި ޕާޓީ އެކަތިގަނޑަކަށްވުމަށް ކަމަށެވެ. އަދި އެމަނިކުފާނާއި ދެކޮޅަށް އެ ހިންގާ އަނިޔާތަކާއި ދެކޮޅަށް އަޑުއުފުލެއްވުމަށްކަމަށެވެ.\nއަރުޝީފަށް ނެގީ 08/01/2021 18:54\nއެންމެފަހުން އަޕްޑޭޓްކުރީ 08/01/2021 18:54


މިއަދު އޮންނަ ގައުމީ ސަލާމަތާ ބެހޭ ކޮމިޓީގެ ޖަލްސާ ލައިވް ކުރަން އަޅުގަނޑު ބޭނުން: ޔާމީން\nޖައުފަރު ރަޝީދު (ޖޯރޭ) 02 ނޮވެމްބަރ 2011\nއަށް ސަތޭކަ މިލިޔަން ޑޮލަރުގެ ތެލުގެ ވަގު ވިޔަފާރިކޮށްފައިވާ ކަމަށް ތުހުމަތުކޮށް ގައުމީ ސަލާމަތާ ބެހޭ ކޮމިޓީ އަށް ޙާޒިރު ކުރުމަށް އެ ކޮމިޓީން ރޭ ނިންމެވި އެސްޓީއޯގެ ކުރީގެ ޗެއާމަން އަދި ރައްޔިތުންގެ މ...\nސަރުކާރުން މަސައްކަތް ކުރަނީ މަރަށް، ފުރާނަ އަށް: ޔާމީން\nއަހުމަދު ހަމްދޫން 02 ނޮވެމްބަރ 2011\nމިދިޔަ މަހުގެ 27 ގައި ރަޖިސްޓްރީކުރި ޕީޕީއެމްގެ ފުރަތަމަ އާންމު ބައްދަލުވުމުގައި ބުދަ ދުވަހުގެ ރޭ ވާހަކަ ދައްކަވަމުން ޔާމީން ވިދާޅުވީ ރައީސް މުހައްމަދު ނަޝީދުގެ "ސަރުކާރު އޮތީ އެކަނިވެރި ސަރުކާރަކަށް...\nސިންގަޕޫރު މޯކަމުން ހިންގާ ކަމެއް އަޅުގަނޑަށް އެނގޭކަށް ނުޖެހޭ: ޔާމީން\nއަހުމަދު އަބުދުﷲ ސައީދު 02 ނޮވެމްބަރ 2011\nއަށް ސަތޭކަ މިލިއަން ޑޮލަރުގެ ތެލުގެ ވަގު ވިޔަފާރިކުރައްވާފައިވާ ކަމުގެ ތުހުމަތުގައި، މަޖިލީހުގެ ގައުމީ ސަލާމަތުގެ ކޮމިޓީ އަށް ޔާމީން މިއަދު ހާޒިރުކުރައްވައި އޭނާއާ ކުރެއްވި ސުވާލުތަކަށް ޖަވާބުދެއްވަ...\nމަޖިލީހުގެ ގައުމީ ސަލާމަތާ ބެހޭ ކޮމިޓީ އަށް ޔާމީން ހާޒިރުކޮށްފި\n02 ނޮވެމްބަރ 2011\n02-11-2011 15:50 ކޮމިޓީ ބައްދަލުވުން ނިންމާލައިފި. 02-11-2011 15:48 ޔާމީން ވިދާޅުވީ ބަރުމާ އަށް ކުރެއްވި ދަތުރުގައި ބައްދަލުކުރެއްވީ އެސްޓީއޯގެ ކާޑުގެ ކޮމިޝަން އޭޖެންޓަކަށް ހުރި މީހާއާ ކަމަށާއި އެއީ...\n800 މިލިއަން ޑޮލަރުގެ މައްސަލަ: ޔާމީން ކޮމެޓީއަށް ހާޒިރުކޮށް ސުވާލު ކުރުމަށް ނިންމައިފި\nހުސައިން ހަސަން 01 ނޮވެމްބަރ 2011\nވަގު ވިޔަފާރި ކަމަށް އެމްޑީޕީން ތުހުމަތު ކުރާ، 800 މިލިއަން ޑޮލަރުގެ ތެލުގެ ވިޔަފާރީގެ މައްސަލަ ތަހުގީގު ކުރާ ގައުމީ ސަލާމަތުގެ ކޮމެޓީ އަށް އެސްޓީއޯގެ ކުރީގެ ޗެއާމަން އަދި މުލަކު ދާއިރާގެ މެންބަރު އަބ...\nޕީޕީއެމްގެ ވަގުތީ ރައީސް ކަމަށް މައުމޫން، ޕާލަމެންޓްރީ ގުރޫޕުގެ ލީޑަރަކަށް ޔާމީން ހޮވައިފި\n15 އޮކްޓޯބަރ 2011 20:24 15 އޮކްޓޯބަރ 2011\n5:30- ޕީޕީއެމް އުފެއްދުމުގެ ޖަލްސާ ނިންމަވާލެއްވުމުގެ ގޮތުން ޕާޓީގެ ވަގުތީ ރައީސް މައުމޫން ވާހަކަފުޅު ދެއްކެވި. އެ މަނިކުފާނު ވިދާޅުވީ އެއީ "ވަކި މީހެއްގެ ޕާޓީއެއް ނޫން" ކަމަށާއި ވަކި މީހަކަށް ސިޔާސީ...\nޕީޕީއެމްގެ އިންތިގާލީ ރައީސަކަށް މައުމޫން، ޕާލަމެންޓްރީ ގުރޫޕުގެ ލީޑަރަކަށް ޔާމީން\n15 އޮކްޓޯބަރ 2011\n5:39 ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) އުފެއްދުމަށް ބޭއްވި ވަގުތީ ޖަލްސާ ނިންމާލައިފި 5:34 މައުމޫން ވިދާޅުވީ ޕީޕީއެމްއަކީ ވަކި މީހެއްގެ ޕާޓީއެއް ނޫން ކަމަށާއި ވަކި މީހަކަށް ނިސްބަތްވާ ޕާޓ...\nމައުމޫނާއި ޔާމީން ހައްޔަރުކުރުމަށް ރައީސް އަރިހު 100 ދުވަހު ބުނެފިން: މުސްތަފާ\nހަވީރު ނިއުސް ސާވިސް، 03 އޮކްޓޯބަރ 2011 16:09 03 އޮކްޓޯބަރ 2011\nކުރީގެ ރައީސް މައުމޫން އަބްދުލް ގައްޔޫމާއި އޭނާގެ ކޮއްކޯފުޅު އަބްދުﷲ ޔާމީން ހައްޔަރުކުރުމަށް ރައީސް މުހައްމަދު ނަޝީދު އަރިހު " 100 ދުވަހު" ވިދާޅުވެފައިވާނެ ކަމަށް ރައްޔިތުންގެ މަޖިލީހުގެ ތިމަރަފުށީ ދާ...\nޕީޕީއެމްއަށް ވެރިކަން ލިބިއްޖެނަމަ ރައްޓެހިންނަށް ވާނީ އިންޑިޔާއާ އެމެރިކާ: ޔާމީން\nހުސައިން ހަސަން 14 ސެޕްޓެމްބަރ 2011\nޕްރޮގްރެސިވް ޕާޓީ އޮފް މޯލްޑިވްސް )ޕީޕީއެމް( ސަރުކާރާ ހަވާލުވާ ދުވަހަކު ރާއްޖޭގެ އެންމެ ގާތް "ރައްޓެހިންނަށް" ވާނީ އިންޑިއާ އާއި އެމެރިކާ ކަމަށް އަމިއްލަފުޅަށް އުފެއްދި ޕީއޭއިން ވަކިވެވަޑައިގެން ޕީޕީއ...\nއަޅުގަނޑު މަސައްކަތް ކުރަނީ މައުމޫންގެ ހިޔަނީގައެއް ނޫން: ޔާމީން\nހައްވާ ލުބްނާ 06 ސެޕްޓެމްބަރ 2011\nކުރީގެ ރައީސް މައުމޫން އަބްދުލް ގައްޔޫމް އުފައްދަވާ ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް)ގައި އެމަނިކުފާނާއެކު މަސައްކަތް ކުރެއްވުމަކީ "މައުމޫންގެ ހިޔަނީ"ގައި މަސައްކަތް ކުރެއްވުން ނޫން ކަމަށް...\nއަފްޝަން އިސްމާއިލް 33 މިނެޓު ކުރިން\nމުއައްލިމް އިބްރާހިމް 39 މިނެޓު ކުރިން


ރަށްރަށުގައި ދެވޭ ރީބްރޯޑްކާސްޓީންގގެ ޚިދުމަތް ރެގިއުލޭޓްކުރުމާ ގުޅޭގޮތުން ކޮމިޝަނުން އެލް.ޖީ.އޭ.އާ މަޝްވަރާކޮށްފި\nބައެއް ރަށްރަށުގައި ގަވާއިދާ ޚިލާފަށް ރީބްރޯޑްކާސްޓިންގގެ ޚިދުމަތް ދެމުންދާތީ ހުށަހެޅޭ މައްސަލަތައް ބެލުމުގައި، ކައުންސިލްތަކުން ހޯދަންޖެހޭ މައުލޫމާތު ލިބުމުގައި ދިމާވާ ދަތިތަކާ ގުޅޭގޮތުން މޯލްޑިވްސް ބްރޯޑްކާސްޓިންގ ކޮމިޝަނުން ލޯކަލް ގަވަރންމަންޓް އޮތޯރިޓީއާއެކު، މަޝްވަރާކޮށްފިއެވެ.\nމިއަދު ބޭއްވި ބައްދަލުވުމުގައި ކޮމިޝަނުން ފާހަގަކުރި އެންމެ ބޮޑު ކަންބޮޑުވުމަކީ، ބައެއް ރަށްރަށުގައި ގަވާއިދާ ޚިލާފަށް ދެމުންދާ ރީބްރޯޑްކާސްޓިންގގެ މައްސަލަތައް ބެލުމަށް ބޭނުންވާ މަޢުލޫމާތު ހޯދުމަށް ބައެއް ރަށު ކައުންސިލްތަކުން ލިބެންވާ އެއްބާރުލުން ނުލިބޭ ކަމުގެ ކަންބޮޑުވުމެވެ.\nއަދި، މި މައްސަލަތައް ބެލުމަށް އެލް.ޖީ.އޭ.އާ ރަށު ކައުންސިލްތަކުގެ ފުރިހަމަ އެއްބާރުލުން ބޭނުންވާ ކަމަށާއި، ބައެއް ރަށްރަށުގައި ގަވާއިދާ ޚިލާފަށް ދެމުންދާ ރީބްރޯޑްކާސްޓިންގެ ޚިދުމަތްތަކާ ގުޅޭ މައްސަލަތައް ބެލުމަށް މިކަމުގެ ސަބަބުން ދަތިވެފައި ކަމުގައި ކޮމިޝަނުން ފާހަގަކުރިއެވެ.\nމި ބައްދަލުވުމުގައި، އެލް.ޖީ.އޭ.ގެ ފަރާތުން ވެސް ކޮމިޝަނަށް ބޭނުންވާ މައުލޫމާތު ލިބުމުގައި ފާހަގަކުރެވިފައިވާ ދަތިތަކުގެ ވާހަކަ ހާމަކޮށް މިކަންކަން ހައްލުކުރުމާ ބެހޭގޮތުން ކުރެވިދާނެ ކަންކަމާމެދު ޚިޔާލުފާޅުކޮށް އިތުރަށް މަޝްވަރާކުރިއެވެ.\nކޮމިޝަންގެ ފަރާތުން، މި ބައްދަލުވުމުގައި ބައިވެރިވެވަޑައިގަތީ، ކޮމިޝަނަރ ފާޠިމަތު ޒައިނާއާއި ކޮމިޝަނަރ ޒީނާ ޒާހިރާއި ކޮމިޝަނަރ އަމްޖަދު ވަހީދާއި ސެކްރެޓަރީ ޖެނެރަލް މުޙައްމަދު ނާސިޙެވެ.


Barahana Manzaruthan ekulevey website tah bandukurumah huthubagai govalaifi\nބަރަހަނާ މަންޒަރުތައް އެކުލެވޭ ވެބްސައިޓްތައް ބަންދުކޮށްދެއްވުމަށް މިއަދުގެ ހުކުރު ޚުތުބާގައި ގޮވާލައިފި\nބަރަހަނާ މަންޒަރުތައް އެކުލެވޭ ވެބްސައިޓްތަކާއި، އިސްލާމްދީނާއި ޚިލާފު ވާހަކަތަކާއި ދީނުގެ ނަމުގައި ހައްދުފަހަނައަޅައި ދިއުމަށް ހިތްވަރުދޭ ވެބްސައިޓްތަކަށް ނުވަދެވޭގޮތަށް ބަންދުކޮށްދެއްވުމަށް މިމިންބަރު މަތިން ގޮވާލަމަށް މިއަދުގެ ހުކުރު ޚުތުބާގައި ގޮވާލައިފިއެވެ.\nއިންޓަނެޓްގެ ޚިދުމަތްދޭ ކުންފުނިތަކުގެ ވެރިންނާއި ހިއްސާދާރުންނޭވެ! ތިޔަބޭފުޅުންގެ އަތްމަތިން ދިވެހި މުސްލިމް އުންމަތަށް ލިބެމުންދާ އިންޓަނެޓްގެ ޚިދުމަތުގެ ފަސޭހަކަމަކީ އެކަމާމެދު އިންކާރު ނުކުރެވޭނެ ކަމެކެވެ. ބަރަހަނާ މަންޒަރުތައް އެކުލެވޭ ވެބްސައިޓްތަކާއި، އިސްލާމްދީނާއި ޚިލާފު ވާހަކަތަކާއި ދީނުގެ ނަމުގައި ހައްދުފަހަނައަޅައި ދިއުމަށް ހިތްވަރުދޭ ވެބްސައިޓްތަކަށް ނުވަދެވޭގޮތަށް ހެދުމަށް ތިޔަބޭފުޅުންގެ ޒިންމާއެކެވެ. އެހެންކަމުން، އެފަދަ ވެބްސައިޓްތަކަށް ނުވަދެވޭ ގޮތަށް ބަންދުކޮށްދެއްވުމަށް މިމިންބަރު މަތިން ގޮވާލަމެވެ.\nއިންޓަނެޓް ހެއުގޮތުގައި ބޭނުންކުރުމަށް ދަރިންނަށް ދަސްކޮށްދިނުމަށްވެސް މިއަދުގެ ހުކުރު ޚުތުބާގައި ގޮވާލައިފިއިވެއެވެ. އިންޓަނެޓަކީ މިޒަމާނުގައި އަޅުގަނޑުމެންގެ ދިރިއުޅުމުގެ މުހިންމު އެއްވަސީލަތްކަމަށްވާއިރު މިވަޞީލަތުގެ ބޭނުން ހެއުގޮތުގައި ބޭނުންކުރުމަކީ ނިއުމަތެކެވެ. އިންޓަނެތްގެ ސަބަބުން ޢާއިލީގުޅުންތައް ބަދަހިވެ އުނގެނުމާއި މަޢޫލޫމާތު ބަދަލުކުރުމަށް އެހީވެދެއެވެ. އަދި ހަމައެހެންމެ އޭގެ ސަބަބުން ފަސޭހަކަމާއި ލުއިކަން ލިއްބައިދެއެވެ. މިދުވަސްވަރަކީކޮވިޑް 19 ގެ ބަލިމަޑުކަން ފެތުރި ސުކޫލްތަކުގެ ކިޔެވުން ބަންދުވެފައިވާ ދުވަސްވަރެއްކަމަށް ވިޔަސް އިންޓަނެޓްގެ ވަޞީލަތުގެ ކިޔެވުމުގެ ވަސީލަތްތައް އަޅުގަނޑުމެންނަށް ވަނީ ފޯރުކޮސްދީ ލިބާދީފައެވެ. ވީމާ. މިކަމުގެ މައްޗަށް ޝުކުރު އަދާކުރަންޖެހެއެވެ.\nމިމަޢުޟޫއަށް ދިވެހިރާއްޖޭގެ އެކިއެކި ކަންކޮޅުތަކުގައި އިއްވި ޚުތުބާގައި އިތުރަށް ވިދާޅުވެފައިވަނީ އިންޓަރނެޓަކީ އޭގެ އަޑިނޭގޭހާ ފުން ނުރައްކާތެރި ކަޑެއްފަދަ ވަސީލާތެއްކަމާއި އަދި އެއީ ނުރައްކާތެރި ބޯޖަންގައްޔެއްފަދަ ނުރައްކާތެރި ވަޞީލަތަކަށްވާތީ އިންޓަރނެޓްގެ ވަޞީލަތް ހެޔޮގުތުގައި ހިފުމަށް ކުދިންނަށް ދަސްކޮށްދޭންޖެހެއެވެ. އަދި އެކުދިންނަކީ ޒިންމާދާރު ޑިޖިޓަލް ރައްޔިތަކަށްވެވޭނެގޮތްތަކާއި މަގުތައް ދައްކުވައިދީ އިންޓަރނެޓްމެދުވެރިކޮށް ނުރައްކާތެރި ހަމަލާތަކުގެ ޝިކާރައަކަށްނުވެ، އަމިއްލަ ނަފްސާއި އެހެންމީހުންގެ ރައްކާތެރިކަން ކަށަވަރުކުރާ ޙާލު އިންޓަރެނެޓްގެ ބޭނުން ހިފަން ދަސްކޮށްދޭންޖެހެއެވެ. އަދި ހަމައެހެންމެ އިންޓަރނެޓްމެދުވެރިކޮށް ހިއްސާކުރާ ކޮންމެ އެއްޗަކީ ކޮންމެވެސް ބަޔަކަށް ތިމާއާއި ދެކޮޅަށް ބޭނުންހިފިދާނެކަން ދަންނަބަޔަކަށް އެކުދިން ހަދަންޖެހެއެވެ. އަދި ހަމައެހެންމެ އިންޓަރނެޓްމެދުވެރިކޮށް އެކިއެކި އުކުޅުތައް ބޭނުންކޮށްގެން ދަރިން ގޯސްމަގުން ގެންދިއުމަށް ކެހިވެރިން ރާވާރޭވުންތަކާއި ޖަހާމަޅިތަކުން ސަލާމާތްވާން އެކުދިންނަށް ދަސްކޮށްދޭންޖެހެއެވެ. އެގޮތުން މަގުމަތިން ފެންނަ ނުދަންނަ މީހުންނާއި ވާހަކަނުދައްކާފަދައިން އިންޓަރނެޓްގެ ތެރެއިން ނުދަންނަ މީހުނާއި ވާހަކަނުދައްކަން އެކުދިންނަށް ދަސްކޮށްދޭންޖެހެއެވެ.\nއަދި ހަމައެހެންމެ ތިމާގެ ޒާތީ މަޢުލޫމާތުތަކާއި ޕާސްވޯޑްފަދަ ތަކެތި އެހެންމީހުންނާއި ހިއްސާނުކުރުމާއި އިންޓަނެޓް މެދުވެރިކޮށް އެތަކެތި ބެލުމަށް ލޯތައް ލަދުވެތިވާފަދަ މަންޒަރު ނުބެލުމަށް އެކުދިންނަށް ދަސްކޮށްދޭންޖެހެއެވެ. ހުރިހާ ހާލެއްގާ އެއިލާހަށް ބިރުވެތި ވުމަށްވެސް އެކުދިންނަށް ހަދާންކޮށްދޭންޖެހެއެވެ.\nދަރިންނަކީ ޚާލިޤުވަންތަ އިލާހު އަޅުގަނޑުމެންނާއި ހަވާލުކުރައްވާފައިވާ އަމާނާތަކަށްވެފައި އެދަރިން ހެޔޮގޮތުގައި ބޭނުންކުރުމަކީ އަޅުގަނޑުމެންގެޒިންމާއަކަށްވެފައި މިޒިންމާ އަދާކުރިގޮތާމެދު ފަރުވާކުޑަކުރުމަކީ ނުހަނު ގެއްލުން ހުރިކަމެއްކަމަށްވާތީ މައިންބަފައިން މިކަންކަމުގެ މައްޗަށް ސަމާލުވުމަށް މިއަދުގެ ހުކުރު ޚުތުބާގައި ހަދާންކޮށްދެއްވިއެވެ.


Lotus Tower aa eku 11 million dollaru gellijje!\nލޮޓަސް ޓަވަރު ހުޅުވުމުގެ ރަސްމިއްޔާތު-- ފޮޓޯ: ޑެއިލީ މިރާ\nލޮޓަސް ޓަވަރާއެކު 11 މިލިއަން ޑޮލަރު ގެއްލިއްޖެ!\nދެކުނު އޭޝިއާގެ އެންމެ އުސް ޓަވަރު ރޭ ސްރީ ލަންކާގައި ހުޅުވާފައި ވާއިރު، ދެ ބިލިއަން ރުޕީޒް (11 މިލިއަން ޑޮލަރު) ވީނުވީއެއް ނޭނގި ގެއްލިފައިވާ ކަމަށް އެގައުމުގެ ރައީސް މައިތްރިޕާލާ ސިރިސޭނާ ވިދާޅުވެއްޖެ އެވެ.\nއެ ޓަވަރު އަޅާފައި ވަނީ ލަންކާ އާއި ޗައިނާއާ ދެމެދު 2012 ވަނަ އަހަރު ވެވުނު އެއްބަސްވުމެއްގެ ދަށުންނެވެ.\nއެ ޓަވަރު ހުޅުވުމަށް ބޭއްވި ރަސްމިއްޔާތުގައި ވާހަކަފުޅުދައްކަވަމުން ސިރިސޭނާ ވިދާޅުވީ އެ ޓަވަރަށް 16 ބިލިއަން ރުޕީޒް އިންވެސްޓް ކުރަން ނިންމި ނަމަވެސް، ލަންކާއަށް ލިބިފައި ވަނީ އެންމެ 12 ބިލިއަން ރުޕީޒް ކަމަށެވެ.\nލަންކާއިން 2012 ވަނަ އަހަރު ވަނީ އެޑްވާންސް ފައިސާގެ ގޮތުގައި ދެ ބިލިއަން ރުޕީޒް ޗައިނާ ނޭޝަނަލް އިލެކްޓްރޯނިކްސް އިމްޕޯޓް އެންޑް އެކްސްޕޯޓް ކޯޕަރޭޝަނަށް (ސީއީއައިއީސީ) ދީފަ އެވެ.\n"ކަންދިމާކުރި ގޮތުން 2016 ވަނަ އަހަރު އައި އިރު، އަޅުގަނޑުމެންގެ ދެ ބިލިއަން ރުޕީޒް އާއެކު ސީއީއައިއީސީ ގެއްލިއްޖެ. އެ ބޭންކަށްވީ ގޮތެއް ތަހުގީގު ކުރަން އަޅުގަނޑު ހަވާލުކުރީ އަޅުގަނޑުމެންގެ ޗައިނާއަށް ހާއްސަ ސަފީރު ކަރުނަސެނާ ކޮޑިޓުވައްކު އާ. އޭނާ ވަނީ ބޭންކުން ދިން އެޑްރެހަށް ވަޑައިގެން ބައްލަވާފައި. އެ އެޑްރެހުގައި އެ ނަން ކިޔާ ބޭންކެއް އަދި ކުންފުންޏެއް ވެސް ނުހުރޭ. އެ ދެ ބިލިއަން ރުޕީޒް އަށް ވީ ގޮތެއް އެއްވެސް މީހަކަށް މިއަދާ ހަމައަށް އައިއިރު ނޭނގޭ. ފަހުން ސަރުކާރުން ނިންމީ ސަރުކާރުގެ އަމިއްލަ ހަރަދުގައި އެތަން (ލޮޓަސް ޓަވަރު) ނިންމަން،" ސިރިސޭނާ ވިދާޅުވި އެވެ.\nއެ ޓަވަރު އެޅުމަށް ނެގި ލޯނު ދައްކަން ޖެހެނީ ދިހަ އަހަރަށް ބަހާލައިގެން އަހަރަކު 2.4 ބިލިއަން ރުޕީޒް ކަމަށެވެ. އެ ރަސްމިއްޔާތުގައި ޗައިނާގެ ސަފީރު ޗެންގް ޒުންޔުއާން ވެސް ވާހަކަދެއްކެވި އެވެ.\nލޮޓަސް ޓަވަރުގައި ޓެލެކޮމިއުނިކޭޝަން މިއުޒިއަމަކާއި، ރެސްޓޯރެންޓެކާއި، ސުޕާމާކެޓުތަކާއި، ފުޑް ކޯޓުތަކާއި، 400 މީހުންގެ ޖާގައިގެ ކޮންފެރެންސް ހޯލުތަކާއި، 1000 މީހުންގެ ޖާގައިގެ އޮޑޮޓޯރިއަމަކާއި، ލަގްޒަރީ ހޮޓެލް ކޮޓަރިތަކާއި، އޮބްޒަވޭޝަން ގެލެރީ އެއް ހިމެނެ އެވެ.\nއެ ޓަވަރަކީ 350 މީޓަރު އުސް ޓަވަރެކެވެ.\nޗައިނާ ކޮރަޕްޝަން ސްރީލަންކާ


"Bireh nethi kudakudhin magumacchah nere hadhaa school virus jehidhaanee biru ganna kamah bunun balaigannan dhathi"\n"ބިރެއްނެތި ކުޑަކުދިން މަގުމައްޗަށް ނެރެހަދާތީ ސްކޫލުން ވައިރަސް ޖެހިދާނެތީ ބިރުގަންނަކަމަށް ބުނުން ބަލައިގަންނަން ދަތި"\nލޮކްޑައުނަށް ލުއިދީފައިވާ ދަނޑިވަޅުގައި އާންމު ވަގުތުތަކުގައި ބިރެއްނެތި ކުޑަކުދިން މަގުމައްޗަށް ނެރެހަދާތީ ސްކޫލުން އެކުދިންނަށް ވައިރަސް ޖެހިދާނެތީ ބިރުގަންނަކަމަށް ބުނާ ބުނުން ބަލައިގަންނަން ދަތިކަމަށް އެޗްޕީއޭގެ އެޕިޑެމޮލޮޖިސްޓް ޑރ.އިބްރާހިމް އަފްޒަލް ވިދާޅުވެއްޖެއެވެ.\nއެބޭފުޅާ މިހެން ވިދާޅުވީ ރޭ އޮތް ނޭޝަނަލް އިމަރޖެންސީ އޮޕަރޭޝަންސް ސެންޓަރުގެ ނޫސްވެރިންގެ ބައްދަލުވުމުގައި ވާހަކަދައްކަވަމުންނެވެ.\nޑރ.އަފްޒަލް ވިދާޅުވީ ސްކޫލްތަކުގައި ކިޔެވުން ފަށާއިރު، ސްކޫލްތަކަކީ ދަރިވަރުންނަށް ސިއްހީގޮތުން ރައްކާތެެރި މާހައުލުތަކެއްކަމަށް ހެލްތު ޕްރޮޓެކްޝަން އޭޖެންސީގެ ފަރާތުން ކަށަވަރުކުރާނެކަމަށެވެ. އަދި ސްކޫލްތައް ފެށުމަށް ހުއްދަ ދީފައިވަނީ ރައްކާތެރިކަމުގެ ގޮތުން އަޅަންޖެހޭ ހުރިހާ ފިޔަވަޅެއް އަޅައިގެން ކުރިއަށްގެންދާނެފަދަ ގޮތަކަށް ކަމަށް އެބޭފުޅާ ވިދާޅުވިއެވެ.\nނަމަވެސް ފާހަގަކޮށްލެވޭ ގޮތުގައި ބައެއް ބެލެނިވެރިން ދަނީ ބަލި އެއްކޮށް ނައްތާނުލެވެނީސް ސްކޫލްތައް ހުޅުވުމާއި ދެކޮޅަށް ވާހަކަދައްކަމުންނެވެ. އަދި ސްކޫލްތައް ހުޅުވިޔަސް، އެ ފަރާތްތަކުގެ ކުދިންތައް ސްކޫލަށް ނުފޮނުވާނެކަމަށްވެސް ދަނީ ބުނަމުންނެވެ.\nމި ވާހަކަތަކަށް ރައްދުދެއްވަމުން ޑރ.އަފްޒަލް ވިދާޅުވީ މަގުމައްޗަށް އާންމުކޮށް ނިކުމެ އުޅެވޭ ހުރިހާ ވަގުތެއްގައިވެސް ކުޑަކުދިން ގޮވައިގެން ބެލެނިވެރިން ނުކުމެ އުޅޭތަން ފެންނަކަމަށެވެ. އެހެންކަމުން އެގޮތަށް ކުދިން ގޮވައިގެން ބޭރަށް ނުކުމެ އުޅެން ބިރު ނުގަންނަ އިރުގައި ސްކޫލަށް ގެންދިއުމުން ވައިރަސް ޖެހިދާނެކަމަށް ބުނާ ބުނުން ގަބޫލުކުރުން ދަތިކަމަށާއި، ފެންނަ މަންޒަރުތަކުންވެސް އެކަން ސާފުނުވާކަމަށްވެސް ވިދާޅުވިއެވެ.\nއެބޭފުޅާ ވަނީ ކުޑަކުދިންނަށް ޚާއްސަކޮށްފައިވާ ވަގުތު ކަމުގައިވާ ހަވީރު4އިން6އަށް ފިޔަވައި ވާ ވަގުތުތަކުގައި ކޮންމެހެން ދާންޖެހޭ ތަނަކަށް މެެނުވީ އެކުދިން ގޮވައިގެން ނުދާން އިލްތިމާސް ކުރައްވާފައެވެ.


ޝައިޚުލްއަޒްހަރު ފަޟީލަތުއްޝައިޚު މުޙައްމަދު ސައްޔިދް ޠަންޠާވީ އަވަހާރަވުމުގެ ހިތާމާގައި ތަޢުޒިޔާ ކިޔުން – Maldivian Democratic Party\n10 މާރޗް 2010 (ބުދަ)\nމިޞްރުގެ އަޒްހަރު ޔުނިވާސިޓީގެ އެންމެ އިސް ޝައިޚު، ފަޟީލަތުއްޝައިޚު މުޙައްމަދު ޝައިޚު ޠަންޠާވީ ކުއްލި ގޮތަކަށް މިއަދު އަވަހާރަވުމާ ގުޅިގެން މިޕާޓީގެ ފަރާތުން އެމާތް މަރްޙޫމްގެ މައްޗަށް ތަޢުޒިޔާ ކިޔަމެވެ.\nއަޅުގަނޑުމެން ދިވެހިންނަކީ ސުންނަތް ޖަމާޢަތުގެ އަހުލުވެރިންކަމަށް ވާއިރު، އައްޝައިޚު ޠަންޠާވީއަކީ އަޅުގަނޑުމެން ދިވެހިން ތަބާވާ ސުންނަތް ޖަމާޢަތުގެ ދީނީ ދަލީލުތަކަށް ބުރަވެވަޑައިގެން، ދީނުގެ އަޞްލުތަކާ ޚިލާފުނުވާ ގޮތަށް، ބުއްދިފުޅުގެ ފުރިހަމަ ބޭނުންކުރައްވައިގެން ފަތުވާ ނެރުއްވި މާތް ދަންނަބޭކަލެއްކަމަށް މިޕާޓީން ފާހަގަކުރަމެވެ.\nމިގޮތުން ދީނުގައި ހައްދުފަހަނަ އަޅައި ދިޔުމަކީ އިސްލާމް ދީނަށް ޢަދާވާތްތެރިވުންކަމަށާއި، ޖިހާދު ކުރުމުގެ ޙަޤީޤީ މާނައާއި ހައްދު ފަހަނައަޅާފައިވާ މީހުން ކުރާ ޖިހާދާ، އުޑާއި ބިމާހާ ތަފާތުކަމަށް މާތް މަރްޙޫމް ވިދާޅުވެފައިވާކަން މިޕާޓީން ފާހަގަ ކުރަމެވެ.\nމާތް މަރްޙޫމްގެ ޙަޔާތްޕުޅުގެ ސީރަތުން އަޅުގަނޑުމެން ދިވެހީންނަށް ފިލާވަޅުތަކެއް ދަސްވުމުގެ ތައުފީޤު މާތް ރަސްކަލާނގެ ދެއްވުމަށް އެދި ދުޢާ ކުރަމެވެ. އަދި މާތް މަރްޙޫމަށް ސުވަރުގޭގެ ދާއިމީ ނިޢުމަތް ލައްވާށިއެވެ.